ব্যবসায়িক পণ্যের যাকাত | QuranerAlo.com - কুরআনের আলো ইসলামিক ওয়েবসাইট\nHome বিষয় যাকাত ব্যবসায়িক পণ্যের যাকাত\nলেখক: আব্দুল্লাহ আল-মামুন আল-আযহারী | সম্পাদনা: আবু বকর মুহাম্মাদ যাকারিয়া\nএ প্রবন্ধে ব্যবসায়িক পণ্যের যাকাত সম্পর্কে আলোচনা করা হয়েছে। পাঠক এতে জানতে পারবে ব্যবসায়িক পণ্য, ব্যক্তি ব্যবহৃত সম্পদ ও ব্যবসায়িক সম্পদের মধ্যে পার্থক্য, ব্যবসায়িক পণ্যে যাকাত ফরয হওয়ার শর্তাবলী, ব্যবসায়িক সম্পদ ঋণমুক্ত হওয়ার নিয়ম, ব্যবসায়িক পণ্যে যাকাতের পরিমাণ কত, ব্যবসায়ী কীভাবে ব্যবসায়িক পণ্য থেকে যাকাত নির্ধারণ করবে, ব্যবসায়ী তার পণ্যের কোন সময়ের মূল্য নির্ধারণ করবেন, সরাসরি পণ্যদ্রব্য থেকে নাকি তার মূল্যমান থেকে যাকাত প্রদান করা হবে এবং ব্যবসায়ির হারাম মালের যাকাত কীভাবে দিবে?\nব্যবসায়িক পণ্যের যাকাত:\nযাকাত ইসলামের অন্যতম স্তম্ভ। সালাতের পরেই যাকাতের স্থান। ইসলাম ব্যবসা-বানিজ্য হালাল করেছে আর সুদকে হারাম করেছে। ব্যবসায়ে অর্জিত সম্পদের ওপর নির্ধারিত হারে যাকাত আদায় করতে হয়। নিম্নে কোন কোন ব্যবসায়িক পণ্যে যাকাত আদায় করতে হবে ও কোন কোন সম্পদে যাকাত আদায় করতে হবে না এবং এর পরিমাণ কত সে সম্পর্কে বিস্তারিত আলোচনা করা হলো।\nশাব্দিক অর্থে যাকাত হলো পবিত্র হওয়া, মর্যাদা পাওয়া, বৃদ্ধি হওয়া, বর্ধিত হওয়া ও বরকতময় হওয়া ইত্যাদি। পারিভাষিক অর্থে: নির্দিষ্ট শর্তের ভিত্তিতে নিসাব পরিমাণ সম্পদ থেকে নির্দিষ্ট পরিমাণ ফরয সম্পদ যাকাতের নির্ধারিত হকদারকে সাওয়াবের নিয়তসহ প্রদান করাকে যাকাত বলে।\nব্যবসায়িক পণ্য কী?\nযেসব সম্পদ বিদেশে থেকে আমদানি বা বিদেশে রপ্তানি বা স্থানীয় বাজারে ব্যবসার (লাভের) উদ্দেশ্যে ক্রয়-বিক্রয় করা হয় তাকে ব্যবসায়িক পণ্য বলে। ব্যবসার উদ্দেশ্যে ক্রয়কৃত সব ধরণের সম্পদই ব্যবসায়িক সম্পদ হতে পারে। যেমন জায়গা-জমি (স্থাবর সম্পদ), ঘর-বাড়ি, খাদ্যদ্রব্য, কৃষিপণ্য, চতুষ্পদ প্রাণী, যন্ত্রপাতি, গাড়ি ইত্যাদি। এসব সম্পদ একক মালিকানাধীন হতে পারে বা একাধিক মালিকানাভুক্ত হতে পারে।\nব্যক্তি ব্যবহৃত সম্পদ ও ব্যবসায়িক সম্পদের মধ্যে পার্থক্য:\nযেসব সম্পদ কোনো ব্যক্তি তার ব্যক্তিগত সঞ্চয় ও ব্যক্তিগত ব্যবহারের জন্য প্রস্তুত করে রাখে, ব্যবসা করে লাভের উদ্দেশ্যে ক্রয় করে না তা ব্যক্তির ব্যক্তিগত ব্যবহৃত সম্পদ বলে গণ্য হবে এবং এতে যাকাত আসবে না। এসব সম্পদের মধ্যে ধর্তব্য হবে তার বসবাসের জায়গা, ঘর-বাড়ি ও ব্যবসার ব্যবহৃত মূল জিনিসপত্র ও যন্ত্রপাতি। এসব জিনিস ব্যবসায়িক বা ফ্যাক্টরির মালিক তার ব্যবসার জিনিসপত্র সংরক্ষণ করার নিয়তে ক্রয় করে থাকেন। এগুলো উৎপাদনের যন্ত্রপাতি হিসেবে গণ্য। যেমন, ব্যবসায় ব্যবহৃত যন্ত্রপাতি, ফ্যাক্টরির ভবন, দোকান-পাটের জায়গা, গাড়ি, খাদ্যদ্রব্য, যেসব জায়গা ব্যবসার উদ্দেশ্যে ক্রয় করা হয় নি, ব্যবসায় ব্যবহৃত পাত্র, গোলাঘর, শো-রুমে ব্যবহৃত শেলফ, চেয়ার, টেবিল, ফার্নিচার ইত্যাদি ব্যবসায়িক পণ্য হিসেবে ধর্তব্য হবে না। এসব সম্পদ ব্যবসায়ে ব্যবহৃত স্থির মূলসম্পদ, এগুলো যাকাতের সম্পদের মধ্যে ধরা হবে না। তাই এতে যাকাত ফরয হবে না।\nঅন্যদিকে ব্যবসায়িক সম্পদ হলো যা ব্যবসায়িক উদ্দেশ্যে বিক্রির জন্য প্রস্তুত করা হয়েছে। মূল উদ্দেশ্য হিসেবে অথবা প্রচলিত প্রথা অনুযায়ী এগুলোকে চিহ্নিত করা হবে। অর্থাৎ ব্যবসায়ী বা ফ্যাক্টরির মালিক পণ্যটি ক্রয় করার সময়ই ব্যবসার উদ্দেশ্যে ক্রয় করেছেন। যেমন, পণ্যসামগ্রী, আসবাবপত্র, যন্ত্রপাতি, গাড়ি, জায়গা-জমি ইত্যাদি যা ব্যবসার উদ্দেশ্যে ক্রয় করা হয়েছে। এতে যাকাত ফরয হওয়ার শর্তাবলী পূর্ণ হলে যাকাত ফরয হবে।\nব্যবসায়িক সম্পদে যাকাত ফরয হওয়ার দলীল:\nঅন্যান্য সম্পদের মালিকের মতোই ব্যবসায়ীর ওপরও যাকাত ফরয হবে। আল্লাহ তা‘আলা বলেছেন: “হে মুমিনগণ, তোমরা ব্যয় কর উত্তম বস্তু, তোমরা যা অর্জন করেছ এবং আমরা জমিন থেকে তোমাদের জন্য যা উৎপন্ন করেছি তা থেকে।” [সূরা আল-বাকারাহ, আয়াত: ২৬৭] এ আয়াতে “তোমরা যা অর্জন করেছ” এর ব্যাখ্যায় মুজাহিদ রহ. বলেছেন, “তোমরা ব্যবসা-বানিজ্য করে যা অর্জন করেছ।” \nআবূ যার রাদিয়াল্লাহু ‘আনহু থেকে বর্ণিত, রাসূলুল্লাহ্ সাল্লাল্লাহু আলাইহি ওয়াসাল্লাম বলেছেন, “উটে যাকাত ফরয, ছাগলে যাকাত ফরয, আর গমে যাকাত ফরয। কোনো কোনো বর্ণনায় এসেছে, আর ব্যবসায়িক পণ্যে যাকাত ফরয।” \nসামুরা ইবন জুনদুব রাদিয়াল্লাহু ‘আনহু থেকে বর্ণিত, তিনি বলেছেন: “ব্যবসায়ের জন্য প্রস্তুতকৃত সম্পদ থেকে রাসূলুল্লাহ্ সাল্লাল্লাহু আলাইহি ওয়াসাল্লাম আমাদেরকে যাকাত আদায় করতে নির্দেশ দিতেন।” \nইজমা: ব্যবসায়িক পণ্যে যাকাত ফরয হওয়ার ব্যাপারে মুসলিম উম্মাহর মধ্যে ইজমা সংঘটিত হয়েছে। এ ব্যাপারে কেউ দ্বিমত পোষণ করেন নি। ব্যবসায়িক পণ্যে যাকাত ফরয হওয়ার শর্তাবলি। ব্যবসায়িক পণ্য হতে হলে দু’টি শর্ত পূর্ণ হতে হবে:\nপ্রথমত: পণ্যটিতে ব্যবসার কাজ তথা ক্রয়-বিক্রয় সম্পন্ন হওয়া। অর্থাৎ পণ্যটি নগদ অর্থে ক্রয় করা বা প্রতিদান বা ক্ষতিপূরণের মাধ্যমে ক্রয় করা বা তাৎক্ষণিক ঋণ বা বাকী ঋণের বিনিময়ে ক্রয় করা, এমনিভাবে কোনো মহিলা মাহর বা খোলা তালাকের বিনিময় হিসেবে কোনো পণ্য গ্রহণ করলে। কিন্তু বস্তুটি উত্তরাধিকারসূত্রে বা দানসূত্রে বা ত্রুটির কারণে ফেরত দিলে বা কারো মালিকানাধীন জমিতে চাষাবাদ করলে এতে ব্যবসায়িক পণ্যের যাকাত ফরয হবে না।\nদ্বিতীয়ত: ব্যবসার নিয়ত তথা লাভের নিয়ত থাকতে হবে; যদিও কোনো কোনো অবস্থায় লাভ নাও হতে পারে। অতএব, কেউ যদি বসবাসের জন্য একটি বাড়ি ক্রয় করে, অতঃপর সে ক্রয় মূল্যের চেয়ে বেশি লাভে সেটি বিক্রয় করে দিলো। এমতাবস্থায় বাড়িটি ব্যবসায়িক পণ্য হিসেবে গণ্য হবে না। কেননা ক্রেতা বাড়িটি ব্যবসা এবং লাভের উদ্দেশ্যে শুরুতে ক্রয় করেন নি; বর‍ং বসবাসের জন্য ক্রয় করেছেন।\nএমনিভাবে কারো কাছে নিজের ব্যবহারের জন্য একটি গাড়ি থাকলে সেটির মূল্য বেড়ে যাওয়ায় বিক্রয় করলে এতে লাভবান হলে সেটিও ব্যবসায়িক পণ্য হিসেবে গণ্য হবে না।\nপক্ষান্তরে, গাড়ি ব্যবসায়ী ব্যবসার জন্য গাড়ি ক্রয় করল, অতঃপর বিক্রয়ের উদ্দেশ্যে ক্রয়কৃত গাড়ির একটি গাড়ি সে নিজে ব্যবহার করলে উক্ত গাড়িটি তার ব্যবসায়িক পণ্য থেকে আলাদা হবে না; বরং সেটিও ব্যবসায়িক পণ্য হিসেবে গণ্য হবে এবং এতে যাকাত ফরয হবে।\nআবার কেউ ব্যবসার উদ্দেশ্যে মাল ক্রয় করলে এতে লাভ না হলে বা লোকসান হলেও উক্ত সম্পদ ব্যবসার সম্পদ বলেই গণ্য হবে এবং এতে ব্যবসায়িক সম্পদের যাকাতের বিধান প্রযোজ্য হবে। তবে কেউ শুরুতে ব্যবসার উদ্দেশ্যে কিছু ক্রয় করলে বিক্রি করার পূর্বে নিয়ত পরিবর্তন করলে তার নিয়ত ধর্তব্য হবে। কেননা সে ব্যবসায়িক মালের থেকে ব্যক্তিগত মালের নিয়ত করেছে। সুতরাং তার নিয়ত অনুসারে যাকাত ফরয হবে। তেমনিভাবে কেউ ব্যক্তিগত ব্যবহারের জন্য কিছু ক্রয় করে পরে সেটি ব্যবসার জন্য বিক্রয়ের নিয়ত করলে সেটি ব্যবসায়িক পণ্য হিসেবে গণ্য হবে।\nএমনিভাবে নিম্নোক্ত লেনদেনগুলোও ব্যবসায়িক পণ্য হিসেবে ধর্তব্য হয়ে থাকে:\nক. লাভের উদ্দেশ্যে বেচাকেনারকৃত সব ধরণের পণ্য। এতে ব্যক্তিগত ব্যবসায়িক প্রকল্প বা অংশীদারি প্রকল্প, একক কোম্পানি বা বা সমষ্টিগত কোম্পানি ইত্যাদি অন্তর্ভুক্ত হবে।\nখ. দু’পক্ষ ব্যবসায়ীর মধ্যে মধ্যস্থতাকারীগণের লেনদেন। যেমন, দালাল, আমদানিকারক ও বায়ার ইত্যাদি।\nগ. মানি একচেঞ্জ, বিভিন্ন ধরনের বিনিয়োগকারীর লেনদেন।\nতৃতীয়ত: উপরোক্ত শর্তসমূহের সাথে সোনা-রুপার যাকাত ফরয হওয়ার যেসব শর্তাবলী রয়েছে সেসব শর্তাবলী ব্যবসায়িক সম্পদের মধ্যে পাওয়া যেতে হবে। আর তা হলো: নিসাব পূর্ণ হতে হবে। ৮৫ গ্রাম সোনার মূল্যের সমান হতে হবে, সে সম্পদে বছর অতিক্রান্ত হতে হবে, নিজের ও পরিবারের প্রয়োজনের অতিরিক্ত হতে হবে এবং ঋণমুক্ত হতে হবে।\nব্যবসায়িক সম্পদ ঋণমুক্ত হওয়ার নিয়ম:\nব্যবসায়ীর ঋণের অর্থ যদি অন্যের কাছে থাকে এবং সে যখন ইচ্ছা তা আদায় করতে সক্ষম হয় তবে উক্ত সম্পদ তার নগদ অর্থ বা ব্যবসায়িক সম্পদের সাথে মিলিয়ে যাকাত আদায় করবে; যদি তাতে একবছর পূর্ণ হয়। আবার যদি ব্যবসায়ীর কাছে ঋণের অর্থ ব্যতীত অন্য সম্পদ না থাকে এবং ঋণের সম্পদ নিসাব পরিমাণ হয় এবং উক্ত অর্থ যে কোনো সময় আদায় করতে সক্ষম হয় তবে তা থেকেও যাকাত আদায় করতে হবে।\nঅন্যদিকে যাকাতদাতার ঋণের অর্থ যদি নিঃস্ব-দরিদ্র বা ঋণ অস্বীকারকারীর কাছে থাকে, সহজে উক্ত অর্থ আদায় করতে সক্ষম না হয় তবে যখন উক্ত অর্থ আদায় করতে সক্ষম হবে তখন শুধু সে বছরের যাকাত আদায় করবে। বিগত বছরের যাকাত আদায় করতে হবে না। যদিও অনেক বছর অতিবাহিত হয়।\nঅন্যদিকে ব্যবসায়ীর যদি এমন ঋণ থাকে যা তার ব্যবসার সাথে সম্পৃক্ততা নেই যেমন, সে যদি কিস্তিতে স্থাবর সম্পত্তি, বাড়ি, কারখানা, জমি ইত্যাদি ক্রয় করল, -যা বর্তমানে প্রায়ই দেখা যায়- এ ধরনের ঋণকে বিনিয়োগ ঋণ বলে। কোনো কোনো ক্ষেত্রে এ ধরণের ঋণের কিস্তি অনেক বছর চলতে থাকে। আবার দেখা যায়, এ জাতীয় ঋণের পরিমাণ ব্যবসায়ীর ব্যবসার সব সম্পদের চেয়েও বেশি। এ জাতীয় ঋণ থাকলে কী তাকে যাকাত দিতে হবে? এ ঋণের সাথে কী তার ব্যবসার সম্পর্ক আছে? সে ব্যাপারে আলেমগণ ‘প্রথম যাকাত সম্মেলন ১৯৮৪’ মোতাবেক (১৪০৪ হিজরী) এ একমত হয়েছেন যে, ‘যদি ঋণের কিস্তি তাৎক্ষণিক আদায় করতে হবে না এমন হয় তবে এ জাতীয় ঋণ যাকাত ফরয হওয়াতে বাধাগ্রস্ত করে না।’ \nব্যবসায়িক পণ্যে যাকাতের পরিমাণ:\nব্যবসায়িক সম্পদের যাকাতের পরিমাণ সোনা-রুপার যাকাতের পরিমাণের মতোই। কারো কাছে সোনা বা রুপার নিসাবের পরিমাণ ব্যবসায়িক সম্পদ থাকলে এবং তা একবছর অতিবাহিত হলে বছর শেষে তাতে ২.৫% হিসেবে যাকাত ফরয হবে। ব্যবসায়ী সোনা বা রুপা যে কোনো একটির হিসেব করে যাকাতের পরিমাণ নির্ধারণ করতে পারবে। \nব্যবসায়ী কীভাবে ব্যবসায়িক পণ্য থেকে যাকাত নির্ধারণ করবে?\nব্যবসায়ী কর্তৃক নির্ধারিত যাকাতের বছর পূর্ণ হলে পূর্বোক্ত নিয়মানুসারে যেগুলো ব্যবসায়িক পণ্য হিসেবে ধর্তব্য সেগুলোর মূল্য নির্ধারণ করবে। অতঃপর এ অর্থ তার নগদ অর্থের সাথে একত্রিত করবে (উক্ত নগদ অর্থ ব্যবসায়ে বিনিয়োগ করুক বা না করুক)। এ অর্থের সাথে ঋণের যে অর্থ সহজে পাওয়ার সম্ভাবনা রয়েছে (পূর্বোক্ত নিয়মানুযায়ী) সে অর্থ যোগ করবে। অতঃপর, ব্যবসায়ীর ওপর এক বা একাধিক ব্যক্তির ঋণ থাকলে সে অর্থ বিয়োগ (বাদ) করবে। অতঃপর অবশিষ্ট অর্থ নিসাব পরিমাণ ও বছর অতিবাহিত হলে ২.৫% হারে যাকাত আদায় করবে।\nইমাম আবূ উবাইদ রহ. মাইমূন ইবন মিহরান রহ. থেকে বর্ণনা করেন, তিনি বলেছেন: “যখন তোমার ওপর যাকাত ফরয হবে তখন তোমার কাছে যে নগদ ও ব্যবসায়ী পণ্য আছে সেগুলো দেখো। পণ্যকে নগদ অর্থের মূল্যে মূল্য নির্ধারণ করো। এর সাথে আদায় করতে সামর্থ্য যোগ্য ঋণের অর্থ একত্রিত করো। অতঃপর তোমার ওপর ঋণ থাকলে তা বিয়োগ করো। অতঃপর অবশিষ্ট সম্পদে যাকাত আদায় করো।” \nব্যবসায়ীর ফরয যাকাতের সহজ সূত্র:\nযাকাত = (ব্যবসায়িক পণ্যের বাজার মূল্যমান + নগদ অর্থ + আদায়যোগ্য ঋণ – ব্যবসায়ীর ওপর অন্যের ঋণ) × যাকাতের পরিমাণ ২.৫%। \nযেমন, কারো কাছে ব্যবসায়িক পণ্য কাপড় রয়েছে যার বাজারদর ৫০০০০০ টাকা + নগদ অর্থ ৫০০০০০ + আদায়যোগ্য ঋণ ২০০০০০, মোট= ১২০০০০০ টাকা – ব্যবসায়ীর ওপর অন্যের ঋণ ৪০০০০০ টাকা = ৮০০০০০ টাকা × যাকাতের পরিমাণ ২.৫% হারে = ২০০০০ টাকা বাৎসরিক যাকাত।\nব্যবসায়ী তার পণ্যের কোন সময়ের মূল্য নির্ধারণ করবেন?\nব্যবসায়ী তার ব্যবসার পণ্যের বর্তমান বাজারদর নির্ধারণ করবেন। এতে বর্তমান বাজারদর তার ক্রয়মূল্যের বেশি হোক বা কম হোক সেটা ধর্তব্য হবে না। বর্তমান বাজারদর বলতে যাকাত ফরয হওয়ার সময় উক্ত পণ্যটির বাজারে বিক্রয়মূল্য যতো টাকা সেটি নির্ধারণ করা। কিন্তু বাজারের বিক্রয়মূল্য যদি পণ্যটির খরচের (ক্রয়মূল্যের ও পরিবহণ খরচের) চেয়ে কম হয় তখন যাকাত প্রদানকারীকে লোকসান থেকে মুক্ত করতে তার পণ্যটির পাইকারী মূল্য নির্ধারণ করা হবে; যদিও উক্ত ব্যবসায়ী তার পণ্যটি পাইকারী মূল্যে বিক্রয় করুক বা না করুক। এ মতটি মক্কার “মাজমা‘উল ফিকহ” গ্রহণ করেছেন। যেমন, সে পণ্যটি ১০০ টাকার বিনিময়ে ক্রয় করল; কিন্তু সেটি কমে বর্তমানে বাজারে খুচরা মূল্য ৭০ টাকা হয়েছে, এবং পাইকারী মূল্য ৬৫ টাকা, তখন সে উক্ত পাইকারী মূল্য ৬৫ টাকা ধরেই যাকাতের হিসেব করবে। পণ্যটি নষ্ট হয়ে গেলে তার যাকাত দিতে হবে না।\nসরাসরি পণ্যদ্রব্য থেকে নাকি তার মূল্যমান থেকে যাকাত প্রদান করা হবে?\nব্যবসায়িক পণ্যের যাকাতের মূল হলো পণ্যটির বাজারদর নির্ধারণ করে তা থেকে যাকাত আদায় করা, ইতোপূর্বে যেভাবে আলোচনা করা হয়েছে। অতএব, সরাসরি পণ্যদ্রব্য থেকে যাকাত না দেওয়াই উত্তম। কেননা উমার ইবনুল খাত্তাব রাদিয়াল্লাহু ‘আনহু থেকে বর্ণিত, তিনি হিমাস রাদিয়াল্লাহু ‘আনহুকে বলেছেন: “উমার রাদিয়াল্লাহু ‘আনহু হিমাস রহ.-কে বললেন, হে হিমাস, তুমি তোমার সম্পদের যাকাত আদায় করো। তখন হিমাস রহ. বললেন, আমার তো (তেমন কোনো) সম্পদ নেই। আমি তূণ (তীর রাখার থলে) ও চামড়া বিক্রি করি। উমার রাদিয়াল্লাহু ‘আনহু বললেন, তুমি এর মূল্য নির্ধারণ করে এর যাকাত দাও।” \nতাছাড়া পণ্যের মূল্য দ্বারা যাকাত আদায় করলে গরীবের জন্য বেশি উপকার হবে। কেননা সে এর দ্বারা তার বিভিন্ন প্রয়োজন মেটাতে পারবে। তবে সরাসরি পণ্যদ্রব্য দ্বারাও যাকাত আদায় করা জায়েয। কেননা এতে যাকাত প্রদানকারীর জন্য অনেক সময় কষ্ট সহজ হয় এবং ব্যবসায়ীর কাছে নগদ অর্থ নাও থাকতে পারে। তাছাড়া সরাসরি পণ্যদ্রব্য দ্বারাও যাকাত গ্রহণকারী উপকৃত হতে পারে।\nব্যবসায়িক সম্পদের মতো জমাকৃত আরো কিছু সম্পদের যাকাতের বিধান:\nইসলাম নানা ধরণের জিনিসের ওপর যাকাত ফরয করেছে। মানুষ লাভের উদ্দেশ্যে শুধু ব্যবসাই করে না, বিভিন্ন উপায়ে অর্থ জমা করে থাকে। এর মধ্যে প্রাইজ বন্ড, অবসর ভাতা, পেনশন, শেয়ার ও স্বত্বাধিকার ইত্যাদি। নিম্নে এসব মালের যাকাতের বিধান বর্ণনা করা হলো।\nপ্রাইজ বন্ডের যাকাত:\nবন্ড হলো এমন একটি সনদ যা ইস্যুকারী এর বাহককে গায়ে লেখা মূল্য প্রদান করতে বাধ্য থাকে যখন সে তার হকদার হয়। সাথে সাথে বন্ডের মূল্যের সাথে চুক্তি মোতাবেক অতিরিক্ত লাভও প্রদান করা হয়। এটি পরিষ্কার সুদ ও হারাম। সে হিসেবে সাধারণভাবে লেনদেনকৃত বন্ড অবৈধ; কেননা তা এমন একটি ধার, যার সাথে সরাসরি লাভযুক্ত রয়েছে। যারা এ ধরনের লেনদেনের সাথে যুক্ত রয়েছে তাদের উচিৎ আল্লাহর কাছে তাওবা করা। বন্ডের যাকাতের হুকুম ঋণের যাকাতের মতোই। নিসাব পরিমাণ হলে এতে যাকাত ফরয হবে। অথবা বন্ডধারী ব্যক্তির অন্যান্য সম্পদ, যেমন টাকা-পয়সা, ব্যবসায়িক পণ্য ইত্যাদি একসাথে মিলে যদি নিসাব পরিমাণ হয় এবং একবছর অতিবাহিত হয়, তাহলে তাতে যাকাত ফরয হবে এবং ২.৫% হারে যাকাত দিতে হবে। আর যদি বন্ড এমন হয় যা সুনির্দিষ্ট সময়ের পূর্বে ভাঙ্গানো যাবে না, এমতাবস্থায়ও যাকাত রহিত হবে না, বরং যখন ভাঙ্গানো যাবে তখন বিগত সব বছরের যাকাত প্রদান আবশ্যক হবে।\nচাকরি শেষে প্রাপ্য ভাতাসমূহ:\nবেতন ভাতা: চাকরির পূর্ণ মেয়াদ শেষে চাকরিজীবীকে প্রদত্ত বেতনভিত্তিক কল্যাণমূলক ভাতা, যা সরকার বা কোনো প্রতিষ্ঠান সুনির্দিষ্ট শর্তের বর্তমানে- নীতিমালা অনুযায়ী- প্রদান করে থাকে।\nঅবসর ভাতা: সুনির্দিষ্ট অংকের টাকা, যা কোনো সরকার বা প্রতিষ্ঠান, সোশ্যাল ইনস্যুরেন্স নীতিমালার আওতাধীন কোনো চাকরিজীবীকে প্রদান করে থাকে।\nপেনশন বেতন: একজন সরকারী অথবা বেসরকারি প্রতিষ্ঠানের কোনো চাকরিজীবী চাকরির পূর্ণ মেয়াদ শেষে নীতিমালা অনুযায়ী সুনির্দিষ্ট শর্তের ভিত্তিতে যে বেতন পেয়ে থাকে সেটাকেই পেনশন বেতন বলে।\nএগুলোর হুকুম হলো, চাকরিজীবী যতদিন চাকরিরত থাকবে তাকে কোনো যাকাত দিতে হবে না। কেননা এ প্রকৃতির অর্থে ব্যক্তির পূর্ণ মালিকানা প্রতিষ্ঠিত নয়। আর অর্থ-সম্পদ ব্যক্তির পূর্ণাঙ্গ মালিকানাধীন থাকা যাকাত ফরয হওয়ার জন্য শর্ত। পূর্ণ মালিকানা না থাকার দলীল, চাকরিরত ব্যক্তি ইচ্ছা করলেই তা ব্যয় করতে পারে না; বরং চাকরির মেয়াদ পূর্ণ হওয়ার আগ পর্যন্ত মালিকানাসুলভ কোনো অধিকারই তাতে খাটাতে পারে না। উল্লিখিত বেতন-ভাতাদি সুনির্দিষ্টকরণ ও চাকরিজীবীকে প্রদানের ব্যাপারে যখন সিদ্ধান্ত হবে এবং তাকে একসাথে অথবা বিভিন্ন মেয়াদে তা দেওয়া হবে তখন এতে পূর্ণ মালিকানা প্রতিষ্ঠিত হবে এবং যে পরিমাণ হস্তগত হবে, নিসাব পূরণ হওয়ার শর্তে তা থেকে যাকাত দিতে হবে।\nশেয়ার হলো যেসব কোম্পানি শেয়ার গ্রহণ করে সেসব শেয়ার হোল্ডিং কোম্পানির মূলধনের সম-অংশসমূহের একাংশ।\nউদাহরণ: একটি শেয়ার হোল্ডিং কোম্পানির মূলধন হলো ত্রিশ লাখ ডলার। কোম্পানি শুরু করার সময় মূলধনকে দশ হাজার ভাগে ভাগ করা হয়, প্রতি ভাগের মূল্য (৩০০) ডলার। এ প্রতিটি অংশটিই হলো শেয়ার। আর যিনি শেয়ারের মালিক তিনি তার শেয়ার অনুযায়ী কোম্পানির মালিকানায়ও শরীক বলে গণ্য।\nশেয়ার-নির্ভর কোম্পানির লেনদেনের হুকুম হলো, এ ধরণের লেনদেন বৈধ, যদি কোম্পানির কার্যক্রম হারাম-নির্ভর না হয় অথবা সুদী লেনদেন থেকে মুক্ত থাকে। এ ধরনের কোম্পানির অর্থের পরিমাণ যাকাতের নিসাব পরিমাণ হলে তাতে যাকাত ফরয হয়। যদি কোম্পানি নিজে যাকাত প্রদান করে দেয় তবে শেয়ারধারী ব্যক্তির জিম্মাদারি আদায় হয়ে যাবে। আর যদি কোম্পানি যাকাত প্রদান না করে, তাহলে শেয়ারের বাজারদর হিসাব করতে হবে। যদি তা নিসাব পরিমাণ হয় এবং এক বছর অতিক্রান্ত হয় তবে তাতে যাকাত ফরয হবে। অর্থাৎ ব্যবসায়িক পণ্যের মতো ২.৫% হারে যাকাত দিতে হবে। কেননা তা ব্যবসায়িক সম্পদ হিসেবে পরিগণিত। উদাহরণস্বরূপ: এক ব্যক্তির কাছে ১০০০ শেয়ার রয়েছে। যাকাত বের করার দিন প্রতি শেয়ারের মূল্য ১০ ডলার। সে হিসেবে তার শেয়ারের মোট মূল্য দাঁড়াবে ১০০০০ ডলার। এটা নিসাব পরিমাণ সম্পদ থেকেও বেশি। তাই এক বছর অতিক্রান্ত হলে এর যাকাত প্রদান আবশ্যক হবে।\nবাড়ি বা দোকান ভাড়াটিয়া ব্যক্তির সিকিউরিটি হিসেবে মালিককে প্রদত্ত অর্থের যাকাত:\nবাড়ি বা দোকান ইত্যাদি ভাড়াটিয়া ব্যক্তির সিকিউরিটি হিসেবে মালিককে প্রদত্ত অর্থের যাকাতের বিধান হলো, ভাড়াটিয়া ব্যক্তিকে এ জাতীয় টাকার যাকাত প্রদান করতে হবে না। কেননা এতে পূর্ণ মালিকানা প্রতিষ্ঠিত নয়, যা যাকাত ফরয হওয়ার জন্য শর্ত। তবে এ অর্থ যখন ফেরত পাবে তখন তা নিসাব পরিমাণ ও যাকাতের অন্যান্য শর্ত পূরণ হলে তাতে পূর্বের বছরের যাকাত দিতে হবে না; বরং শুধু চলতি বছরের যাকাত আদায় করতে হবে।\nস্বত্বাধিকার-কেন্দ্রিক অর্থের যাকাত দিতে হবে। অজড় কোনো কিছুর ওপর ব্যক্তির অধিকার-স্বত্ব, হতে পারে তা ব্যক্তির মেধাজাত কোনো বিষয়, যেমন লেখক-স্বত্ব, আবিষ্কার-স্বত্ব অথবা ব্যবসায়িক কোনো কার্যক্রম যা গ্রাহক সংগ্রহের উদ্দেশ্যে ব্যবসায়ী ব্যক্তি গ্রহণ করে থাকেন, যেমন ট্রেড নেইম, ট্রেড মার্ক ইত্যাদি। প্রচলিত নিয়ম অনুযায়ী স্বত্বাধিকারের একটি আর্থিক মূল্য রয়েছে, যা ইসলামী শরী‘আহর দৃষ্টিতেও কার্যকর। অতএব, ইসলামী শরী‘আহ’র বিধান মোতাবেক তা ব্যবহারে আনা বৈধ। আর এ অধিকার সংরক্ষিত, কারো পক্ষেই তা লঙ্ঘন করা জায়েয নয়। অবশ্য মূল লেখক-স্বত্বা অথবা আবিষ্কার-স্বত্বায় যাকাত নেই; কেননা তাতে যাকাতের শর্ত অনুপস্থিত, তবে যদি স্বত্বাধিকার সূত্রে প্রাপ্ত অর্থ হস্তগত হয় তবে উপকার সাধনযোগ্য সম্পদের ন্যায় তার যাকাত প্রদান ফরয হবে অর্থাৎ ২.৫% হারে যাকাত দিতে হবে।\nচাকরিজীবীর বেতনের যাকাত:\nকাজের বিনিময়ে কর্মী ব্যক্তি যে অর্থ পেয়ে থাকে এতে সোনা-রুপার মতোই যাকাত দিতে হয়। অর্থাৎ যখন নিসাব পরিমাণ হবে ও এক বছর অতিক্রান্ত হবে তখন তাতে যাকাত ফরয হবে। আর তাতে যাকাতের পরিমাণ হলো ২.৫%।\nব্যবসায়ীর হারাম সম্পদের যাকাত:\nযে সম্পদ অর্জন করা অথবা যে সম্পদ থেকে উপকার লাভ শরী‘আতে নিষিদ্ধ তাই হলো হারাম মাল, যেমন মদের ব্যবসা থেকে প্রাপ্ত অর্থ অথবা সুদ বা চুরিকৃত সম্পত্তি ইত্যাদি। যে সম্পদ মূলে হারাম -যেমন মদ অথবা শূকর ইত্যাদির ব্যবসা থেকে অর্জিত সম্পদ, এতে যাকাত নেই। তদ্রূপ যে সম্পদ মূলে হারাম নয়, তবে অন্যকোনো কারণে শরী‘আতের বিধান বিঘ্নিত হওয়ার কারণে হারাম হয়েছে, যেমন চুরিকৃত সম্পদ, এরূপ সম্পদেও যাকাত নেই; কেননা এ ধরনের সম্পদে ব্যক্তির পূর্ণাঙ্গ মালিকানা প্রতিষ্ঠিত হয় না, যা যাকাত ফরয হওয়ার জন্য শর্ত। হারাম মালের ক্ষেত্রে করণীয় হলো, উপার্জন-পদ্ধতিতে সমস্যা থাকায় এ সম্পদের অধিকারী ব্যক্তি কখনো তার মালিক হবে না, সময় যতোই গড়িয়ে যাক না কেন। এ ক্ষেত্রে ব্যক্তির ওপর আবশ্যক হবে মূল মালিক অথবা তার উত্তারাধিকারীকে (যদি জানা থাকে) সম্পদ ফিরিয়ে দেওয়া। আর যদি মূল মালিক অথবা তার উত্তারাধিকারীকে চেনার বিষয়ে ব্যক্তি নিরাশ হয়ে পড়ে, তবে হারাম মাল থেকে নিষ্কৃতি পাওয়ার জন্য মালিকের পক্ষ থেকে সদকা হিসেবে কল্যাণমূলক কাজে তা ব্যয় করে দিতে হবে।\nযদি হারাম কাজের মজুরি হিসেবে সম্পদ অর্জন করে থাকে তাহলে অর্জনকারী তা কল্যাণমূলক কাজে ব্যয় করে দিবে। যার কাছ থেকে তা নিয়েছে তাকে ফেরত দিবে না; কেননা সে তা আবারও গুনাহের কাজে ব্যয় করবে। যার কাছ থেকে হারাম মাল নেওয়া হয়েছে সে যদি অবৈধ লেনদেন পরিত্যাগ না করার ব্যাপারে অনড় থাকে, যা তার সম্পদ হারাম হওয়ার কারণ হয়েছে, যেমন সূদী লেনেদেনের টাকা, তাহলে তার সম্পদ তাকে ফিরিয়ে দেওয়া হবে না, বরং তা কল্যাণমূলক কাজে ব্যবহার করা হবে। যদি হারাম মাল হস্তগতকারী ব্যক্তি মূল হারাম মাল ফিরিয়ে দিতে অপারগ হয়, তাহলে তার স্থলে সমপরিমাণ মাল অথবা তার মূল্য মালিককে ফিরিয়ে দিবে, যদি তাকে খুঁজে বের করতে পারে, অন্যথায় সমপরিমাণ মাল বা তার মূল্য মূল মালিকের পক্ষ থেকে সদকা করার নিয়তে কল্যাণমূলক খাতে ব্যয় করে দিবে। \n তাফসীরে ত্বাবারী, ৫/৫৫৮।\n মুসতাদরাক হাকিম, হাদীস নং ১৪৩২; ইমাম হাকিম বলেছেন, এ হাদীসের উভয় সনদই বুখারী ও মুসলিমের শর্তে সহীহ, তারা কেউ হাদীসটি তাদের সনদে বর্ণনা করেন নি। সুনান দারাকুত্বনী, হাদীস নং ১৯৩২। কেউ কেউ এখানে (وَفِي الْبُرِّ) বলেছেন, অর্থাৎ গমে যাকাত ফরয। আবার কেউ এখানে (وَفِي الْبَزِّ) বলেছেন, এর অর্থ হবে কাপড় ব্যবসায়ীর সম্পদে যাকাত ফরয, অর্থাৎ ব্যবসায়িক সম্পদে যাকাত ফরয। দেখুন, মুসনাদে আহমাদ, হাদীস নং ২১৫৫৭, তাহকীক, শু‘আইব আরনাঊত, পৃষ্ঠা ৩৫/৪৪১; আল-মাজমু‘, ইমাম নাওয়াবী, ৬/৪৭।\n আবূ দাঊদ, হাদীস নং ১৫৬২, আলবানী রহ. হাদীসটিকে দ‘ঈফ বলেছেন; আল-মু‘জাম আল-কাবীর, তাবরানী, ৭/২৫৩, হাদীস নং ৭০২৯; আস-সুনান আস-সাগীর, বাইহাকী, ২/৫৭, হাদীস নং ১২০৬; আদ-দুররুল মানসূর, ১/৩৪১।\n বিস্তারিত দেখুন, মাউসু‘আতুল কাদাইয়াল ফিকহিয়্যাহ আল-মু‘আসারাহ ওয়াল ইকতিসাদিল ইসলামী, ড. আলী সালুস, পৃষ্ঠা ৫২৪।\n ব্যবসায়িক সম্পদের যাকাত সম্পর্কে বিস্তারিত দেখুন, সালিহ ইবন আব্দুল আযীয ইবন মুহাম্মদ ইবন ইবরাহীম আলে শাইখ-এর ওয়েব সাইট (http://zakat.al-islam.com/Loader.aspx?pageid=393) ও ড. ইউসুফ কারদাভীর ব্যবসায়ী কীভাবে তার ব্যবসায়িক পণ্যর যাকাত দিবে?\n কিতাবুল আমওয়াল, আবু ‘উবাইদ আল-কাসিম ইবন সাল্লাম, পৃষ্ঠা ৫২১, আসার নং ১১৮৪; আল-ফিকহুল ইসলামী ওয়া আদিল্লাতুহু, ড. ওয়াহবা যুহাইলী, ১০/৫৭১।\n আল-ফিকহুল ইসলামী ওয়া আদিল্লাতুহু, ড. ওয়াহবা যুহাইলী, ১০/৫৭১।\n আল-আমওয়াল, ইবন যানজুওয়াই, ৩/৯৪১, হাদীস নং ১৬৮৭; মুসান্নাফ ইবন আব্দুর রায্‌যাক, হাদীস নং ৭০৯৯; মুসান্নাফ ইবন আবূ শাইবাহ, হাদীস নং ১০৪৫৬; সুনান আল-কুবরা লিল বাইহাকী, ৪/২৪৮, হাদীস নং ৭৬০৩।\n উপরোক্ত মাসআলাগুলো বিস্তারিত দেখুন: মাজমু‘উল ফাতাওয়া ইবন বায, ১৪/১৯০; মাজমু‘ ফাতাওয়া ইবন ‘উসাইমীন, ১৮/১৭৫; ফাতাওয়া ইসলামিয়া, ২/৮২; ইয়াসআলুনাকা ‘আনিয যাকাত, ৫২; ফাতাওয়া আল-লাজনা আদ্দায়িমা, ৮/১৬০; দুররুল মুখতার: ২/২৯১।\nPrevious articleবইঃ সন্তান প্রতিপালন\nNext articleবই – রামযানের ফাযায়েল ও রোযার মাসায়েল\nQuranerAlo Desk - April 24, 2022\nQuranerAlo Desk - April 23, 2022


সোনারতরী : কাউন্টডাউন-২ : বলি মায়ের আশেপাশে একগন্ডা পশুপাখী কেন??\nকাউন্টডাউন-২ : বলি মায়ের আশেপাশে একগন্ডা পশুপাখী কেন??\nস্বজন পরিবৃতা মাদুর্গার সাথে আমরা দেখি একগন্ডা পশুপাখীকে। দেবীর বাহনরূপে পশুরাজ সিংহ, মহিষের দেহ থেকে নির্গত অসুর, লক্ষ্মীর পায়ের কাছে পেঁচা, সরস্বতীর রাজহাঁস, গণেশের পায়ের কাছে ছোট্ট ইঁদুর আর কার্তিকের পাশে ময়ূরকে। আদতে ঐ একরত্তি পাখীগুলি বা ইঁদুরের ওপরে চড়ে বসলে দেবতার ভারে তাদের প্রাণ বেরিয়ে যাবার কথা। মাদুর্গা না হয় সিংহবাহিনী হয়ে যুদ্ধ করেছিলেন। অসুর না হয় স্ত্রী মহিষের পেটে জন্মেছিলেন আর পেট ফুঁড়ে বেরিয়ে মায়ের সাথে যুদ্ধ করেছিলেন। তাই বলে অন্যদের সাথে এত পশুপাখীর কি সম্পর্ক?\nমহিষাসুর = মহিষ + অসুর\nপুরাণে বর্ণিত আছে রম্ভাসুর ও গর্ভবতী এক মহিষীর মিলনে জন্ম হয়েছিল মহিষাসুরের । তার বৈশিষ্ট্য হল তার হাত-পা সব মানুষের মত কিন্তু মুখটি শিং সহ মহিষের মত । সে জন্মের পরেই স্বর্গরাজ্য লাভের আশায় তপস্যা শুরু করেছিল । বহুকাল কঠোর তপস্যার পর ভগবান ব্রহ্মা তুষ্ট হয়ে তাকে অমরত্ব ছাড়া যেকোনো বরদান করতে সম্মত হলেন । এই বরে দেবতা, যক্ষ, রক্ষ, গন্ধর্বাদি কেউই তাকে হত্যা করতে পারবেনা এবং কেবল কোনো অবলা নারীর হাতেই সে ধ্বংস হবে এরূপটিই চাইলেন মহিষাসুর । তাই তুমুল যুদ্ধের পর মা দুর্গাই একমাত্র পেরেছিলেন একে বধ করতে । মহিষ তমোগুণের প্রতীক । মহিষাসুর মহিষ থেকে জাত বলে সে ভয়ংকর এবং যুদ্ধে দুর্গার সত্ত্বগুণের দ্বারা সেই তমোগুণের বিনাশ হয় ।\nদেবীর বাহন সিংহ । তাঁর পায়ের নীচে সিংহের অবস্থান । দুর্গা হলেন সমস্ত শুভ শক্তির কান্ডারী । আর এমন গুণকে ধারণ করে দেবীর মন । সিংহ মানুষের জৈবপ্রবৃত্তি তথা পশুভাবকে লালন করে । অরণ্যে ঘুরে শিকার সংহার করে । এহেন জৈব প্রবৃত্তির বিনাশ ঘটান মা দুর্গা । আর এরূপ পুরুষসিংহই মা’কে শুভ কার্যে বহন করে নিয়ে চলে । সে থাকে পায়ের নীচে অর্থাত দুর্গা হলেন জয়ী আর অশুভ সেই সংহার মনোবৃত্তি মায়ের পায়ের তলায় ধ্বংস হয় । সিংহরূপী মনকে বয়ে বেড়ান মা দুর্গা এবং অবশেষে তার পাশবিক স্বার্থপরতাকে গ্রাস করে তার শুভবুদ্ধির উদয় ঘটান ।\nলক্ষ্মীর বাহন নিশাচর পেঁচা । অন্ধকার যার আশ্রয় । লক্ষ্মী সৌভাগ্য-সমৃদ্ধির আলোর দিশা দেখান পেঁচাকে সাথে নিয়ে অর্থাত অন্ধকার ও আলোর মধ্য থেকে জীবজগত আলোর দিশা খুঁজে নেবে । কারণ জীবনে ঘাত-প্রতিঘাতের লড়াইতে সৌভাগ্য ও দুর্ভাগ্য উভয়ই থাকবে কিন্তু সব পরিস্থিতিতেই অবিচল থেকে আলোর পথ যাত্রী হয়ে সমৃদ্ধির পথে এগিয়ে চলতে হবে । জাগতিক সত্ত্ব ও তমগুণের মধ্য থেকে সত্ত্বটুকুকে বেছে নিতে হবে । তাই বলে তমকে বাদ দিলেও বাদ দেওয়া যাবে না তাই এই নিশাচর ।\nসরস্বতীর বাহন শ্বেত রাজহংস । সরস্বতী পুরাণে বর্ণিত গঙ্গার মত এক পুতঃসলিলা নদী । তাই সরস্বতীর সাথে রাজহংস অনুষঙ্গটি মনে করিয়ে দেয় নদীর জলপ্রসঙ্গকে । এবার রাজহংস জল ও দুধের মিশ্রণ থেকে সারটুকু অর্থাত কেবলমাত্র দুধটুকু গ্রহণ করে । তাই বিবেকমান জীবজগত সংসারের অসার বা অনিত্যকে সারটুকু গ্রহণ করার বারতাই বোধহয় ছড়ায় রাজহাঁস । আর সবকিছু সাদা রং বহন করে অমলিনতা যে শ্বেত রাজহংসের গায়ে কখনো অবিদ্যারূপ মলিনতা স্পর্শ করতে পারেনা ।\nবিশালাকার গণপতির বাহন ক্ষুদ্রাতিক্ষুদ্র মুষিক । এখানে গণেশ নেতা বা গণশক্তির প্রতীক । আর তার অনুপাতে অতি ক্ষুদ্র ইঁদুর জীবের ছোট ছোট কর্মফলের কর্তনকারী । অর্থাত অতি বৃহত শুভ কর্মের দ্বারা কৃত সুফল বিনষ্ট হয়ে যায় ছোট্ট কোনো মন্দ কর্মের দ্বারা । তাই ষড়রিপু বা কাম-ক্রোধ-লোভ-মোহ ইত্যাদির মত সূক্ষ্মাতিসূক্ষ্ম কর্মফল বিনাশ করে ইঁদুর যাতে কিনা বৃহত সিদ্ধিলাভে বাধা না ঘটে ।\nকার্তিকের বাহন আমাদের জাতীয় পাখী আলস্যহীন ময়ূর । ময়ূর অত্যন্ত সজাগ এবং কর্মচঞ্চল পাখী । সৈনিক কার্তিকের সবগুণ গুলি সে বহন করে । মেঘ দেখলেও সে উত্ফুল্ল হয় এবং তার মত ধীর স্থির হয়ে যুদ্ধক্ষেত্রে নিরলস লড়াই করে যাবেন সৈনিক কার্তিক । এবং লোকশিক্ষাও যোগাবে তার কর্মোদ্দীপনা ।\n▼ অক্টোবর (8)\nকাউন্টডাউনঃ৬- এক মেয়ের এত নাম???\nমহাষষ্ঠীর বোধন আবার কি?\nকাউন্টডাউন-৩ : নবরাত্রি\nকাউন্টডাউন-২ : বলি মায়ের আশেপাশে একগন্ডা পশুপাখী ...\nকাউন্টডাউন- ১ : তা সদলবলে কেন গো মা? একা এলেই বা ...


বিষ্ণুপুরে উল্টো পূরাণ! এবার, পুলিশের ওপর নজরদারী আম জনতার! কেন হল এমনটা ? জানতে পড়ুন এই প্রতিবেদন।\nThu Jul 07 2022 08:31:33 GMT+0000 (Coordinated Universal Time)\nHome > ব্রেকিং নিউজ > বিষ্ণুপুরে উল্টো পূরাণ! এবার, পুলিশের ওপর নজরদারী আম জনতার! কেন হল এমনটা ? জানতে পড়ুন এই প্রতিবেদন।\nBY Bankura 24x720 Dec 2018 9:35 AM GMT\nBankura 24x720 Dec 2018 9:35 AM GMT\n#বাঁকুড়া২৪X৭প্রতিবেদন : এবার উল্টো পূরাণ! বিষ্ণুপুরে পুলিশের ওপরই নজরদারী চালাবে জনগন। আর পরিস্থিতি বেগতিক দেখলে,পুলিশ সুপারের কাছে অভিযুক্ত পুলিশের শাস্তির দাবীও জানাবেন তারা! হ্যাঁ,বিষ্ণুপুরের বাইপাস রোডের ভগত সিং মোড়ের স্থানীয় বাসিন্দারা এমনটাই করতে চলেছেন!\nবুধবার রাতে এখানে বালি বোঝাই লরি থেকে পুলিশের তোলা আদায়ের অভিযোগকে কেন্দ্র করে পথ অবরোধ করে জন বিক্ষোভের জেরে পুলিশের মুখ লুকানোর জায়গা নেই! প্রকাশ্যে বালি বোঝাই লরি থেকে টাকা তোলার ঘটনায় ক্ষুব্ধ হয়ে ওঠেন স্থানীয় বাসিন্দারা। চেক পোস্টকে তোলা আদায়ের ঠেকে পরিনত করায় এই জন রোষ বলে জানা গেছে। দীর্ঘক্ষণ পুলিশকে ঘিরে বিক্ষোভের জেরে রাস্তায় যান চলাচলও থমকে যায়।সাংসদ অভিষেক বন্দ্যোপাধ্যায়ের সভা থেকে ফেরার পথে বেশ কিছু বাস ও গাড়ী আটকে পড়লে পরিস্থিতি আরও জটিল আকার নেয়।\nবিষ্ণুপুর থানার আইসি ঘটনাস্থলে এলে,তাকে আটকেও বিক্ষোভ দেখায় উত্তেজিত জনতা।এবং জানিয়ে দেওয়া হয় এমন কাজ যেন পুলিশ না করে।জনতা এবার নজর রাখবে।ফের তোলাবাজির ঘটনা যেন না ঘটে তারও হুঁশিয়ারী দিয়ে রাখেন জনতা জনার্দন!\nঘটনা স্থলে কর্তব্যরত পুলিশ কর্মীরা লরি পিছু ৫০০ টাকা করে আদায় করছিলেন বলে অভিযোগ ওঠে।\nএই চেক পোস্টে সিসিটিভি লাগানো হলেও তাএখনও চালু না হওয়ার সুযোগ কাজে লাগিয়ে ওভার লোডেড বালি পরিবহনের লরি গুলো থেকে পুলিশের এই বেআইনি টাকা তোলার রমরমা বলে মনে করা হচ্ছে।\nমুখ্য মন্ত্রী মমতা বন্দ্যোপাধ্যায়ের নির্দেশের পরও বিষ্ণুপুর জুড়ে ওভার লোডেড বালি ভরা লরির দাপট কী ভাবে বেড়ে চলেছে! তা নিয়েও উঠছে প্রশ্ন?


আইন-আদালত | CTG Bangla 24\nব্যারিস্টার মইনুল হোসেনকে কারাগারে পাঠানোর নির্দেশ\nমানহানির মামলায় গ্রেপ্তার ব্যারিস্টার মইনুল হোসেনের জামিন আবেদন নাকচ করে কারাগারে পাঠানোর নিদের্শ দিয়েছেন আদালত। আজ মঙ্গলবার ঢাকা মহানগর মূখ্য হাকিম আদালত এ আদেশ দেন। এর আগে দুপুর ১টার দিকে মিন্টো রোডের ডিবি কার্যালয় থেকে আদালতে হাজির করা হয় তাকে। এসময় আদালতে মইনুল হোসেনের আইনজীবী জামিন ও ডিভিশন আবেদন করেন । সোমবার রাত সোয়া দশটার দিকে জাতীয় ঐক্যফ্রন্টের নেতা জেএসডি সভাপতি আ স ম আবদুর রবের উত্তরার বাসা থেকে তাকে গ্রেপ্তার করে গোয়েন্দা পুলিশ। এর আগে সোমবার বিকেলে রংপুরের মানবাধিকারকর্মী মিলি মায়া সেখানকার অতিরিক্ত চিফ জুডিশিয়াল ম্যাজিস্ট্রেট আদালতে ব্যারিস্টার মইনুলের বিরুদ্ধে মানহানির মামলা দায়ের করেন। সন্ধ্যায় বিচারক মামলাটি আমলে নিয়ে তার বিরুদ্ধে গ্রেপ্তারি পরোয়ানা জারি করেন।\nউল্লেখ্য, সাংবাদিক মাসুদা ভাট্টিকে নিয়ে বিতর্কিত মন্তব্য করায় ব্যারিস্টার মইনুল হোসেনের বিরুদ্ধে ঢাকাসহ দেশের বেশ কয়েকটি এলাকায় মানহানির মামলা দায়ের করা হয়। এর মধ্যে কয়েকটিতে তিনি উচ্চ আদালত থেকে আগাম জামিন নিয়েছেন।\nগত ১৬ই অক্টোবর একাত্তর টেলিভিশনের টক শো ‘একাত্তর জার্নাল’ এ ব্যারিস্টার মইনুল হোসেনকে সাংবাদিক মাসুদা ভাট্টি প্রশ্ন করেন, ‘জাতীয় ঐক্যফ্রন্টে আপনি যে হিসেবে উপস্থিত থাকেন- আপনি বলেছেন আপনি নাগরিক হিসেবে উপস্থিত থাকেন। কিন্তু সামাজিক যোগাযোগ মাধ্যমে অনেকেই বলছেন, আপনি কী জামায়াতের প্রতিনিধি হয়ে সেখানে উপস্থিত থাকেন।’\nমাসুদা ভাট্টির এই প্রশ্নে মইনুল হোসেন বলেন, ‘আপনার দুঃসাহসের জন্য আপনাকে ধন্যবাদ দিচ্ছি। আপনি চরিত্রহীন বলে আমি মনে করতে চাই। আমার সঙ্গে জামায়াতের কানেকশনের কোনো প্রশ্নই নেই। আপনি যে প্রশ্ন করেছেন তা আমার জন্য অত্যন্ত বিব্রতকর।’ এ ঘটনার পর বিভিন্ন মহল থেকে বিষয়টি নিয়ে সমালোচনা শুরু হয়। একপর্যায়ে মইনুল হোসেন মাসুদা ভাট্টিকে ফোন করে এবং সংশ্লিষ্ট টকশোর উপস্থাপিকাকে চিঠি লিখে দুঃখপ্রকাশ করেন। এরপর গত ২১শে অক্টোবর ঢাকা মহানগর হাকিম আদালতে ব্যারিস্টার মইনুল হোসেনের বিরুদ্ধে মানহানির মামলা দায়ের করেন সাংবাদিক মাসুদা ভাট্টি। পরে জামালপুর ও কুড়িগ্রামেও তার বিরুদ্ধে মামলা হয়। এর মধ্যে ঢাকা ও জামালপুরের মামলায় গত রোববার পাঁচ মাসের এবং গতকাল কুড়িগ্রামের মামলায় ছয় সপ্তাহের আগাম জামিন পান তিনি।\nপ্রসঙ্গত, ব্যারিস্টার মইনুল হোসেন সম্প্রতি গঠিত জাতীয় ঐক্যফ্রন্টের সঙ্গে জড়িত হন। তিনি ফ্রন্টের একাধিক বৈঠকেও অংশ নেন। সেই ধারাবাহিকতায় গতকাল রাতের আ স ম আবদুর রবের উত্তরার জসিম উদ্দীন রোডের বাসায় বৈঠক করেন তত্বাবধায়ক সরকারের সাবেক এই উপদেষ্টা। ৃ\nসাবেক তত্ত্বাবধায়ক সরকারের উপদেষ্টা ও জাতীয় ঐক্যফ্রন্টের নেতা ব্যারিস্টার মইনুল হোসেনকে গ্রেফতার করেছে গোয়েন্দা পুলিশ (ডিবি)।\nসোমবার (২২ অক্টোবর) রাত ১০টার দিকে রাজধানীর উত্তরায় ঐক্যফ্রন্টের আরেক নেতা ও জেএসডি সভাপতি আ স ম আব্দুর রবের বাসা থেকে তাকে গ্রেফতার করা হয়।\nঢাকা মহানগর গোয়েন্দা পুলিশের (ডিবি) যুগ্ম-কমিশনার মাহবুব আলম বাংলানিউজকে জানান, রংপুরের একটি মানহানি মামলায় ব্যারিস্টার মইনুল হোসেনের বিরুদ্ধে পরোয়ানা থাকায় তাকে গ্রেফতার করা হয়েছে। বর্তমানে তিনি ডিবির হেফাজতে রয়েছেন।\nএর আগে রাত ৯টা ৫০ মিনিটে আ স ম রবের ব্যক্তিগত সহকারী সাইফুল বাংলানিউজকে জানান, গোয়েন্দা পুলিশের (ডিবি) চারটি গাড়ি এবং পুলিশের দু’টি গাড়ি রবের বাসার সামনে অবস্থান করছে।\nগত ১৬ অক্টোবর রাতে একটি বেসরকারি টেলিভিশন চ্যানেলের টকশোতে সাংবাদিক মাসুদা ভাট্টিকে উদ্দেশ্য করে ব্যারিস্টার মইনুল হোসেন ‘চরিত্রহীন’ মন্তব্য করার পর সামাজিক যোগাযোগমাধ্যমে আলোচনা-সমালোচনার ঝড় ওঠে।\nএ নিয়ে ব্যারিস্টার মইনুলের বিরুদ্ধে রোববার ঢাকার মহানগর হাকিম (সিএমএম) আদালতে একটি মানহানির মামলা করেন মাসুদা ভাট্টি। একই অভিযোগ এনে জামালপুর চিফ জুডিশিয়াল ম্যাজিস্ট্রেটের আদালতে আরেকটি মামলা হয়। যদিও মামলা দু’টিতে হাইকোর্ট থেকে জামিন নেন ব্যারিস্টার মইনুল। তবে সোমবারও তার বিরুদ্ধে রংপুরসহ বিভিন্ন এলাকায় একাধিক মামলা হয়।\nইয়াবা বহন-কেনাবেচার সর্বোচ্চ সাজা মৃত্যুদন্ড\nমাদকদ্রব্য বহন, সেবন, বিপণন, মদদ দান ও পৃষ্ঠপোষকতায় সর্বোচ্চ শাস্তি মৃত্যুদণ্ডের বিধান রেখে মাদকদ্রব্য নিয়ন্ত্রণ আইন-২০১৮ এর খসড়ার অনুমোদন দিয়েছে মন্ত্রিসভা।\nসোমবার সচিবালয়ে মন্ত্রিপরিষদ সচিব মোহাম্মদ শফিউল আলম সাংবাদিকদের এ তথ্য জানান।\nএর আগে প্রধামন্ত্রীর কার্যালয়ে মন্ত্রিপরিষদের নিয়মিত সভায় এ আইনের অনুমোদন দেওয়া হয়। সভায় সভাপতিত্ব করেন প্রধানমন্ত্রী শেখ হাসিনা।\nমন্ত্রিপরিষদ সচিব বলেন, কোনো ব্যক্তি ৫ গ্রামের বেশি পরিমাণে ইয়াবা বহন, সেবন, বিপণন, মদদ দেওয়া ও পৃষ্ঠপোষকতা করলে যাবজ্জীবন কারাদণ্ড বা মৃত্যুদণ্ড দেওয়া যাবে। তবে যদি এর পরিমাণ ৫ গ্রামের নিচে হয় তাহলে সর্বনিম্ন ১ বছর এবং সর্বোচ্চ ৫ বছর কারাদণ্ড দেওয়া যাবে। এর সঙ্গে অর্থদণ্ডেও দণ্ডিত করা যাবে।\nতিনি বলেন, হিরোইন, শিশা বা কোকেনের ক্ষেত্রে ২৫ গ্রামের বেশি বহন, সেবন, বিপণন, মদদ দান ও পৃষ্ঠপোষকতা করলে তার ক্ষেত্রেও মৃত্যুদণ্ডের বিধান রাখা হয়েছে। যদি এর পরিমাণ ২৫ গ্রামের কম হয় তাহলে সর্বনিম্ন ২ বছর ও সর্বোচ্চ ১০ বছর কারাদণ্ড হবে। এর সঙ্গে অর্থদণ্ডও করা যাবে।\nএ আইন অনুমোদনের ফলে মাদক ব্যবসায়ীদেরও শাস্তির আওতায় আনা যাবে বলে জানান তিনি।\nশফিউল আলম বলেন, মাদকদ্রব্য নিয়ন্ত্রণের আগের আইনটি ১৯৯০ সালে করা। ২৮ বছরের পুরনো আইনটির সঙ্গে বর্তমানে আন্তর্জাতিক মাদকবিরোধী সব আইনের সমন্বয় করে নতুন খসড়া তৈরি করা হয়েছে।\nনতুন আইনে এই সময়কালে ব্যাপক হারে ছড়িয়ে পড়া ইয়াবা নিয়ন্ত্রণে কঠোর ব্যবস্থা রাখা হয়েছে। এছাড়া হেরোইন-কোকেনসহ সমজাতীয় ‘ক’ শ্রেণিভুক্ত মাদকদ্রব্য ২৫ গ্রাম বা তার বেশি পরিমাণে বহনে সর্বোচ্চ মৃত্যুদণ্ড এবং সর্বনিম্ন যাবজ্জীবন কারাদণ্ডের বিধান রাখা হয়েছে। ২৫ গ্রামের কম বহনে সর্বোচ্চ ১০ বছরের এবং সর্বনিম্ন ২ বছরের কারাদণ্ডের বিধান রাখা হয়েছে।\nতিনি বলেন, যদি কোনও পানীয়তে ০ দশমিক ৫ শতাংশ বা এর বেশি পরিমাণ অ্যালকোহল থাকে তবে সেটি বিয়ার হিসেবে গণ্য হবে। এই জাতীয় পণ্য বিক্রির জন্য সংশ্লিষ্ট কর্তৃপক্ষের কাছ থেকে লাইসেন্স নিতে হবে। লাইসেন্সের কোনও শর্ত ভঙ্গ করলে, লিখিত মুচলেকা প্রদান সাপেক্ষে এক লাখ টাকা জরিমানা পরিশোধ করতে হবে।\nশিসাবার ও ডোপ টেস্টের মত বিষয়গুলো আইনে নতুন করে যুক্ত করা হয়েছে। সব ধরনের মাদককে নতুন আইনে যুক্ত করা হয়েছে বলে জানান তিনি।\nঅর্থ আত্মসাৎ মামলায় কারাগারে আসলাম চৌধুরীর স্ত্রী\nদুর্নীতি দমন কমিশনের (দুদক) দায়ের করা ব্যাংকের অর্থ আত্মসাৎ মামলায় বিএনপির যুগ্ম মহাসচিব আসলাম চৌধুরীর স্ত্রী জমিলা নাজনীন মাওলাকে কারাগারে পাঠিয়েছেন আদালত।\n৮ অক্টোবর সোমবার মহানগর বিশেষ জজ আকবর হোসেন মৃধার আদালত এ আদেশ দেন।\nদুদকের বিশেষ পাবলিক প্রসিকিউটর কাজী সানোয়ার আহমেদ লাভলু বলেন, দুর্নীতির মামলায় জমিলা নাজনীন মাওলাকে কারাগারে পাঠিয়েছেন আদালত।\nতিনি বলেন, সাউথইস্ট ব্যাংকের ১৩৫ কোটি ৮০ লাখ ৪০ হাজার ২৮৮ টাকা আত্মসাতের অভিযোগে দায়ের হওয়া মামলার চার্জশিট দাখিল হওয়া পর্যন্ত জামিনে ছিলেন জমিলা। চার্জশিট দাখিল হওয়ার পর সোমবার আদালতে আত্মসমর্পণ করে জামিন আবেদন করলে আদালত তার জামিন নামঞ্জুর করে কারাগারে পাঠান।\n২০০৮ সালে বিএনপি নেতা আসলাম চৌধুরী, তার স্ত্রী জমিলা নাজনীন মাওলাসহ ছয়জনের বিরুদ্ধে সাউথইস্ট ব্যাংকের হালিশহর শাখা থেকে ঋণ নিয়ে আত্মসাতের অভিযোগে মামলা দায়ের করেন দুদকের তৎকালীন উপ-পরিচালক মোহাম্মদ মোশাররফ হোসাইন মৃধা।\nপরে মামলার চার্জশিট থেকে সাউথইস্ট ব্যাংকের দুই কর্মকর্তা মাহবুবুল আলম ও মাহবুবুর রহমান সাব্বিরকে বাদ দেওয়া হয়।\nফের জামিন নামঞ্জুর জামায়াতের নেতা শাহজাহান চৌধুরীর\nসিটিজি বাংলা, রাজনৈতিক ডেস্ক:\nজামায়াত নেতা শাহজাহান চৌধুরী\nচট্টগ্রাম আদালতে জামায়াতে ইসলামীর কেন্দ্রীয় নেতা ও সাবেক সংসদ সদস্য শাহজাহান চৌধুরীসহ সাত নেতাকর্মীকে হাজির করে তার আইনজীবীরা জামিনের আবেদন চাইলে আদালত তা ফের নামঞ্জুর করেছেন।\n১২ সেপ্টেম্বর বুধবার সকালে মহানগর দায়রা জজ মো. আকবর হোসেন মৃধার আদালতে শাহজাহান চৌধুরীসহ সাতজনের জামিন না মঞ্জুর করেন। এর আগে ১০ সেপ্টেম্বর নগরীর চকবাজার থানার অন্য দুইটি মামলায় আদালতে হাজির করে শাহজাহান চৌধুরীর জামিনের আবেদন করলে আদালত তা না মঞ্জুর করেন।\nএ বিষয়ে মহানগর পাবলিক প্রসিকিউটর ফখরুদ্দীন চৌধুরী বলেন, নগরীর খুলশী থানায় দায়ের করা মামলায় সাতজনকে আদালতে হাজির করে জামিন চান আসামি পক্ষের আইনজীবী। কিন্তু আদালত শুনানি শেষে জামিনের আবেদন না মঞ্জুর করেন।\nউল্লেখ্য, গত ৩ আগস্ট খুলশী থানার মুরগির ফার্ম খুলশী আবাসিক এলাকায় সাবেক কাউন্সিলর মাহফুজুল আলমের বাসা থেকে ‘গোপন বৈঠক’ করার সময় জামায়াত নেতা ও সাবেক সংসদ সদস্য শাহজাহান চৌধুরীসহ আটজনকে গ্রেফতার করে নগর গোয়েন্দা পুলিশের উত্তর ও বন্দর জোন। পরে নাশকতার পরিকল্পনার অভিযোগে তাদের বিরুদ্ধে বিশেষ ক্ষমতা আইনে খুলশী থানায় মামলা দায়ের করেন নগর গোয়েন্দা পুলিশের উপ-পরিদর্শক মো. রেজাউল করিম চৌধুরী। এ মামলায় ৬ আগস্ট শাহজাহান চৌধুরীকে দুই দিনের রিমান্ডেও নেয় পুলিশ।\nওই মামলার আসামিরা হলেন- সাবেক সংসদ সদস্য শাহজাহান চৌধুরী (৬৪), মো. আবু তাহের ভুইয়া (৬৯), মঞ্জুর আলম (৩৩), মো. মাহাবুব আলম প্রকাশ মিঠু (৩২), মিনহাজুল আরেফিন আফতাহী (২৪), মো. আবুল বাশার (২৬), এইচ এম সাইফুদ্দিন (৩৬) ও মো. রাসেল (১৯)।\nহালিশহরের মহিউদ্দিন হত্যা মামলার প্রধান আসামি হাজী ইকবালের আদালতে আত্মসমর্পণ\nসিটিজি বাংলা, মো নাজমুল হুদা:\nআদালত চত্বরে আত্মসমর্পণ করার পর পুলিশের সঙ্গে\nচট্টগ্রাম নগরীর হালিশহর এলাকায় যুবলীগকর্মী মো. মহিউদ্দিনকে কুপিয়ে খুনের ঘটনার প্রধান আসামি হাজী ইকবাল আদালতে আত্মসমর্পণ করেছেন।\n১০ সেপ্টেম্বর সোমবার সকালে অতিরিক্ত চীফ মেট্রোপলিটন ম্যাজিস্ট্রেট মহিউদ্দীন মুরাদের আদালতে তিনি আত্মসমর্পণ করেন বলে জানা গেছে।\nবিষয়টি নিশ্চিত করেন চট্টগ্রাম মেট্রোপলিটন পুলিশের অতিরিক্ত উপ-পুলিশ কমিশনার (প্রসিকিউশন) নির্মলেন্দু বিকাশ চক্রবর্তী।\nতিনি জানান, আদালতে হাজী ইকবাল আত্মসমর্পণের পর জামিন নামঞ্জুর করে তাকে কারাগারে প্রেরণ করা হয়েছে। যুবলীগ কর্মী মহিউদ্দীন হত্যা মামলার প্রধান আসামি হাজী ইকবাল দীর্ঘদিন ধরে পলাতক থেকে রোববার আদালতে আত্মসমর্পণ করেন বলে জানান তিনি।\nউল্লেখ্য, গত ২২ জুলাই যুবলীগ কর্মী মহিউদ্দীন হত্যায় হাজী ইকবালসহ ২০ জনকে অভিযুক্ত করে আদালতে অভিযোগপত্র দেয় বন্দর থানা পুলিশ। অভিযোগপত্রে আসামি স্থানীয় আওয়ামী লীগ নেতা হাজী ইকবাল, তার ভাই মুরাদ, বিপ্লব, ডিউক, আজাদ, শেখ মহিউদ্দিন, মাহিব, আজগর, জিসান সহ মোট ২০ জনকে আসামি করা হয়। আসামিদের মধ্যে ৯ জন বর্তমানে কারাগারে রয়েছেন । এ মামলার প্রধান আসামি হাজী ইকবালসহ ১১ জন আসামি পলাতক ছিল।\nপ্রসঙ্গত, গত ২৬ মার্চ নগরের হালিশহরের সল্টগোলা ক্রসিংয়ের মেহের আফজাল উচ্চ বিদ্যালয়ে প্রাক্তন শিক্ষার্থীদের একটি সভা চলাকালীন প্রধান শিক্ষকের রুমে ঢুকে যুবলীগকর্মী মো. মহিউদ্দিনকে এলোপাতাড়ি কুপিয়ে নৃশংসভাবে খুন করা হয়।\nস্থানীয় সূত্রে জানা যায়, নগরীর দক্ষিণ-মধ্যম হালিশহর ওয়ার্ড কাউন্সিলর গোলাম মোহাম্মদ কাদের এবং স্থানীয় ওয়ার্ড আওয়ামী লীগের সভাপতি হাসান মুরাদ ও সাধারণ সম্পাদক মো. হাসানের ঘনিষ্ঠজন ছিলেন নিহত মহিউদ্দিন। যুবলীগের রাজনীতির সাথে জড়িত থাকলেও কোন পদে ছিলেন না। তবে আওয়ামী লীগের বিভিন্ন সভাসমাবেশে সক্রিয়ভাবে অংশ করতো এই মহিউদ্দিন।\nএকই এলাকায় তাদের বিরোধী গ্রুপে ছিলেন জাতীয় নির্বাচনে বন্দর আসন থেকে মনোনয়ন প্রত্যাশী আওয়ামী লীগ নেতা হাজী ইকবাল। যিনি ২০১৭ সালের ১৫ আগস্ট জাতীয় শোক দিবসকে কেন্দ্র করে নগরীর চট্টগ্রাম প্রেস ক্লাবে ‘হায় মুজিব হায় মুজিব’ মাতমে নিজের শরীর থেকে কথিত রক্ত ঝড়ানোর চেস্টায় জিঞ্জির চাকু দিয়ে আঘাত করে শিয়াদের মতো মাতম করে আলোচনায় আসেন।\nতারই সূত্র ধরে যুবলীগকর্মী মহিউদ্দিন প্রায়শই সামাজিক যোগাযোগ মাধ্যম ফেসবুকে হাজী ইকবালের বিরুদ্ধে প্রায় সময় স্ট্যাটাস দিতেন। এর দ্বন্দ্ব থেকেই মহিউদ্দিনকে খুন করা হয়েছে বলে ধারণা পুলিশের শুরু থেকেই।\nচট্টগ্রামের আদালতে স্ত্রীকে হত্যার রায়ে স্বামীর যাবজ্জীবন\nসিটিজি বাংলা, নগর প্রতিবেদক:\nচট্টগ্রামের তৃতীয় অতিরিক্ত জেলা ও দায়রা জজ মুন্সী আব্দুল মজিদের আদালতে নিজ স্ত্রীকে খুনের দায়ে স্বামীকে যাবজ্জীবন সশ্রম কারাদণ্ড দেয়া হয়েছে।\n৬ সেপ্টেম্বর বৃহস্পতিবার চট্টগ্রামের আদালতে স্ত্রী লাইলী বেগমকে হত্যার দায়ে স্বামী আনোয়ার উল্লাহকে যাবজ্জীবন কারাদণ্ডের এ রায় দেন। একই রায়ে আদালত আনোয়ার উল্লাহকে ৫০ হাজার টাকা জরিমানা ও অনাদায়ে আরও দুই বছরের কারাদণ্ড দেন। আসামি আনোয়ার উল্লাহ ফটিকছড়ি উপজেলার ভুজপুর ইউনিয়নের কালাকুম গ্রামের বাসিন্দা বলে জানা গেছে।\nচট্টগ্রাম জেলা পাবলিক প্রসিকিউটর (পিপি) একেএম সিরাজুল ইসলাম বিষয়টি নিশ্চিত করেছেন। তিনি জানান, নিজ স্ত্রী লাইলী বেগমকে হত্যার দায়ে স্বামী আনোয়ার উল্লাহকে যাবজ্জীবন কারাদণ্ড দিয়েছেন তৃতীয় অতিরিক্ত জেলা ও দায়রা জজ মুন্সী আব্দুল মজিদের আদালত এবং একই রায়ে আদালত আনোয়ার উল্লাহকে ৫০ হাজার টাকা জরিমানা ও অনাদায়ে আরও দুই বছরের কারাদণ্ড দেন।\nআসামি আনোয়ার উল্লাহ রায় ঘোষণার সময় আদালতে উপস্থিত ছিলেন এবং এ রায় ঘোষণার পর তাকে কারাগারে পাঠানো হয়েছে বলে জানান একেএম সিরাজুল ইসলাম।\nউল্লেখ্য, ২০০০ সালের ২২ এপ্রিল রাতে নিজঘরে স্ত্রী লাইলী বেগমকে হাত-পা বেঁধে গলায় রশি পেঁচিয়ে নৃশংসভাবে খুন করেন আনোয়ার উল্লাহ। পরদিন লাইলীর বাবা কামাল উল্লাহ বাদী হয়ে ফটিকছড়ি থানায় মামলা দায়ের করেন। ২০০১ সালের ২৭ জানুয়ারি আনোয়ার উল্লাহকে আসামি করে আদালতে অভিযোগপত্র দেয় পুলিশ। ২০০১ সালের ৮ জুন অভিযোগ গঠন করে বিচার শুরুর পর ১২ জনের সাক্ষ্য নেয় রাষ্ট্রপক্ষ।\nরনিকে হত্যার স্বীকারোক্তির জবানবন্দি দিল বাস হেলপার মানিক\nচট্টগ্রাম নগরীর সিটি গেট এলাকায় বাস থেকে ফেলে রেজাউল করিম রনিকে হত্যার ঘটনায় অভিযুক্ত আসামি ওই বাসের হেলপার মো. মানিক সরকার (২৬) আদালতে স্বীকারোক্তিমূলক জবানবন্দি দিয়েছেন।\n৬ সেপ্টেম্বর বৃহস্পতিবার মেট্রোপলিটন ম্যাজিস্ট্রেট আল ইমরান খানের আদালতে তিনি বাস থেকে হত্যার স্বীকারোক্তির উপর এ জবানবন্দি দেন।\nচট্টগ্রাম মেট্রোপলিটন পুলিশের অতিরিক্ত উপ-পুলিশ কমিশনার (প্রসিকিউশন) নির্মলেন্দু বিকাশ চক্রবর্তী এ তথ্য নিশ্চিত করেছেন।\nতিনি জানান, রেজাউল করিম রনি হত্যা মামলার আসামি ওই বাসটির হেলপার মানিক সরকার মেট্রোপলিটন ম্যাজিস্ট্রেট আল ইমরান খানের আদালতে স্বীকারোক্তিমূলক জবানবন্দি দিয়েছেন।\nউল্লেখ্য, গত ১ সেপ্টেম্বর লক্ষীপুর থেকে ওই বাসের হেলপার মানিক সরকারকে গ্রেফতার করে পু্লিশ ব্যুরো অব ইনভেস্টিগেশন (পিবিআই)। মানিক সরকার নগরীর আকবরশাহ থানার ফিরোজশাহ এলাকার মো. মোস্তফা সরকারের ছেলে।\nএর আগে, গত ২৭ আগস্ট দুপুরে নগরের সিটি গেট এলাকায় চলন্ত বাসে ভাড়া নিয়ে ঝগড়ার পর মারধর করে ফেলে দেওয়ার অভিযোগ উঠে বাসচালক ও সহকারীর বিরুদ্ধে। পরে রনিকে বাস চাপা দেওয়া হয় বলে অভিযোগ করে পরিবার ও স্থানীয়রা।\nএরই ভিত্তিতে ২৮ আগস্ট রাতে নগরীর আকবর শাহ থানায় নিহত রনির মামা আব্দুর রহমান বাদী হয়ে বাসচালক দিদারুল আলম, হেলপার মো. মানিক সরকার ও বাস মালিককে আসামি করে একটি হত্যা মামলা দায়ের করেন।\nবাসটির চালক দিদার ও বাস মালিক পলাতক রয়েছে ও তাদের গ্রেফতার করার চেষ্টা অব্যাহত রয়েছে বলে জানিয়েছেন আকবর শাহ থানার ভারপ্রাপ্ত কর্মকর্তা ওসি মো. জসিম উদ্দিন।\nমোজাম্মেল হক চৌধুরী রিমান্ডে\nরাজধানীর মিরপুর মডেল থানায় দায়ের করা এক চাঁদাবাজির মামলায় বাংলাদেশ যাত্রী কল্যাণ সমিতির মহাসচিব মোজাম্মেল হকের একদিনের রিমান্ড মঞ্জুর করেছেন আদালত।\n৬ সেপ্টেম্বর বৃহস্পতিবার ঢাকার মেট্রোপলিটন ম্যাজিস্ট্রেট মাজহারুল হক এ রিমান্ড মঞ্জুর করেন। মিরপুর থানা পুলিশ তাকে সাতদিন রিমান্ডে নেওয়ার আবেদন করেছিলেন।\nগতকাল বুধবার দিবাগত রাতে মোজাম্মেল হককে গ্রেপ্তার করে মিরপুর মডেল থানার পুলিশ।\nরাইফার মৃত্যুতে অভিযুক্ত চার চিকিৎসকের আদালতে জামিন\nচট্টগ্রাম নগরীর মেহেদিবাগে অবস্থিত বেসরকারি হাসপাতাল ম্যাক্স এর চার চিকিৎসককে জামিন দিয়েছে চট্টগ্রামের মূখ্য আদালত।\n২৬আগষ্ট সোমবার চট্টগ্রাম মেট্রোপলিটন ২য় আদালতের ভারপ্রাপ্ত মুখ্য মহানগর হাকিম আবু ছালেম মো.নোমান তাদেরকে এই জামিনের আদেশ দিয়েছেন। ওই চার চিকিৎসক ভুল চিকিৎসায় সাংবাদিক কন্যা শিশু রাইফার মৃত্যুর ঘটনায় অভিযুক্ত হয়েছিল।\nজামিন পাওয়া চিকিৎসকরা হলেন, ডা. বিধান রায় চৌধুরী, ম্যাক্স হাসপাতালের চিকিৎসক দেবাশীষ রায় চৌধুরী, শুভ্রদেব ও হাসপাতালের পরিচালক লিয়াকত আলী।\nচট্টগ্রাম নগর পুলিশের অতিরিক্ত উপ-কমিশনার (প্রসিকিউশন) নির্মলেন্দু বিকাশ চক্রবর্তী বিষয়টি নিশ্চিত করে জানান, ম্যাক্স হাসপাতালে শিশু কন্যা যাইবা মৃত্যুর অভিযোগে অভিযুক্ত ওই চার চিকিৎসকদের জামিন মঞ্জুর করা হয়েছে। এর আগে ২৭ সেপ্টেম্বর পর্যন্ত তাদেরকে জামিন দিয়েছিলেন উচ্চ আদালত।\nপ্রসঙ্গত, রাইফার মৃত্যুতে ম্যাক্সের ওই চার চিকিৎসকের বিরুদ্ধে মামলাটি দায়ের করেন শিশুটির পিতা সাংবাদিক রুবেল।


আর্থিক বিষয়ে ভারতকে ছাড় দেবে না বিসিবি!! | Tiger Cricket\nআর্থিক বিষয়ে ভারতকে ছাড় দেবে না বিসিবি!!\nNasim Hossain / 29 Apr 2017\nপ্রস্তাবিত নতুন আর্থিক ও পরিচালন কাঠামো নিয়ে ভারতীয় ক্রিকেট বোর্ডের আপত্তি ধোপে টেকেনি আইসিসির বোর্ড সভায়। পাস হওয়া নতুন আর্থিক সংস্কার প্রস্তাব অনুযায়ী ভারত আইসিসির কাছ থেকে পাবে ২৯৩ মিলিয়ন মার্কিন ডলার। ভারতের দাবি ছিল ৫৭০ মিলিয়ন ডলার। যে দাবি পূরণে আইসিসি সভায় অন্য বোর্ডের মতো বাংলাদেশকেও পাশে পায়নি বিসিসিআই।\nবিসিবি মনে করছে, তারা ঠিক সিদ্ধান্তই নিয়েছেন। আজ বিকেলে বিসিবি সভাপতি নাজমুল হাসান সংবাদমাধ্যমকে বলেছেন, ‘প্রথম সভাতেই আপত্তি তুলেছিলাম আর্থিক বিষয়ে, টাকা যেভাবে ভাগ করা হয় এটার ভিত্তিটা কী? তখন হিসাব না করেই চ্যালেঞ্জ করেছিলাম অন্যদের তুলনায় বাংলাদেশ অনেক কম টাকা পাচ্ছে। বাংলাদেশ এত কম পেতে পারে না। পরে নানা আলোচনার পর দেখা গেল, আসলেই বাংলাদেশের এত কম পাওয়ার কথা নয়। পরে সবাই একমত, আরও বেশি টাকা প্রাপ্য বাংলাদেশের।’\nআর্থিক সংস্কার প্রস্তাবের বিরোধিতায় কাউকেই পাশে পায়নি বিসিসিআই, হেরেছে ৯-১ ভোটে। স্বাভাবিকভাবেই বাংলাদেশকেও পাশে পায়নি তারা। যদিও ভোটাভুটির আগে বিসিসিআইয়ের সঙ্গে বিসিবির আলোচনা হয়েছিল। বিদ্যমান পরিস্থিতিতে বাংলাদেশের সঙ্গে ভারতের ক্রিকেট-সম্পর্কে কোনো প্রভাব পড়বে না তো? নাজমুল তা মনে করেন না, ‘ভারতের উদ্বেগ শুধু আর্থিক বিষয়ে। তাদের অনেক বিষয়েই আমরা সমর্থন দিয়েছি। কিন্তু বাংলাদেশ টাকা বেশি পাবে—এটা তো বিরোধিতা করতে পারব না। আইসিসিতে আমি বাংলাদেশকে প্রতিনিধিত্ব করি। এ সুযোগ কখনোই ছাড়ব না। ব্যক্তিগতভাবে মনে করি, বিসিসিআইও এই মডেলের বিরুদ্ধে নয়।’\nতাহলে ভারতীয় বোর্ডের আপত্তিটা কোথায়? বিসিবি সভাপতি বললেন, ‘ওদের আপত্তি টাকা ভাগাভাগির প্রক্রিয়া নিয়ে। ওরা চাচ্ছে, ওদেরটাও ঠিক থাক, অন্যরাও বেশি পাক। এখনো জুন পর্যন্ত সময় আছে। আর্থিক বিষয়টা গঠনতন্ত্রের অংশ নয় বলে যদিও এটা হয়তো জুন পর্যন্ত যাবে না। তবুও এর মধ্যে ওরা যদি গ্রহণ করার মতো কোনো প্রস্তাব দিতে পারে, সেটা মানব। তবে আমাদের কারও এক পয়সা কমতে পারবে না। আমার বিশ্বাস, ভারত নতুন ফর্মুলা আনবে, যেটা সবাই মিলে সমাধান করতে পারব।’\n29 Apr 2017 in বাংলাদেশ. Tags: Bangladesh cricket, Bangladesh cricket board, Indian cricket board\nআইসিসি থেকে ১০০০ কোটি টাকা পেতে যাচ্ছে বাংলাদেশ!\nআইসিসির সংস্কার প্রস্তাব পাস ভারতের পক্ষে কেউ নেই!\nআইসিসিতে ভারতের আয় আর দাপট দুটিই কমছে!!\n← সাহসী আত্মবিশ্বাসী মিরাজ!!\nবিদায়ী সংবর্ধনার প্রস্তাবে আফ্রিদির ‘না’ →


এবছরেই কী সাত পাকে বাঁধা পড়বে বিরাট-অনুষ্কা! হরভজনের কথায় মিলল তেমনই আভাস - Sportzwiki Bengali\nby Shovan Kantal\t March 27, 2017\nনিজে বিবাহ বন্ধনে আবদ্ধ হয়েছেন প্রায় দু’বছর হয়ে গেল। এখন তিনি শুধু স্বামীই নন, বরং একজন দায়িত্ববান পিতা। কারণ সদ্য একটি সন্তানও হয়েছে। ভারতের এই সফল অফ স্পিনার এখন অনেকটাই ব্যস্ত। অন্যান্য ক্রিকেটাররাও এবার তাঁর মতই দায়িত্ব পালন করুক এমনটাই চাইছেন হরভজন সিংহ।\n২০১৫ সালে বলিউড অভিনেত্রী গীতা বসরাকে বিয়ে করেছেন তিনি। এই দম্পতির সদ্য এক কন্যাসন্তানও হয়েছে। মাঠ ও মাঠের বাইরে ব্যস্ত জীবনে, হরভজন সিংহ এখন একজন সম্পূর্ণ পুরুষ। সংসারের দায়িত্ব নেওয়া, কারোর স্বামী বা পিতা হওয়া এক অন্য উপলব্ধি। তাই ভাজ্জি চান এবার তাঁর সতীর্থরাও বিবাহ বন্ধনে আবদ্ধ হোক শিঘ্রই। খেলার পাশাপাশি হরভজন এখন একটি রিয়ালিটি শো-তে বিচারক। সেখানেই এক সাক্ষাৎকারে তাঁকে ভারতীয় ক্রিকেটারদের মধ্যে কার বিয়ে আগে দেখতে চান জিজ্ঞাসা করা হলে তিনি এক বিস্ফোরক কথা বলে। ভাজ্জি বলেন, “বিরাট কোহলি ও অনুষ্কা শর্মা, এছাড়া যে সমস্ত ক্রিকেটাররা প্রেমের সম্পর্কের মধ্যে আছেন তাঁদের সবারই তাড়াতাড়ি বিয়ে করে নেওয়া উচিত। জাহির খানের তো এই বছরেই করে নেওয়া দরকার।”\nছবিতে দেখুন: জন্মদিনে রাজকোটে ‘সুইটহার্ট’ অনুষ্কার সঙ্গে বিরাট\nহাসি-মজার আড্ডায় হরভজনের মুখ থেকে আসল ইচ্ছার কথাটা বেরিয়েই এল। শুধু ভাজ্জিই নন, দেশের সবাই মুখিয়ে আছে অনুষ্কা-বিরাটের বিয়ের গ্রান্ড অনুষ্ঠান দেখতে। বলিউডে বর্তমানের নামজাদা অভিনেত্রী ও ভারতীয় অধিনায়কের এই বিয়ে নিঃসন্দেহে এক বড় চমক হতে চলেছে।\nফিলাউরি’র প্রযোজক কোহলি, শুনেই ক্ষেপে আগুন বান্ধবী অনুষ্কা!\nTagged: Anushka Sharma, Harbhajan Singh, Virat Kohli


দৈনিক পূর্বকোণ | বাংলাদেশে আধুনিক সংবাদপত্রের পথিকৃৎ করোনাই শেষ মহামারী নয়: বিশেষজ্ঞদের অভিমত | দৈনিক পূর্বকোণ\n২৬ ডিসেম্বর, ২০২০ | ১:৫০ অপরাহ্ণ\nকরোনাই শেষ মহামারী নয়: বিশেষজ্ঞদের অভিমত\nবৈশ্বিক করোনাভাইরাস মহামারী এখনো শেষ হয়নি। আর এটাই শেষ কোনো মহামারী নয় বলে মনে করছে বিশ্ব স্বাস্থ্য সংস্থাও। তাই কেবল চিকিৎসা বা হাসপাতাল নির্ভর স্বাস্থ্য ব্যবস্থা মহামারী মোকাবিলায় কার্যকর ভূমিকা রাখতে পারে না। আগামীতে যেকোনো মহামারী মোকাবিলার জন্য জনস্বাস্থ্যকে মাথায় রেখে প্রাতিষ্ঠানিক সক্ষমতা এবং বিনিয়োগ বৃদ্ধির মাধ্যমে বাংলাদেশের স্বাস্থ্য খাতকে ঢেলে সাজানো প্রয়োজন মনে করছেন বিশেষজ্ঞরা।\nভবিষ্যতে কী ধরণের প্রস্তুতি থাকা দরকার সে বিষয়ে জনস্বাস্থ্য বিশেষজ্ঞ লেলিন চৌধুরী বলেন, ‘প্যান্ডেমিক থেকে আমাদের দেশের শিক্ষা হবে নিজের চিন্তা ও সার্মথ্যকে শক্তিশালী করা, নিজেদের স্বাস্থ্য ব্যবস্থাকে শক্তিশালী করা এবং নিজের যে সামর্থ্য রয়েছে তার সর্বোত্তম ব্যবহার করা। এটি যেমন গবেষণার ক্ষেত্রে তেমনি স্বাস্থ্য ব্যবস্থার ক্ষেত্রে এবং তেমনি স্বাস্থ্য ব্যবস্থাপনারও ক্ষেত্রে।’ গত ১০ মাসে করোনাভাইরাস কেড়ে নিয়েছে লাখ লাখ মানুষের জীবন। অর্থনীতি, জীবন জীবিকা, ব্যবসা বাণিজ্য ক্ষতিগ্রস্ত। তাই পরবর্তী যে কোন মহামারী মোকাবিলায় এখন থেকেই প্রস্তুত হবার তাগিদ দিচ্ছে বিশ্ব স্বাস্থ্য সংস্থা। মহামারী বা সংক্রমণ কিছুটা নিয়ন্ত্রণে এলেই আবার উদাসীন হবার যে চক্র তা থেকে বেরিয়ে আসারও পরামর্শও দেওয়া হচ্ছে। এক্ষেত্রে বাংলাদেশ কী করছে?\nরোগতত্ত্ব রোগ নিয়ন্ত্রণ ও গবেষণা ইন্সটিটিউটের অন্যতম উপদেষ্টা ডা. মুশতাক হোসেন ভবিষ্যৎ মহামারী নিয়ন্ত্রণের বাংলাদেশের প্রস্তুতি এবং পরিকল্পনা কেমন হবে তা নির্ধারণে এরই মধ্যে কাজ শুরু করেছেন। মুশতাক হোসেন বলেন, ‘এই করোনা মহামারীর সময়ে বিশ্ব স্বাস্থ্য সংস্থা বলেছে, এগারটি স্তম্ভ। সেইটাকে ধরে ধরে আমরা আমাদের শক্তির দিকগুলো কোথায়, আমাদের দুর্বলতার দিকগুলো কোথায় এবং এটার কী অভিঘাত হয়েছে আমাদের মহামারীতে। আমাদের যে শূন্যস্থানটা আছে সেটা কীভাবে পূরণ করবো এগুলো কিন্তু চিহ্নিত করছি। এগুলো নিয়ে আমরা আশা করি যে, আগামী বছরের মধ্যে খসড়া একটা জেনেরিক তৈরি করা সম্ভব হবে। আমাদের এখনকার যে অভিজ্ঞতা সে অভিজ্ঞতাকে সামনে নিয়ে এ সব পরিকল্পনা করা হচ্ছে। নিশ্চয়ই অতীতে যে ভুলগুলো হয়েছে ভবিষ্যতে সে ভুলগুলো হয়তো হবে না।’\nকরোনাভাইরাসের ভ্যাকসিন আবিষ্কার এবং মানবদেহে প্রয়োগ শুরুকে দেখা হচ্ছে চলমান মহামারীর শেষের শুরু হিসেবে। কিন্তু এটাই যে শেষ মহামারী নয় সেটি নিশ্চিত, তাই পরামর্শ হচ্ছে এবারের শিক্ষা থেকে আগামী মহামারীর জন্য প্রস্তুতি নেওয়ার।\nএদিকে বাংলাদেশে করোনাভাইরাস সংক্রমণ শুরুর পর স্বাস্থ্য খাতের নানারকম সংকট সামনে আসে। প্রথমদিকে পরীক্ষার জন্য দীর্ঘ লাইন, ফল পেতে ভোগান্তি, হাসপাতালে ভর্তি, আইসিইউ এবং জরুরী অক্সিজেনের ঘাটতি ছাড়াও সাধারণ রোগের চিকিৎসা ব্যহত হয়েছে।\nএছাড়া শুরুতে চাহিদার তুলনায় জরুরি সুরক্ষা সামগ্রীর সংকট যেমন দেখা যায়। বাংলাদেশের পরিস্থিতি বিশ্লেষণ করে লেলিন চৌধুরী বলেন, ‘আমাদের জনস্বাস্থ্য বিভাগটি কোন মহামারী মোকাবেলার জন্য মোটেই প্রস্তুত ছিল না। একেবারেই সামর্থ্যহীন ছিল। কারণ আমরা কাগজে কলমে যে পরীকল্পনা করেছিলাম মহামারী প্রতিরোধের জন্য, এটি যখন বাস্তবায়িত করতে যাই আমরা দেখেছি তার একটি বড় অংশই বাস্তবায়ন করতে আমরা ব্যর্থ হয়েছি। তাই দেশের স্বাস্থ্য ব্যবস্থা করোনা পরবর্তীকালে জনস্বাস্থ্যের ওপরে জোর দিয়ে নতুনভাবে বিন্যাস করতে হবে। এটাই আমাদের জন্য বড় একটা শিক্ষা।’\nতবে মহামারী চলাকালীন অভিজ্ঞতা থেকে শিক্ষা নিয়ে কিছু কিছু ক্ষেত্রে সক্ষমতা বেড়েছে বলেও অনেকের কাছে দৃশ্যমান। পরীক্ষার ল্যাব থেকে শুরু করে করোনার চিকিৎসা, অভিজ্ঞতা এবং দক্ষতা এবং ব্যবস্থাপনায় এ উন্নতির কথা বলছেন আইইডিসিআর’র অন্যতম উপদেষ্টা মুশতাক হোসেন। তিনি বলেন, ‘গত ২৬ মার্চ পর্যন্ত আরটিপিসিআর পরীক্ষা কেবলমাত্র একটি ল্যাবরেটরিতে হতো। এখন প্রায় ১৩০টি ল্যাবরেটরিতে পরীক্ষা হচ্ছে। তাছাড়া জিন এক্সপার্ট মেশিন দিয়ে কাজ করা হচ্ছে এবং অ্যান্টিজেন র‌্যাপিড টেস্টও হচ্ছে।’\nমুশতাক আরও বলেন, ‘সক্ষমতা খুবই বৃদ্ধি পেয়েছে। আমাদের বিভিন্ন জেলা শহর হাসপাতালে হাইফ্লো অক্সিজেন সরবরাহের সক্ষমতাও বেড়েছে। আমাদের আইসিইউ ক্যাপাসিটি বেড়েছে। তবে হ্যাঁ, দক্ষ জনবল তৈরীতে আমরা কিছুটা পিছিয়ে আছি। কারণ দক্ষ জনবল এত দ্রুত তৈরি করা যায় না।’


বাড়ি > পণ্য > উচ্চ ভোল্টেজ একক কোর Xlpe উত্তাপ পাওয়ার ক্যাবল\n(মোট 24 উচ্চ ভোল্টেজ একক কোর Xlpe উত্তাপ পাওয়ার ক্যাবল জন্য পণ্য)\nHuayuan Gaoke Cable Co.,Ltd. চীন মধ্যে উচ্চ ভোল্টেজ একক কোর Xlpe উত্তাপ পাওয়ার ক্যাবল নেতৃস্থানীয় ব্রান্ডের এক। এটা উচ্চ ভোল্টেজ একক কোর Xlpe উত্তাপ পাওয়ার ক্যাবল উত্পাদন উত্পাদন বিশেষজ্ঞ কারখানা এবং সরবরাহকারী। একটি সস্তা পাইকারি মূল্য উচ্চ মানের উচ্চ ভোল্টেজ একক কোর Xlpe উত্তাপ পাওয়ার ক্যাবল অফার।\nউচ্চ ভোল্টেজ একক কোর Xlpe উত্তাপ পাওয়ার ক্যাবল চীন থেকে পাইকারি, সস্তা কারখানা দামে চীন নেতৃস্থানীয় নির্মাতারা থেকে সরাসরি কিনুন। উচ্চ ভোল্টেজ একক কোর Xlpe উত্তাপ পাওয়ার ক্যাবল উপর পাইকারি Huayuan Gaoke Cable Co.,Ltd. পণ্য খুঁজুন এবং বিশ্বস্ত চীনা উচ্চ ভোল্টেজ একক কোর Xlpe উত্তাপ পাওয়ার ক্যাবল পাইকারি এবং সরবরাহকারী থেকে সরাসরি উচ্চ মানের উচ্চ ভোল্টেজ একক কোর Xlpe উত্তাপ পাওয়ার ক্যাবল পেতে। আপনার কিনতে প্রয়োজনীয়তা পাঠান এবং তাত্ক্ষণিক প্রতিক্রিয়া পান।


ইসলামের দৃষ্টিতে তথ্যের সঠিক ব্যবহার – দৈনিক সিলেটের দিনকাল\nপ্রকাশিত: ১২:৫৯ পূর্বাহ্ণ, অক্টোবর ২১, ২০২০\nতথ্য মানুষের জীবনের চাহিদা মেটায়। আমরা প্রতিদিন পরিবারে, সমাজে, অফিস- দালতে, হাটে-মাঠে, শিক্ষাপ্রতিষ্ঠানে এমনকি পথ চলতেও তথ্যের বিনিময় করি। সংবাদপত্রে, অনলাইন পত্রিকায়, টেলিভিশনে ও বেতারে জনগণের উদ্দেশে তথ্য প্রচার করা হয়। তথ্য অধিকার আদান-প্রদান সংরক্ষণ কীভাবে করতে হবে, সে বিষয় সম্পর্কে ইসলামে রয়েছে ব্যাপক নির্দেশনা। তথ্য প্রকাশের জন্য নিজেকে সংশ্লিষ্ট বিষয়ে বিস্তারিত জেনে প্রকাশ করতে হবে। সামান্য জেনে তথ্য প্রকাশ করলে সেখানে ভুল হওয়ার সম্ভাবনা থাকে। অন্তরে ভয় নিয়ে তথ্য প্রকাশ করতে হবে। নিজ কানে শুনে, চোখে দেখে, তথ্য প্রমাণ করে অন্যের কাছে প্রকাশ করা জরুরি। যেহেতু আমাদের আল্লাহর কাছে জবাব দিতে হবে। আল্লাহ ইরশাদ করেছেন, ‘নিশ্চয়ই কান, চোখ, অন্তর- এর প্রতিটি সম্পর্কে কৈফিয়ত তলব করা হবে।’ সুরা বনি ইসরাইল, আয়াত ৩৬।\nঅন্যের দেওয়া তথ্য ভালোভাবে যাচাই করে বিশ্বাস করতে হবে। হতে পারে কেউ আপনাকে ভুল তথ্য দিয়ে সমস্যায় ফেলতে চাইছে। আপনাকে মুহূর্তে পরাজিত করে অপমান করতে চাইছে। ভুল তথ্য দিয়ে কেউ আপনার সঙ্গে অন্যের সম্পর্ক নষ্ট করার অপেক্ষায় রয়েছে। একটি ভুল তথ্য বিশ্বাস করে আপনি পরাজিত হতে পারেন। একটি ভুল তথ্যের কারণে জীবনের পরিসমাপ্তি ঘটতে পারে। উহুদের যুদ্ধে কাফির-মুশরিকরা ভুল তথ্য ছড়াল- রসুল সাল্লাল্লাহু আলাইহি ওয়া সাল্লাম জীবিত নেই। ভুল তথ্য শুনে সাহাবিরা রসুল সাল্লাল্লাহু আলাইহি ওয়া সাল্লামের ভালোবাসায় যুদ্ধ বন্ধ করে দিলেন। নবীকে খুঁজতে বের হলেন। কোথায় দীনের নবী? এজন্যই আল্লাহ ইরশাদ করেছেন, ‘হে মুমিনগণ! কোনো পাপাচারী যদি তোমাদের কাছে বার্তা নিয়ে আসে, তোমরা সে বার্তা পরীক্ষা করে দেখবে যাতে অজ্ঞতাবশত তোমরা কোনো সম্প্রদায়ের ক্ষতিসাধনে প্রবৃত্ত না হও এবং পরে যাতে নিজেদের কৃতকর্মের জন্য তোমাদের অনুতপ্ত হতে না হয়।’ সুরা হুজুরাত, আয়াত ৬।\nতথ্য একটি গুরুত্বপূর্ণ বিষয়। তাই মিথ্যা তথ্য দিয়ে বিশৃঙ্খলা সৃষ্টি করা মারাত্মক অন্যায়। মিথ্যা কথা বলে তথ্য প্রকাশ করা ইসলাম নিষেধ করছে। ইসলাম কাউকে মিথ্যা শিক্ষা দেয়নি। মিথ্যাকে কবিরা গুনাহ বলা হয়েছে। রসুল সাল্লাল্লাহু আলাইহি ওয়া সাল্লাম বলেছেন, ‘আমি কি তোমাদের কবিরা গুনাহ সম্পর্কে বলব না? কথাটি তিনি তিনবার বললেন। সাহাবিরা বলেন, হ্যাঁ, বলুন। অবশেষে তিনি বললেন, আল্লাহর সঙ্গে কাউকে শরিক করা, মা-বাবার অবাধ্য হওয়া। এরপর তিনি হেলান থেকে সোজা হয়ে বসে বললেন, মিথ্যা সাক্ষ্য দেওয়া ও মিথ্যা সংবাদ প্রচার করা।’ বুখারি।\nএকটি তথ্য উপস্থাপন করতে হলে অবশ্যই সুন্দর, সাবলীল, যুগোপযোগী মিষ্টি ভাষায় উপস্থাপন করতে হবে।\nআপন কর্মে চিরস্মরণীয় ডঃআবু ইউসুফ স্যার


Friday, Dec 6, 2019, 11:57 am\nবুধবার ভারতের কেন্দ্রীয় মন্ত্রিসভা ভারতের নাগরিকত্ব আইনে সংশোধনী আনার জন্য নির্ধারিত বিল অনুমোদন দিয়েছে। নরেন্দ্র মোদির প্রথম প্রধানমন্ত্রীত্বের সময় ভারতীয় জনতা পার্টি এই বিলটি পার্লামেন্টে পাস করার চেষ্টা করেছিল কিন্তু সেই দফা তাদের চেষ্টা সফল হয়নি। এখন আবার আগামী সপ্তাহে পার্লামেন্টে এই বিলটি তোলা হবে এবং এবার এটা পাস হয়ে যাবে বলে ধারণা করা হচ্ছে।\nএই বিলে কি বলা হয়েছে এবং কেন এটা বিতর্কের জন্ম দিয়েছে, সেটা এখানে তুলে ধরা হলো।\nসিটিজেনশিপ অ্যামেন্ডমেন্ট বিলটি কি?\nবিলের নাম থেকেই বোঝা যাচ্ছে যে, এখানে ১৯৫৫ সালের সিটিজেনশিপ অ্যাক্ট সংশোধনের চেষ্টা করা হয়েছে। এই আইনেই ভারতীয় নাগরিকদের জন্য নিয়ম নীতি উল্লেখ রয়েছে।\nএই বিলে বলা হয়েছে যে, আফগানিস্তান, বাংলাদেশ ও পাকিস্তান থেকে আসা হিন্দু, শিখ, বৌদ্ধ, জৈন, পার্সি ও খ্রিস্টানরা অবৈধভাবে ভারতে প্রবেশ করে থাকলেও তারা ‘অবৈধ অভিবাসী’ হিসেবে বিবেচিত হবে না।\nভারতের নাগরিকত্বের প্রক্রিয়ায় আগে বিদেশীদের নাগরিকত্বের যে বিধান ছিল, এই সংশোধনীর মাধ্যমে সেটা মৌলিকভাবে বদলে যাবে। ভারতের বর্তমান আইনের অধীনে, অবৈধ অভিবাসীরা ভারতীয় নাগরিকত্বের জন্য আবেদন করতে পারবে না। ফলে বাংলাদেশ থেকে আসা অবৈধ হিন্দু অভিবাসী এবং বৈধভাবে আসা অভিবাসী – যাদের ভিসার মেয়াদ পেরিয়ে গেছে, তারা নাগরিকত্বের জন্য আবেদন করতে পারবেন না।\nসিটিজেনশিপ অ্যামেন্ডমেন্ট বিল পাস হলে উপরে উল্লেখিত সম্প্রদায়গুলো এই আইনের আওতায় পড়বে না। এই আইন অনুসারে বাংলাদেশী হিন্দু – যারা এই আইনের প্রধান রাজনৈতিক লক্ষ্য – তারা অবৈধভাবে ভারতে প্রবেশ করে থাকলেও বা ভিসার মেয়াদ শেষের পরও এখানে অবস্থান করে থাকলেও ভারতীয় নাগরিকত্বের জন্য তারা আবেদন করতে পারবে।\nসিটিজেনশিপ অ্যামেন্ডমেন্ট বিলে ধর্মীয় শর্ত কেন রাখা হয়েছে?\nকেন্দ্রীয় স্বরাষ্ট্রমন্ত্রী অমিত শাহ এক সাক্ষাতকারে দাবি করেছেন যে, এই বিলে যে বাছাইয়ের শর্ত রাখা হয়েছে, সেগুলোর উদ্দেশ্য হলো শুধুমাত্র ধর্মীয় নির্যাতনের শিকার ব্যক্তিদেরকে এখানে সুযোগ দেয়া হবে। বিজেপি এমপিরাও যৌথ পার্লামেন্টারি কমিটির সামনে একই কথা বলেছেন।\nতবে, এই কথা দিয়ে বিলের কিছু বিষয়ের ব্যাখ্যা স্পষ্ট হচ্ছে না। যেমন, মিয়ানমার – যেখানে মুসলিম রোহিঙ্গা শরণার্থীদের উপর নির্যাতন করা হচ্ছে – তাদের কথা তালিকায় নেই, কিন্তু আফগানিস্তানের নাম এখানে রয়েছে। এটা করা হয়েছে যদিও আফগানিস্তানের সাথে ভারতের কোন সীমান্ত নেই, যেখানে মিয়ানমারের সাথে রয়েছে। তাছাড়া, শ্রীলংকাও এই তালিকায় নেই, যদিও সেখানকার তামিল সম্প্রদায় – যাদের অধিকাংশই হিন্দু – তারা শ্রীলংকার রাষ্ট্রের হাতে গণহত্যার শিকার হয়েছে।\nএই প্রশ্নের সহজ উত্তর হলো এটা ভারতীয় জনতা পার্টির রাজনীতির অংশ, যেখানে মুসলিম-সংখ্যাগরিষ্ট দেশগুলোর নির্যাতিত হিন্দু অভিবাসীদেরকে অগ্রাধিকার দেয়া হয়েছে, যাতে এই জনগোষ্ঠিকে কাজে লাগিয়ে ভারতের ভোটের রাজনীতি বদলে দেয়া যায়। তাছাড়া ভারতকে যেভাবে হিন্দু রাষ্ট্র হিসেবে বিবেচনা করে বিজেপি, সেটাও এখানে ফুটে উঠেছে।\nসিটিজেনশিপ অ্যামেন্ডমেন্ট বিলটি কিভাবে এনআরসির সাথে জড়িত?\nন্যাশনাল রেজিস্টার অব সিটিজেন্স একটি প্রক্রিয়া, যেটি সুপ্রিম কোর্টের নির্দেশে ২০১৫ থেকে ২০১৯ সাল পর্যন্ত আসামে বাস্তবায়ন করা হয়েছে। অবৈধ অভিবাসীদের চিহ্নিত করাই এটার উদ্দেশ্য বলে উল্লেখ করা হয়েছে। বিজেপি স্বতস্ফূর্তভাবে এই পদক্ষেপকে স্বাগত জানিয়েছে এবং অভিবাসীদের বিরুদ্ধে এটাকে শক্ত অস্ত্র হিসেবে ব্যবহার করছে।\nকিন্তু আসামের এনআরসি এক পর্যায়ে এসে বিজেপির স্বার্থের বিরুদ্ধে চলে গেছে। কারণ তালিকা থেকে বাদ পড়াদের বড় অংশই দেখা গেছে হিন্দু। এই জবাবে বিজেপি সমাধান হিসেবে সিটিজেনশিপ অ্যামেন্ডমেন্ট বিলকে হাজির করেছে। দলের নেতারা দাবি করেছেন যে, আসামে এনআরসি থেকে বাদ পড়া হিন্দুরা এই আইনের অধীনে নাগরিকত্বের জন্য আবেদন করতে পারবে, যদিও এটা এখনও স্পষ্ট নয় যে, সেটা কিভাবে করা হবে।\nসিটিজেনশিপ অ্যামেন্ডমেন্ট বিলের বিরোধিতা কেন করা হচ্ছে?\nএই বিলের বিরোধিতা তিনটি অংশে বিভক্ত। অধিকাংশ রাজনৈতিক দল এতে ধর্মীয় শর্ত জুড়ে দেয়া নিয়ে আপত্তি করেছেন, কারণ এতে ভারতের অন্যতম প্রধান নীতি সেক্যুলারিজম বিঘ্নিত হবে।\nউত্তর পূর্ব ভারতে এই বিলের সাথে জনসংখ্যার মানচিত্র বদলে যাওয়ার আশঙ্কা তৈরি হয়েছে। স্থানীয় রাজনীতিবিদরা আশঙ্কা করছেন যে, এর ফলে বাংলাদেশ থেকে বিপুল মানুষ এখানে প্রবেশ করবে। কিছু মিডিয়া রিপোর্টের ভাষ্য অনুসারে, বিলের সংশোধিত খসড়ায় উত্তর পূর্বাঞ্চলের বহু জায়গাকে বাদ দেয়া হয়েছে, যে জায়গাগুলো ইনার লাইন পার্মিট সিস্টেম বা সিক্সথ শিডিউলের অধীনে পড়ে, যে সব জায়গায় উপজাতীয় সম্প্রদায়গুলোর এক ধরণের স্বায়ত্বশাসন দেয়া রয়েছে।\nআসামের সাবেক কংগ্রেস এমপি সুস্মিতা দেব এই বিল নিয়ে বলেছেন যে, যে হিন্দু অভিবাসীদের সাহায্য করার জন্য এই বিলটি তৈরি করা হচ্ছে, সেটাও এখানে কাজে আসবে না। দেব উল্লেখ করেছেন যে, ধর্মীয় নির্যাতনের বিষয়টি প্রমাণ করাটা খুব কঠিন হবে। দেব একই সাথে এই প্রশ্নও তুলেছেন যে, যে সব হিন্দু বাঙালি আসামের এনআরসি থেকে বাদ পড়েছেন, তাদের কিভাবে সিএবির মাধ্যমে নাগরিকত্ব দেয়া হবে – যেটা বিজেপি দাবি করে আসছে। কারণ এই দুটি বিষয়ই একটি অন্যটির সাথে সাংঘর্ষিক। এনআরসির জন্য যারাই দরখাস্ত করেছেন, তারা দাবি করেছেন যে, তারা ভারতের নাগরিক ছিলেন। অন্যদিকে, সিএবি থেকে সুবিধা পেতে হলে স্পষ্টভাবে দাবি করতে হবে যে, তারা বাংলাদেশ থেকে এখানে এসেছে। সূত্র: স্ক্রল.ইন


বেগম জিয়া রাজবন্দী নন: হাছান মাহমুদ\nচট্টগ্রাম ব্যুরো ৭:০৭ অপরাহ্ণ, মার্চ ১৫, ২০১৯\nতথ্যমন্ত্রী ড. হাছান মাহমুদ বলেছেন, বেগম খালেদা জিয়া রাজবন্দী নন। দুর্নীতির দায়ে আদালতের রায়ে শাস্তিপ্রাপ্ত হয়ে কারাগারে আছেন। তাকে মুক্ত করার একমাত্র পথ হচ্ছে আদালত এবং আইন। অন্য কোনোভাবে তাকে মুক্ত করার সুযোগ নেই।\nতিনি আরও বলেন, রিজভী আহমেদসহ বিএনপি নেতারা যে কথাটি বলেছেন, এতে এটিই প্রমাণিত হয়, তাদের জ্বালাও-পোড়াও, অগ্নিসন্ত্রাসের যে রাজনীতি, সম্পত্তি ধ্বংস, মানুষের গায়ে পেট্রল ঢেলে জীবন্ত পুড়িয়ে মারার রাজনীতি, সেটিতে সাময়িক বিরতি দিলেও তারা সুযোগ পেলে আবার জনগণের ওপর ছোবল মারবে। তবে বাংলাদেশের মানুষ তাদের আর সেই সুযোগ দেবে\nশুক্রবার দুপুরে চট্টগ্রাম এম এ আজিম স্টেডিয়ামের জিমনেশিয়াম হলে দুদিনব্যাপী আয়োজিত বীমা মেলার উদ্বোধন অনুষ্ঠান শেষে তথ্যমন্ত্রী সাংবাদিকদের প্রশ্নের জবাবে এসব কথা বলেন।\nঅপর এক প্রশ্নের জবাবে ড. হাসান মাহমুদ বলেন, ২৮ বছর পর ডাকসু নির্বাচন অনুষ্ঠিত হয়েছে। নতুন নেতৃত্ব নির্বাচিত হয়েছে। এটি বেশ ইতিবাচক দিক। সেখানে কিছু ভুল-ত্রুটি হয়েছে সেটি বিশ্ববিদ্যালয় কর্তৃপক্ষ স্বীকার করেছে। সেজন্য তারা তদন্ত কমিটি করেছে। নির্বাচনের দিনই তাৎক্ষণিক কিছু ব্যবস্থা গ্রহণ করেছে।\nতিনি বলেন, যারা অনিয়ম-কারচুপির অভিযোগ করছে তারা নিজেরাই নির্বাচনে জয়লাভ করেছে। দু-একটি হলে কারচুপি হয়েছে বলে তারা অভিযোগ তুলেছে। দেখা যাচ্ছে, যারা অভিযোগ তুলেছেন তাদের শীর্ষ নেতারা সে সমস্ত হলে সবচেয়ে বেশি ভোট পেয়েছেন। যারা নির্বাচন নিয়ে প্রশ্ন তুলেছে, তারাই জয়লাভ করেছে। এর মাধ্যমে প্রমাণিত হয়, সার্বিকভাবে সামান্য কিছু ত্রুটি-বিচ্যুতি বাদে ভালো নির্বাচন হয়েছে।\nযারা নির্বাচিত হয়েছেন, তাদের প্রতি আমি অনুরোধ রাখবো, ছাত্রদের রায়ের প্রতি সম্মান দেখিয়ে তারা তাদের কার্যক্রম শুরু করবে। এটিই ছাত্রদের প্রত্যাশা বলে আমি মনে করি।\nতথ্যমন্ত্রী ড. হাছান মাহমুদ বলেন, এই নির্বাচন নিয়ে ঘোলাপানিতে মাছ শিকারের চেষ্টা করছে বিএনপি কিংবা ঐক্যফ্রন্ট। তাদের তো খুঁজে পাওয়া যায়নি নির্বাচনে। ছাত্রদল কত ভোট পেয়েছে সেটি বলতেও তারা লজ্জা পাচ্ছে। যারা বামপন্থী সংগঠন করে তাদের প্রতি যথেষ্ট সম্মান-শ্রদ্ধা রেখে বলতে চাই, বাম-ডান সবাই মিলে চেষ্টা করেছিল ছাত্রলীগকে হটিয়ে দেওয়ার জন্য। কিন্তু বাম-ডান সবাই একত্রিত হয়েও ছাত্রলীগের বিজয় ঠেকাতে পারেনি।\nএর আগে দুদিনব্যাপী বীমা মেলার উদ্বোধন করেন তথ্যমন্ত্রী ড. হাছান মাহমুদ। বীমা উন্নয়ন ও নিয়ন্ত্রণ কর্তৃপক্ষের চেয়ারম্যান মো. শফিকুর রহমান পাটোয়ারীর সভাপতিত্বে মেলা উদ্বোধনী অনুষ্ঠানে বিশেষ অতিথি হিসেবে বক্তব্য দেন—আর্থিক প্রতিষ্ঠান বিভাগের সচিব মো. আসাদুল ইসলাম, জীবন বীমা করপোরেশনের চেয়ারম্যান সেলিনা আফরোজ ও চট্টগ্রামের বিভাগীয় কমিশনার মো. আবদুল মান্নান।


প্রাচীন ভারতীয় বিজ্ঞানের উত্থান ও পতন (পর্ব ৩): আয়ুর্বেদ - বিজ্ঞান - বাংলা ভাষায় বিজ্ঞান জনপ্রিয়করণের এক বৈদ্যুতিন মাধ্যম (An online Bengali Popular Science magazine) : বিজ্ঞান – বাংলা ভাষায় বিজ্ঞান জনপ্রিয়করণের এক বৈদ্যুতিন মাধ্যম (An online Bengali Popular Science magazine)\nবিভাগ: কিছু ইতিহাস … (May 29, 2017)\nভারতে আয়ুর্বেদ শাস্ত্রের স্বর্ণযুগ থেকে অবশেষে বিলুপ্তি, এটা কিভাবে সম্ভব হলো, সেই ইতিহাস খুঁজতে বেড়িয়েছেন অধ্যাপক ডি. পি. রায়।\nএর আগে আমরা আলোচনা করেছিলাম রসায়ন ও ধাতুবিদ্যা এবং জ্যোতির্বিদ্যা নিয়ে। এই পর্বের আলোচনার বিষয় আয়ুর্বেদ চর্চার ইতিহাস। আয়ুর্বেদের স্বর্ণযুগ থেকে বিলুপ্তি, এর পিছনে কি শুধু বিদেশিদের আক্রমণই দায়ী ছিল? নাকি কারণটা আরো গভীরে?\nভারতীয় বিজ্ঞান অ্যাকাডেমী, আয়ুর্বেদিক জীববিদ্যার ওপর অধ্যাপক এম . এস. বালিয়াথানের লেখা একটি প্রবন্ধ প্রকাশ করেছে । অধ্যাপক বালিয়াথান একজন প্রখ্যাত হৃৎ-শল্যবিদ (cardiac surgeon) ও কৃত্তিম হৃৎপিণ্ড কপাটক (heart valve) আবিষ্কর্তা । তার এই পারদর্শিতা যে শুধুমাত্র পুঁথিগত বা তাত্ত্বিক জ্ঞানের মধ্যেই সীমাবদ্ধ তা নয়, উনি বিভিন্ন আয়ুর্বেদীয় পদ্ধতি কতটা কার্যকর সেই পরীক্ষানিরীক্ষাতেও সক্রিয়ভাবে যুক্ত। আর তাই লেখার এই অধ্যায়ে আমার আলোচনার সিংহভাগ ওনার লেখার  ওপর ভিত্তি করেই করব। এমনকি কিছুক্ষেত্রে তার লেখা থেকে পুরোপুরি উদ্ধৃত করে দেব। তাতে লেখাচুরির দায় এসে পড়লেও আমি জানি যে এই অংশগুলি ওনার থেকে ভালো আমি লিখতে পারতাম না।\nআয়ুর্বেদ শাস্ত্রের স্বর্ণযুগ\nঅধ্যাপক বালিয়াথানের  মতে খ্রিষ্টীয় প্রথম থেকে অষ্টম শতকের মধ্যে সংহিতা পর্যায়টি ভারতীয় আয়ুর্বেদ শাস্ত্রের স্বর্ণযুগ বলে বিবেচিত হতে পারে। এই সময়ের মধ্যে তিনটি গুরুত্বপূর্ণ বই লেখা হয়:\n১) চরক সংহিতা (খ্রিষ্টীয় প্রথম শতক):\nএটি ঋষি অগ্নিভেশ রচিত আয়ুর্বেদের উপর একখানি গ্রন্থের সংস্করণ। মূল বইটি আরো কয়েক শতাব্দী আগে রচিত হয়েছিল এবং এই সংস্করণটি সম্পাদনার কাজ করেন চরক।\n২) সুশ্রুত সংহিতা (খ্রিষ্টীয় দ্বিতীয় বা তৃতীয় শতক)\nএটি নাগার্জুনা দ্বারা সম্পাদিত শল্যচিকিৎসার ওপর একটি গ্রন্থ। বলা হয়, মূল বইটি সুশ্রুত রচনা করেন ৭০০ খ্রীষ্টপূর্বাব্দ নাগাদ।\n৩) অষ্টাঙ্গ সমগ্র ও অষ্টাঙ্গ হৃদয় ( খ্রিষ্টীয় অষ্টম-নবম শতাব্দী)\nএটি রচনা করেন ভাগবত।\nচরকের সম্পাদনাটি এতই উৎকৃষ্ট ছিল যে মূল লেখক না হওয়া সত্ত্বেও এই গ্রন্থটিকে চরক সংহিতা বলা হতে থাকে। এখানেই প্রথম ‘আয়ুর্বেদ’ শব্দটির প্রচলন শুরু হয়। শুধু তাই নয়, এখানেই প্রথম বিষয়টির (অন্ধ)বিশ্বাস-নির্ভরতা থেকে যুক্তিনির্ভরতায় উত্তরণ ঘটে। ওষুধপত্রের বিস্তারিত আলোচনা ছিল এটির মূল বৈশিষ্ট্য। বিশেষত ‘internal medicine’-এর ক্ষেত্রে এই বইখানি ছিল শেষ কথা ।\nদুই থেকে তিন শতাব্দীর মধ্যে এটি পার্সী, আরবী ও তিব্বতী ভাষায় অনূদিত হয় এবং মধ্য এশিয়াতেও শীঘ্রই এর প্রভাব ছড়িয়ে পড়ে। মধ্য এশিয়া থেকেই ১৮৯০ খ্রিষ্টাব্দে খুঁজে পাওয়া বোয়ার পাণ্ডুলিপি (Bower Manuscript) তার প্রমাণ। বোয়ার পাণ্ডুলিপি খ্রিষ্টীয় চতুর্থ শতকে রচিত এবং চরক সংহিতার অসংখ্য শ্লোকে পরিপূর্ণ। Bower ব্রিটিশ গোয়েন্দা বিভাগে কর্মরত থাকাকালীন মধ্য এশিয়ার কিছু অধিবাসীর কাছ থেকে এই পান্ডুলিপিখানি সংগ্রহ করে কলকাতার এশিয়াটিক সোসাইটিতে নিয়ে আসেন । এটি ছিল পার্চমেন্টের (পশুচর্মের কাগজ) ওপর ব্রাহ্মী লিপিতে লেখা। খ্রিষ্টীয় উনবিংশ শতকে চরক সংহিতা ইংরেজি ভাষায় অনূদিত হয়। এই একবিংশ শতকেও এটি সমান জনপ্রিয় এবং কিয়োটো বিশ্ববিদ্যালয়ের অধ্যাপক য়ামাশিতা এটির একটি ডিজিটাল সংস্করণও তৈরী করেছেন।\nরাইনোপ্লাস্টি: নাকের উপর অস্ত্রোপচার\nনাকের প্লাস্টিক অস্ত্রোপচার বা রাইনোপ্লাস্টির (rhinoplasty) সাথে সুশ্রুতের নাম অঙ্গাঙ্গিকভাবে জড়িয়ে আছে। রাইনোপ্লাস্টি গত তিন সহস্রাব্দে ভারত থেকে বিশ্বজনীনভাবে স্বীকৃত একমাত্র অস্ত্রোপচার পদ্ধতি। সুশ্রুত সংহিতা মূলত অস্ত্রোপচারের কথাই বলে। এখানে অস্ত্রোপচার পদ্ধতি, যন্ত্রপাতি, ওষুধপত্র এবং অস্ত্রোপচার সংক্রান্ত মানসিক আঘাতের পরিচর্যা নিয়ে বিশদ আলোচনা রয়েছে। সুশ্রুত সংহিতার কিছু অস্ত্রোপচার পদ্ধতি ও যন্ত্রপাতির ছবি দেওয়া হলো ।\nচরক সংহিতার তুলনায় সুশ্রুত সংহিতার ভাষা সরল এবং চিকিৎসাশাস্ত্রের দার্শনিক পর্যালোচনাও তুলনায় কম। অস্ত্রোপচার পদ্ধতি ও যন্ত্রপাতির যথাযথ ও নির্ভুল ছবি এ কথাই প্রমাণ করে যে সংহিতাকার নাগার্জুনা সম্ভবত পুঁথিগত বিদ্যাধারীই ছিলেন না, বরং হাতেকলমে অস্ত্রোপচারে অভ্যস্ত ছিলেন। ভারতের বাইরেও সুশ্রুত সংহিতার বেশ কদর ছিল। খলিফাদের পৃষ্ঠপোষকতায় এটি আরবী ভাষাতেও অনূদিত হয় এবং এই সময় কিছু ভারতীয় চিকিৎসক বাগদাদে ছিলেন বলেও মনে করা হয়।\nনাকের প্লাস্টিক অস্ত্রোপচার বা রাইনোপ্লাস্টির সাথে সুশ্রুতের নাম অঙ্গাঙ্গিকভাবে জড়িয়ে আছে।\nভারতীয় আয়ুর্বেদ শাস্ত্রের প্রচার ও অবশেষে বিলুপ্তি\nঅবশ্য এ ব্যাপারে কোন দ্বিমত নেই যে চরক ও সুশ্রুত সংহিতা তদানীন্তন নালন্দা বিশ্ববিদ্যালয়ে পড়ানো হত। সেখান থেকে অগণিত ছাত্রের হাত ধরে এই দুই সংহিতার প্রতিলিপি ও অনুবাদ পাড়ি জমায় চীন, তিব্বত ও অন্যান্য পূর্ব এশীয় দেশে। অনেক সময় ছাত্রদের সাথে সাথে তাদের আচার্য্যরাও বিদেশে গিয়ে প্রচার করেছেন। তার ফলে আজও চিকিৎসা বা দর্শন সংক্রান্ত অনেক প্রাচীন ভারতীয় শাস্ত্রের মূল সংস্কৃত সংস্করণ না পাওয়া গেলেও তাদের চাইনিজ বা তিব্বতী অনুবাদ পাওয়া যায়। বর্বর আক্রমণের ফলে এইরকম অনেক প্রাচীন ভারতীয় জ্ঞানভাণ্ডার বিলুপ্ত হতে হতেও একপ্রকার পুনর্জন্ম পেয়েছে এইভাবে । বর্বর আক্রমণ বলতে এখানে ১২০০ খ্রিষ্টাব্দে বক্তিয়ার খিলজী কর্তৃক নালন্দা আক্রমণ ও ধ্বংসকে বোঝানো হয়েছে।\nআচার্য পি. সি. রায় এর মতে, আনুমানিক অষ্টম কি নবম শতাব্দীতে যখন আয়ুর্বেদ-এর বিকাশের পথ প্রায় রুদ্ধ হয়ে এসেছে, ঠিক সেই সময় ভাগবত অষ্টাঙ্গ সংগ্রহ এবং অষ্টাঙ্গ হৃদয়া রচনা করেন । এই বই দুটি চরক এবং সুশ্রূত-এর শিক্ষাকে প্রামাণ্য হিসেবে গ্রহণ করে, এবং সেই শিক্ষা খুব সহজে এবং সংক্ষেপে উপস্থাপনা করে। বিশেষ করে অষ্টাঙ্গ হৃদয়া প্রশংসনীয় ভাবে এই ভূমিকাটি পালন করে, এবং রচনার কাব্যগুণে খুব তাড়াতাড়ি লোকপ্রিয় হয়ে ওঠে, যা কিনা এই ধরনের রচনার ক্ষেত্রে খুব দুর্লভ। কিন্তু ভাগবত-পরবর্তী কালে, লেখনীর এমন সৃজনশীলতা ভারী দুর্লভ হয়ে পড়ে, এবং আয়ুর্বেদ-রচনার ইতিহাসে সহস্র-বৎসর ব্যাপি এক দীর্ঘ নিশ্চলতার সূচনা হয় ।\nচরক ও সুশ্রুত সংহিতার প্রতিলিপি ও অনুবাদ নালন্দা বিশ্ববিদ্যালয় থেকে পাড়ি জমায় চীন, তিব্বত ও অন্যান্য পূর্ব এশীয় দেশে।\nএই দীর্ঘসময় ধরে আয়ুর্বেদের কিছু অভিধান, এবং প্রাচীন রচনাগুলির কিছু টিক্কা-টিপ্পনি ছাড়া তেমন কিছুই রচিত হয়নি। এই যুগে না ছিল চরক-সুশ্রূত-এর চর্চা, না রইল নালন্দা বিশ্ববিদ্যালয়ের মতো শিক্ষার পীঠস্থান। এরই মাঝে মুঘলযুগের মুসলিম শাসকদের পারসী-আরবিক ঘরানার চিকিৎসাবিদ্যা ‘উনানী’ এর প্রতি পৃষ্ঠপোষকতা আয়ুর্বেদের অবক্ষয়কে আরও দ্রুততর করে।\nচিকিৎসাশাস্ত্রের অবলুপ্তির কারণ খতিয়ে দেখলে\nকিন্তু এই অবক্ষয়ের মূল শিকড় ছিল ভারতীয় সমাজের ইতিহাসের গভীরে। তা হলো পরীক্ষানিরীক্ষার মাধ্যমে আয়ুর্বেদ শিক্ষার অবনতি।\nভাগবত-এর সময়কালের অনেক আগেই সুশ্রূত-এর শল্যবিদ্যা আয়ুর্বেদের মূলস্রোত থেকে হারিয়ে গিয়েছিলো। শব-ব্যবচ্ছেদের উল্লেখ তো ছিলই না, এমনকি ছাত্রদের শল্যবিদ্যাশিক্ষার পাঠক্রমে ইন্সিশন, এক্সট্রাকশন, স্ক্র্যাপিং, এবং অন্যান্য অস্ত্রোপচার শিক্ষায় কাঁঠাল, শশা, এবং পশুর চামড়া ব্যবহার করে অনুশীলন করার রীতিও উঠে গিয়েছিলো । সেই হিসেবে বলা যায় যে, আফগান/তুরস্কের ভারত-বিজয়, কিংবা ১২২০ খ্রিস্টাব্দে নালন্দা বিশ্ববিদ্যালয়ের পতন, এই ঘটনাগুলি ভারতীয় সভ্যতা এবং বিজ্ঞানের উত্তরোত্তর অবক্ষয়ের কারণ নয়, ফলাফল ছিল।\n১০০০-১০২৭ খ্রিস্টাব্দের মধ্যে গজনীর সুলতান মামুদ ১৭ বার ভারতবর্ষে হামলা চালায়, এবং মথুরা থেকে শুরু করে সৌরাষ্ট্রের সোমনাথ পর্যন্ত এক বিস্তীর্ণ অঞ্চলে বিপুল লুঠপাঠ চালায়। দাস হিসেবে বন্দি করে নিয়ে যায় এখানকার কয়েক হাজার সুদক্ষ শ্রমিক ও কারিগরদের। কিন্তু এতেও আমাদের শিক্ষা হয় নি, এবং আমরা নিজেদের সংগঠিত করিনি। এশিয়ার বিখ্যাত বিজ্ঞানী/পন্ডিত আল-বেরুনী, যিনি মামুদের নির্দেশে ১০১৭ সালে ভারতবর্ষে আসেন, ১৩ বছর ধরে ভারত-পরিক্রমা করে ভারত এবং ভারতীয়দের নিয়ে একটি বিশদ গ্রন্থ রচনা করেন। আলবেরুনীর সেই লেখার একটি অংশ নিচে তুলে দেওয়া হলো ।\n“হিন্দুরা বিশ্বাস করে যে তাদের দেশের মতো আর কোনো দেশ নেই, তাদের জাতির মতো আর কোনো জাতি নেই, তাদের রাজার মতো কোথাও রাজা নেই, তাদের ধর্মের কোনো তুলনা নেই। তারা দাম্ভিক, নির্বোধের মতো আত্মাভিমানী, আত্মগর্বী, এবং নিষ্কর্মা। একজন বিদেশিকে তো বটেই, এমনকি নিজেদের সমাজের অন্য জাতের লোকজনকেও নিজেদের জ্ঞান ও শিক্ষার ভাগ দিতে তারা অত্যন্ত অনিচ্ছুক এবং তা লুকিয়ে রাখতে সদা-তৎপর। এমনই তাদের দম্ভ, যে তুমি যদি তাদের কাছে খোরাসান কিংবা পারস্যের কোনো পন্ডিতের উল্লেখ করো , তাহলে তারা তোমায় একইসাথে মূর্খ ও মিথ্যাবাদী ধরে নেবে। যদি তারা বিদেশে ভ্রমণ করা শুরু করে এবং অন্যদেশের লোকজনের সাথে মেলামেশা আলাপালোচনা শুরু করে, তবেই তাদের এই মানসিকতার পরিবর্তন হবে, কারণ তাদের পূর্বপুরুষেরা তাদের মতো এমন সংকীর্ণমনা ছিলেন না।”\nআফগান/তুরস্কের ভারত-বিজয় কিংবা ১২২০ খ্রিস্টাব্দে নালন্দা বিশ্ববিদ্যালয়ের পতন ভারতীয় সভ্যতা এবং বিজ্ঞানের উত্তরোত্তর অবক্ষয়ের কারণ নয়, ফলাফল ছিল।\nউপরে উদ্ধৃত অংশের শেষ লাইনটি খুব গুরুত্বপূর্ণ। কারণ আমরা জানি যে বিদেশ থেকে আগত পন্ডিতদের মাধ্যমে এবং বিদেশ ঘুরে আসা আমাদের পন্ডিতদের দ্বারা এই সভ্যতার কিরূপ বিকাশ হয়েছিল। দ্বিতীয় এবং তৃতীয় শতকে শক এবং কুশন রাজারা এই সমাজের অঙ্গীভূত হয়। কোনো রক্তপাত ব্যাতিরেখেই ভ্রাম্যমান ব্যবসায়ীদের মাধ্যমে দক্ষিণ-পূর্ব এশিয়াতেও এই সভ্যতা ছড়িয়ে পড়ে।\nবিদেশ থেকে এদেশে পন্ডিতদের আসা এবং এদেশ থেকে বিদেশে পন্ডিতদের যাতায়াতের মাধ্যমে এই সভ্যতা বৌদ্ধ-ধর্মকে প্রায় সমগ্র এশিয়াতে ছড়িয়ে দিতে পেরেছিলো। সমগ্র এশিয়া জুড়ে বিস্তারমান এমন স্পন্দনশীল একটি সভ্যতা কিন্তু ১০০০ খ্রিস্টাব্দ নাগাদ নিজের সংকীর্ণ জাতপাতের বেড়াজালে নিজেকে গুটিয়ে ফেলেছিলো। একইসাথে কোনো সাম্রাজ্যের পৃষ্ঠপোষকতার অভাবে নালন্দার মতো উন্নত বিশ্ববিদ্যালয়গুলিও দুর্বল হতে শুরু করে। এমন পরিস্থিতিতে এই দেশ ও জাতি তাই খুব সহজেই বহিরাগত আক্রমণকারীদের শিকার হয়।\nপরের সংখ্যায়, এই লেখার শেষ পর্বে আমরা দেখবো কিভাবে সমাজের মূলস্রোত থেকে হারিয়ে গেলেও, প্রাচীন ভারতীয় বিজ্ঞানের আপাতভাবে লুপ্ত এই শাখাগুলি সমাজের কিছু তথাকথিত নিচুতলার জাতিদের মধ্যে আজও টিকে রয়েছে।\nপ্রচ্ছদের ছবি – চরক (উৎস)\n অধ্যাপক বালিয়াথান ভারতীয় জাতীয় বিজ্ঞান অ্যাকাডেমীর সভাপতি ছিলেন। এছাড়াও তিনি মণিপাল বিশ্ববিদ্যালয়ের প্রাক্তন উপাচার্য ও বর্তমানে এখানকার জাতীয় অধ্যাপক। অধ্যাপক বালিয়াথান আয়ুর্বেদিক জীববিদ্যার একজন বিশেষজ্ঞ।\n M. S. Valiathan: Towards Ayurvedic Biology, A Decadal Vision Document of Indian Institute of Sciences, Bangalore (2006).\n ‘internal medicine’: ‘আমেরিকান কলেজ অফ্ ফিজিশিয়ানস্’ এর সংজ্ঞা অনুযায়ী, ‘internal medicine’ হল চিকিৎসাবিদ্যার সেই শাখা যেখানে প্রাপ্তবয়স্কদের রোগ প্রতিরোধ, নিরূপণ ও চিকিৎসা নিয়ে চর্চা করা হয়।\n P. C. Ray: History of Chemistry in Ancient and Medieval India, Indian Chemical Society, Calcutta (1956).\nলেখক পরিচিতি: অধ্যাপক ডি. পি. রায়-এর সম্বন্ধে আরো জানতে এখানে দেখুন।\nTags: Agnivesh, Al Beruni, Charaka, D.P.Ray, Nagarjuna, Nalanda, rhinoplasty, Sushruta\n« অঙ্ক নয় কঠিন\nজ্যামিতির গোড়ার কথা : ইউক্লিড থেকে রীমান – ৫ »


বার্গম্যান, নাকি ‘বাগ’ম্যান - Bangla News Bank\nপ্রচ্ছদ » জাতীয় » বার্গম্যান, নাকি ‘বাগ’ম্যান\nপূর্ববর্তী ঐক্যবদ্ধ হোন, দেশকে যেন স্বপ্নের ঠিকানায় পৌঁছে দিতে পারি: তথ্যমন্ত্রী\nপরবর্তী বেগম জিয়াকে নিয়ে রহস্যময় আচরণ করছেন বিএনপি নেতারা: কাদের\nঅর্থ লোভী সাংবাদিক ডেভিড বার্গম্যানের মূল লক্ষ্য বাংলাদেশের বর্তমান সরকারের বিরুদ্ধে বিষোদগার করা। নিজেকে একজন ব্রিটিশ সাংবাদিক হিসেবে পরিচয় দিলেও, তিনি মূলত একটি বিশেষ মহলের এজেন্ট হিসেবে কাজ করেন। সিনিয়র সাংবাদিক ও কলামিস্ট ফারাজী আজমল হোসেন দেশের স্বনামধন্য অনলাইন গণমাধ্যম ‘জাগো নিউজ’ -এ ডেভিড বার্গম্যানকে নিয়ে একটি মতাতম প্রকাশ করেছেন। বাংলানিউজ ব্যাংকের পাঠকদের জন্য উক্ত মতামতটি হুবহু তুলে ধরা হল:-\nডিজিটাল দুনিয়ায় বর্তমান সময়ে বড় দুশ্চিন্তার কারণ ‘বাগ’ বা কোডিংয়ের বিচ্যুতি। বাংলাদেশের গণমাধ্যমে তেমনি এক ‘বাগ’ বা বিচ্যুতির নাম ডেভিড বার্গম্যান। যুদ্ধাপরাধীদের লবিস্ট হিসেবে কাজ করা একজন ‘অতি মানবিক সাংবাদিক’ তিনি। বাংলায় একটি প্রবাদ রয়েছে- গায়ে মানে না, আপনি মোড়ল। তেমনিভাবে আন্তর্জাতিক বা স্থানীয় কোন স্বীকৃতি ছাড়াই প্রবাসে বসে তিনি ‘বাংলাদেশ বিষয়ক বিশেষজ্ঞ’র দায়িত্ব পালন করছেন।\nএকজন ব্যক্তি যখন শুধু সমালোচনার জন্যই কাজ করে তখন তার কাছ থেকে বস্তুনিষ্ঠতা আশা করাটাই হবে বোকামি। বাংলাদেশের মহান মুক্তিযুদ্ধের সময় মানবতাবিরোধী অপরাধে সরাসরি জড়িতদের বিচারের বিরোধিতা করে নিজের ব্লগে লেখালেখি করে আলোচনায় আসে ব্রিটিশ এই নাগরিক। ১৯৭১ সালে মহান মুক্তিযুদ্ধের সময় গণহত্যাসহ সব ধরনের অপকর্মে সম্পৃক্তদের বিচার শুরু হলে তা নিয়ে নেতিবাচক লেখালেখিও করেন বার্গম্যান।\nবাংলাদেশ জুড়ে ২০১৩-১৪ সালে যখন যুদ্ধাপরাধী ও জঙ্গি গোষ্ঠীর বিরুদ্ধে তীব্র আন্দোলনে নামে মানুষ। তখন এই যুদ্ধাপরাধীদের পক্ষ নিয়ে একাধিক লেখা প্রকাশ করেন ডেভিড বার্গম্যান। তার হস্তক্ষেপেই যুক্তরাষ্ট্র থেকে বাংলাদেশের মুক্তিযুদ্ধকে বিকৃত করে একটি বই প্রকাশ করে শর্মিলা বসু। ‘ডেড রেকনিং: মেমরিস অফ দা নাইনটিন সেভেন্টি ওয়ান বাংলাদেশ ওয়ার’ নামের এই বইয়ে বলা হয়, ‘মুক্তিযুদ্ধে বাংলাদেশে কমপক্ষে ৫০ হাজার থেকে ১ লাখ লোক নিহত হয়েছে।‘ সেই সঙ্গে বাংলাদেশের মুক্তিযুদ্ধে ‘জেনোসাইড’ বা জাতিগত নিধন বা হত্যাযজ্ঞ হয়নি বলেও দাবি করেন তিনি। সম্প্রতি ডেভিড বার্গম্যান সম্পাদিত ওয়েব পোর্টাল নেত্র নিউজে এই শর্মিলা বসুর প্রকাশিত এক মতামতে মুক্তিযুদ্ধকালে বাংলাদেশে চলমান হত্যাকাণ্ডের সঙ্গে তুলনা করা হয় মুক্তিযুদ্ধ পরবর্তীকালে ‘বিহারি হত্যাকাণ্ড’কে। যেখানে বিশ্বের সকল প্রথমসারির গণমাধ্যম ও ইতিহাসবিদের ভাষ্যমতে ১৯৭১ সালে বাঙ্গালী জাতিকে নিধনের টার্গেট নিয়ে নামে পাকিস্তানি সেনাবাহিনী, সেখানে এমন এক মিথ্যাচারের কথা মতামত আকারে প্রকাশ করেন ডেভিড বার্গম্যান।\nকিন্তু কেন ডেভিড বার্গম্যান বাংলাদেশের মুক্তিযুদ্ধ নিয়ে এমন বিতর্ক সৃষ্টি করছেন? এটি জানতে ফিরে যেতে হবে প্রায় ৮ বছর আগে আন্তর্জাতিক অপরাধ ট্রাইব্যুনাল-২ এর এক শুনানিতে। বার্গম্যান তার নিজস্ব ব্লগে (বাংলাদেশ ওয়ারক্রাইমস ডট ব্লগস্পট ডট কম) তিনটি লেখায় মুক্তিযুদ্ধকালে শহীদদের সংখ্যা নিয়ে প্রশ্ন তোলা এবং এছাড়াও ট্রাইব্যুনালের বিচারপ্রক্রিয়া নিয়ে অবমাননাকর মন্তব্য করে সে। লেখাগুলো হল: ‘আযাদ জাজমেন্ট এনালাইসিস ১: ইন অ্যাবসেন্সিয়া ট্রায়ালস অ্যান্ড ডিফেন্স ইনএডেকোয়েসি’, ‘আযাদ জাজমেন্ট এনালাইসিস ২: ট্রাইব্যুনাল অ্যাসাম্পশন’ এবং ‘সাঈদী ইনডাইক্টমেন্ট: ১৯৭১ ডেথস’। বিষয়টি নিয়ে আদালত অবমাননার মামলা হলে আইনজীবী মিজান সাঈদ, মোকসেদুল ইসলাম ও এনামুল কবির এই আবেদনের পক্ষে শুনানি করেন। বার্গম্যানের পক্ষে ছিলেন আইনজীবী মোস্তাফিজুর রহমান খান। আদালত সেই শুনাতিতে সাঈদী ইনডাইক্টমেন্ট: ১৯৭১ ডেথস’ সম্পর্কে বলা হয়, এর মাধ্যমে আদালত অবমাননা না হলেও কোনোভাবেই জনস্বার্থে ও ভালো বিশ্বাসে এই প্রশ্ন তোলা হয়নি। বরং শহীদদের সংখ্যা নিয়ে এই বিতর্ক এমন সময় তোলা হয়েছে, যখন ট্রাইব্যুনালের সামনে আরও অনেক বিচারাধীন মামলা ছিল। মুক্তিযুদ্ধ বাঙালির একটি আবেগের জায়গা। ঐতিহাসিকভাবে মীমাংসিত বিষয়গুলো নিয়ে ভবিষ্যতে আর কোনো সমালোচনা না করার জন্য বার্গম্যানকে সতর্ক করে ট্রাইব্যুনাল।\nসেই সঙ্গে আরও বলা হয়, যে পদ্ধতিতে ও বিদ্রূপপূর্ণ ভাষায় বার্গম্যান তাঁর লেখায় মন্তব্য করেছেন, তা ট্রাইব্যুনালের কর্তৃত্বকে খাটো করেছে। পেশায় সাংবাদিক হয়ে তিনি বরং সেই সব ব্যক্তি বা গোষ্ঠীর মুখপাত্রের মতো কাজ করছেন, যারা এই বিচারপ্রক্রিয়ার বিরুদ্ধে অযৌক্তিক, পক্ষপাতমূলক ও কুরুচিপূর্ণ প্রচারণা চালাচ্ছে।\nআদালত শুনানি শেষে ডেভিড বার্গম্যানকে ৫ হাজার টাকা জরিমানা এবং অনাদায়ে ৭দিনের কারাদণ্ডের রায় প্রদান করে। বিচারের শুনানির সময়টুকু ডেভিড বার্গম্যানের কারাদণ্ডের সময় বলে বিবেচনা করা হবে বলে জানায় আদালত।\nট্রাইব্যুনাল এই রায়ের পর্যবেক্ষণে বলেন, জাতির গর্ব মুক্তিযুদ্ধকে নিয়ে বার্গম্যান যে ন্যায়ভ্রষ্ট দৃষ্টিভঙ্গি পোষণ করেন, তা তাঁর মানসিকতা পরীক্ষা করলেই বোঝা যায়। এ জন্য বার্গম্যানের অন্য একটি লেখা পরীক্ষা করেছেন ট্রাইব্যুনাল। ইন্টারন্যাশনাল জাস্টিস ট্রিবিউন সাময়িকীর ২০১২ সালের ২৯ ফেব্রুয়ারি সংখ্যায় তাঁর ‘আইসিটি: ক্যান ওয়ান সাইডেড ট্রায়ালস বি ফেয়ার?’ শিরোনামে ওই নিবন্ধে লেখা হয়েছে, ‘ঢাকার ট্রাইব্যুনাল কাজ করছে একাত্তরের মার্চ থেকে ডিসেম্বর পর্যন্ত সেই সব ঘটনা নিয়ে, যখন সত্তরের নির্বাচনে জেতার পর আওয়ামী লীগ ক্ষমতায় যাওয়ার চেষ্টা করলে পাকিস্তানি সেনাবাহিনী তা প্রতিহত করতে বল প্রয়োগ করে। আওয়ামী লীগের সমর্থকেরা ছিল পূর্ব পাকিস্তানে (বর্তমানে বাংলাদেশ) বসবাসকারী বাঙালি। পাকিস্তানি সেনা এবং আওয়ামী লীগের সমর্থক ও অন্যদের মধ্যে যুদ্ধ তখন শেষ হয়, যখন ভারতীয় সেনারা বাঙালি মুক্তিযোদ্ধাদের পক্ষে এতে হস্তক্ষেপ করে।’ প্রথমত, লেখার শিরোনামে মানবতাবিরোধী অপরাধের বিচারপ্রক্রিয়াকে বার্গম্যান ‘একপক্ষীয় বিচার’ বলে উল্লেখ করেছেন। দ্বিতীয়ত, বাঙালির আত্মপরিচয়ের যুদ্ধ একাত্তরের মুক্তিযুদ্ধকে তিনি ‘পাকিস্তানি সেনা ও আওয়ামী লীগের সমর্থকদের মধ্যে যুদ্ধ’ হিসেবে উল্লেখ করেছেন।\nট্রাইব্যুনাল আরও জানায়, ‘আমরা বিস্মিত এই দেখে যে কীভাবে ও কিসের ভিত্তিতে বিদেশি নাগরিক ডেভিড বার্গম্যান মুক্তিযুদ্ধ সম্পর্কে এ ধরনের ন্যায়ভ্রষ্ট মানসিকতা নিয়ে বাংলাদেশে কাজ করছেন। এটা আমাদের কাছে পরিষ্কার নয়। তবে এটা আমাদের বিষয় নয়। সরকারের সংশ্লিষ্ট কর্তৃপক্ষ এসব বিষয়ের আইনগত দিক খতিয়ে দেখতে পারে।’\nযুদ্ধাপরাধীদের এজেন্ট এবং তারেক রহমানের বেতনভুক্ত উপদেষ্টা ডেভিড বার্গম্যান। যিনি বাংলাদেশের সংবিধান প্রণেতাদের মধ্যে অন্যতম ড. কামাল হোসেনের জামাতা। ডেভিড বার্গম্যান হলেন সেই লোক, যিনি প্রতিহিংসার বশবর্তী হয়ে সাংবাদিকতা করেন এবং বাংলাদেশের বর্তমান সরকারের বিরুদ্ধে বিষোদগার করাই যার মূল লক্ষ্য। বার্গম্যানের পরিচয় দিতে গিয়ে উইকিপিডিয়াতে লেখা রয়েছে, ‘বার্গম্যান শেখা হাসিনা ও আওয়ামী লীগ সরকারের বিখ্যাত সমালোচক।’\nএকজন ব্যক্তি যখন শুধু সমালোচনার জন্যই কাজ করে তখন তার কাছ থেকে বস্তুনিষ্ঠতা আশা করাটাই হবে বোকামি। বাংলাদেশের মহান মুক্তিযুদ্ধের সময় মানবতাবিরোধী অপরাধে সরাসরি জড়িতদের বিচারের বিরোধিতা করে নিজের ব্লগে লেখালেখি করে আলোচনায় আসে ব্রিটিশ এই নাগরিক। ১৯৭১ সালে মহান মুক্তিযুদ্ধের সময় গণহত্যাসহ সব ধরনের অপকর্মে সম্পৃক্তদের বিচার শুরু হলে তা নিয়ে নেতিবাচক লেখালেখিও করেন বার্গম্যান। তার লেখার মূল উদ্দেশ্য ছিল এই বিচারপ্রক্রিয়াকে বাধাগ্রস্ত করা। অধিকাংশ লেখাতেই তিনি শুধু সেসব মানবতাবিরোধী অপরাধের সঙ্গে যুক্তদের বিচারের প্রক্রিয়া নিয়ে প্রশ্ন তোলার চেষ্টা করেছেন, যারা বিএনপি এবং জামায়াতের রাজনীতির সঙ্গে যুক্ত। ডেভিড বার্গম্যান তাদের হয়ে আন্তর্জাতিক অঙ্গনে বাংলাদেশ এবং সরকারকে বিব্রত করার চেষ্টা করেছে যা এখনও চলছে। এমনকি বিচারাধীন বিষয়ে উসকানি ছড়ানোর দায়ে একপর্যায়ে আদালত তাকে দোষী সাব্যস্ত করে এবং ইতিহাস বিকৃতির দায়ে ২০১৪ সালে আন্তর্জাতিক অপরাধ ট্রাইব্যুনাল-২ তাকে অভিযুক্ত করে সাজাও দেয়।\nএই তথাকথিত সাংবাদিক নিজেকে নিরপেক্ষ দাবি করলেও তার ব্যক্তি ও পারিবারিক পরিচয় সম্পর্কে জানা প্রাসঙ্গিক। তিনি ড. কামাল হোসেনের জামাতা। আর এই ড. কামাল হলেন বাংলাদেশের বিরোধীদলীয় জোট বিএনপি-জামায়াতের প্রধান সমন্বয়ক। এই কারণেই বিএনপি-জামায়াতের রাজনীতিতে যুক্ত এবং মানবতাবিরোধী অপরাধে অভিযুক্তদের পক্ষ নিয়ে দীর্ঘ সময় লেখালেখি করে বিভ্রান্তি ছড়িয়েছেন বার্গম্যান।\nযুদ্ধাপরাধীদের বিচার নিয়ে আক্রমণাত্মক প্রচারণার জন্য আন্তর্জাতিকভাবে লবিংয়ের জন্য মোটা অঙ্কের টাকা খরচ করা হয়েছে, বিশেষ করে ওয়াশিংটন ও লন্ডনে। এসবের সঙ্গেও তিনি জড়িত। উদাহরণ হিসেবে বলা যায়, জামায়াত নেতা মীর কাসেম, যে পরবর্তীতে সাজাপ্রাপ্ত হয়েছে, তিনি নিজেকে বাঁচানোর জন্য আন্তর্জাতিক সম্প্রদায়কে ম্যানেজ করতেই ২৫ মিলিয়ন ডলার খরচ করেছে। বার্গম্যানের বিএনপির সঙ্গে রাজনৈতিক যোগাযোগ এতটাই ঘনিষ্ঠ যে, তা চাইলেও অস্বীকার করার উপায় নেই। লন্ডনের বাংলাদেশ হাইকমিশনের সামনে বিএনপি-জামায়াতের কর্মীদের সঙ্গেও তাকে কাঁধে কাঁধ মিলিয়ে আন্দোলন করতে দেখা গেছে।\nবাংলাদেশে থাকা অবস্থায় অপেশাদার ও ঔদ্ধত্য আচরণের জন্য দ্য নিউ এজ পত্রিকা এবং বিডিনিউজ টোয়েন্টিফোর ডট কম থেকে চাকরি ছাড়তে হয়েছে ডেভিড বার্গম্যানকে। তার বিরুদ্ধে সাংবাদিকতার নৈতিকতার তোয়াক্কা না করার অভিযোগ ছিল। এ ছাড়াও দায়িত্বে অবহেলার অভিযোগও রয়েছে তার বিরুদ্ধে।\nযুদ্ধাপরাধীদের বিচার বানচালে ব্যক্তিগত ব্লগে লিখে ও বিভিন্ন মানবাধিকার সংস্থার কাছে বিচার দিয়ে খুব একটা লাভ হয়নি এই ব্রিটিশ নাগরিকের। আর সে কারণেই ভিন্ন পথ অবলম্বন করেন তিনি। অর্থপাচার এবং রাজনৈতিক প্রতিপক্ষকে হত্যা ষড়যন্ত্রের সঙ্গে সরাসরি জড়িত থাকায় সাজাপ্রাপ্ত বিএনপির ভারপ্রাপ্ত চেয়ারম্যান তারেক রহমান এই ডেভিড বার্গম্যানের সহায়তায় ড. কামালের সঙ্গে সরকারবিরোধী জোট গড়ে তোলেন। ড. কামাল হোসেনের জামাতা বার্গম্যান মূলত সরকার বিরোধীদের একই প্ল্যাটফর্মে আনার জন্য মধ্যস্থতাকারী হিসেবে কাজ করেছেন।\nদুর্নীতির অভিযোগে অভিযুক্ত যে সাবেক প্রধান বিচারপতি এসকে সিনহার বিরুদ্ধে এখন তদন্ত চলছে, সেই সিনহা যুক্তরাষ্ট্রে বসে এখন তারেক রহমান এবং ড. কামালদের সঙ্গে হাত মিলিয়েছেন এবং অসাংবিধানিকভাবে সরকার পরিবর্তনের জন্য বিএনপি-জামায়াত জোটের হয়ে কাজ করছেন। ডেভিড বার্গম্যানই ড. কামাল, তারেক রহমান, এস কে সিনহার মধ্যে লিয়াজোঁ হিসেবে কাজ করছেন।\nকিন্তু এত সব করেও শেষ পর্যন্ত বাংলাদেশের আদালতে পাওয়া সাজার ক্ষোভ টুকু ভুলতে পারেনি এই ব্রিটিশ নাগরিক। সে কারণেই বাংলাদেশ থেকে পালিয়ে যাওয়া এক সাংবাদিককে সঙ্গে নিয়ে তিনি গড়ে তোলেন ‘নেত্র নিউজ’ নামের একটি পোর্টাল। নেত্র নিউজ ২০১৯ সালে যাত্রা শুরুর পর থেকে এখন পর্যন্ত আওয়ামী লীগ বিরোধী প্রোপাগান্ডা সেল হিসেবে কাজ করছে। বার্গম্যানের মত শেখ হাসিনা ও বাংলাদেশ আওয়ামী লীগের সমালোচকদের মুখপাত্র হিসেবে কাজ করে যাচ্ছে পত্রিকাটি।\nমূলত যুদ্ধাপরাধীদের বিচারের মাধ্যমে বাংলাদেশে যেই ন্যায় বিচার প্রতিষ্ঠিত হয়েছে তার গুরুত্ব ম্লান করতে এবং বিশ্বের বুকে বাংলাদেশকে মিথ্যাবাদী ও ব্যর্থ রাষ্ট্র হিসেবে প্রমাণের জন্য উঠে পড়ে লেগেছে ডেভিড বার্গম্যানরা। বিদেশে বসে বাংলাদেশের জন্য তাদের যত মায়াকান্না। ওয়ার্ল্ড ইকোনমিক ফোরাম (উই ফোরাম) যখন বাংলাদেশের অর্থনীতিকে দক্ষিণ এশিয়ার ‘বুলস’ বলে অ্যাখ্যায়িত করছে, তখন বাংলাদেশকে ব্যর্থ রাষ্ট্র হিসেবে বর্ণনা করছে নেত্র নিউজ। একচোখা দৃষ্টিভঙ্গি দিয়ে বস্তুনিষ্ঠতা প্রমাণে ব্যস্ত রয়েছেন বার্গম্যানরা। বাংলাদেশের গণ্ডি ছাড়িয়ে আজ বিশ্বের বুকে সাংবাদিকতার ‘বাগ’ (বিচ্যুতি) এই ডেভিড বার্গম্যান।


পরীক্ষা ছাড়াই উচ্চ মাধ্যমিক ও সমমানের পরীক্ষায় শতভাগ পাশ\nস্টেটওয়াচ ডেস্ক\t জানুয়ারি ৩১, ২০২১ অন্যান্য খবর, শীর্ষ সংবাদ টি মন্তব্য\nমহামারীকালে পরীক্ষা ছাড়াই আগের পরীক্ষার ভিত্তিতে এবারের উচ্চ মাধ্যমিক ও সমমানের পরীক্ষায় সবাইকে পাস করানো হয়েছে, জিপিএ-৫ পেয়েছে দেড় লক্ষাধিক শিক্ষার্থী। পরীক্ষা না নিয়ে ফল প্রকাশে আইন সংশোধনের পর শনিবার একযোগে ১১টি শিক্ষা বোর্ডের এইচএসসি ও সমমানের পরীক্ষার ফল প্রকাশিত হয়, যাতে পৌনে ১৪ লাখ শিক্ষার্থীর অপেক্ষার অবসান ঘটল।\nপরীক্ষা ছাড়াই প্রকাশ করা এইচএসসির ফলাফলে রেকর্ড সংখ্যক শিক্ষার্থী জিপিএ-৫ পেয়েছেন। এবার ১ লাখ ৬১ হাজার ৮০৭ জন শিক্ষার্থী জিপিএ-৫ পেয়েছেন, যা ২০১৯ সালের তুলনায় তিনগুণ বেশি। ওই বছর জিপিএ-৫ পেয়েছিল মাত্র ৪৭ হাজার ২৮৬ জন এবং তার আগের বছর অর্থাৎ ২০১৮ সালে ২৯ হাজার ২৬২ জন শিক্ষার্থী জিপিএ-৫ পেয়েছিলেন। শতকরা হিসেবে ২০২০ সালে জিপিএ-৫ পেয়েছেন মোট পরীক্ষার্থীর ১১ দশমিক ৮৩ শতাংশ। আর ২০১৯ সালে যা ছিল মোট পরীক্ষার্থীর ৩ দশমিক ৫৪ শতাংশ। এছাড়া, ২০১৯ সালে মোট পাসের হার ছিল ৭৩ দশমিক ৯৩ শতাংশ এবং ২০১৮ সালে ছিল ৬৬ দশমিক ৬৪ শতাংশ।\n৩০জানুয়ারি ২০২১, শনিবার সকাল ১০টার দিকে রাজধানীর সেগুনবাগিচায় আন্তর্জাতিক মাতৃভাষা ইনস্টিটিউটে এ ফলাফল ঘোষণা করা হয়। প্রধানমন্ত্রী শেখ হাসিনা গণভবন থেকে অনলাইনে ফলাফল ঘোষণা অনুষ্ঠানে যুক্ত ছিলেন। এছাড়া এই অনুষ্ঠানে উপস্থিত ছিলেন শিক্ষামন্ত্রী ডা. দীপু মনি, শিক্ষা উপমন্ত্রী মহিবুল হাসান চৌধুরী নওফেল এবং সব বোর্ডের চেয়ারম্যানরা।\nপ্রধানমন্ত্রী বলেন, অনেকে পরীক্ষা ছাড়া অটোপাস পদ্ধতি নিয়ে অনেকরকম কথা বলার চেষ্টা করছেন। শিক্ষার্থীদের জীবনের কথা ভেবেই এই পদ্ধতিতে ফল দেওয়া হয়েছে। এ নিয়ে তিক্ত বা বিরূপ মন্তব্য করা থেকে সমালোচনাকারীদের বিরত থাকতে অনুরোধ করেন তিনি।\nকরোনাভাইসের প্রকোপ বাড়তে শুরু করলে ১৭ মার্চ থেকে দেশের সব শিক্ষা প্রতিষ্ঠান বন্ধ করে দেওয়া হয়। তার আগে এসএসসি পরীক্ষা হয়ে গেলেও আটকে যায় এইচএসসি পরীক্ষা।মাসের পর মাস অপেক্ষা করেও পরীক্ষা নেওয়ার মতো পরিস্থিতি তৈরি না হওয়ায় গত ৭ অক্টোবর এক সংবাদ সম্মেলনে শিক্ষামন্ত্রী বলেন, পঞ্চম ও অষ্টমের সমাপনীর মতো এইচএসসি পরীক্ষাও নেওয়া যাচ্ছে না।\nএরপর অষ্টমের সমাপনী এবং এসএসসির ফলাফলের গড় করে ২০২০ সালের এইচএসসির ফল নির্ধারণের সিদ্ধান্ত হয়। জেএসসি-জেডিসির ফলাফলকে ২৫ এবং এসএসসির ফলকে ৭৫ শতাংশ বিবেচনায় নিয়ে উচ্চ মাধ্যমিকের ফল ঘোষিত হল। কিন্তু আইনে পরীক্ষা নিয়ে ফল প্রকাশের বিধান থাকায় তা সংশোধনের প্রয়োজন হয়ে পড়ে।\nবিশেষ পরিস্থিতিতে পরীক্ষা ছাড়াই ফল প্রকাশের বিধান যুক্ত করে গত সপ্তাহে জাতীয় সংসদে আইন সংশোধন করতে হয়। এরপর এইচএসসি ও সমমানের পরীক্ষার ফল প্রস্তুত, ঘোষণা ও সনদ বিতরণের জন্য শিক্ষা বোর্ডগুলোকে ক্ষমতা দেয় শিক্ষা মন্ত্রণালয়।\nপ্রতি বছর এইচএসসির ফল ঘোষণার পর রাজধানীসহ দেশের বিভিন্ন শিক্ষাপ্রতিষ্ঠানে শিক্ষার্থীদের বাঁধ ভাঙা উল্লাস থাকলেও এবার তার ভিন্ন চিত্র দেখা গেছে। ফল ঘোষণার পর রাজধানীর হলিক্রস স্কুল অ্যান্ড কলেজ, ভিকারুননিসা নূন স্কুল অ্যান্ড কলেজ, সিদ্ধেশ্বরী গার্লস কলেজ, মতিঝিল আইডিয়ালসহ সারাদেশের সব শিক্ষা প্রতিষ্ঠানে গিয়ে দেখা গেছে শিক্ষার্থীরা শূন্য।\nকরোনা ভাইরাস সংক্রমণ পরিস্থিতিতে এইচএসসি ও সমমানের ফল জানার জন্য শিক্ষা প্রতিষ্ঠানে ভিড় না করার আহ্বান জানিয়েছিলেন শিক্ষামন্ত্রী ডা. দীপু মনি। এছাড়া ঘরে বসেই শিক্ষার্থীরা মোবাইল ফোনের মাধ্যমে এসএমএস পাঠিয়ে মূল্যায়নের ফল জানতে পেরেছে।\nভিকারুননিসা নূন স্কুল অ্যান্ড কলেজের বিজ্ঞান বিভাগের শিক্ষার্থী রোহামা রুয়েত অধরা গণমাধ্যমকে বলেন, ‘এ বছর অন্যান্যদের মতো আমাদের তেমন আনন্দ উল্লাস নেই। পরীক্ষা ছাড়া আমি জিপিএ-৫ পেয়েছি। আমি মনে করছি না আমার মেধাকে যথাযত মূল্যায়ন করা হয়েছে।’\nসংশ্লিষ্ট বিশেষজ্ঞরা জানান, দেশের প্রায় ১৪ লাখ এইচএসসি ও সমমান উত্তীর্ণ শিক্ষার্থীর উচ্চশিক্ষার বিদ্যাপীঠ বিশ্ববিদ্যালয়ে ভর্তিই এখন বড় চ্যালেঞ্জ। ভালো ফল পেয়েও এবার মানসম্মত বিশ্ববিদ্যালয়ে ভর্তি হতে না পারার শঙ্কা রয়েছে এই ছাত্র-ছাত্রীদের মধ্যে। কারণ এ বছর পাস ও জিপিএ-৫ প্রাপ্তি উভয় ক্ষেত্রেই রেকর্ডের সৃষ্টি হয়েছে।\nবিশ্ববিদ্যালয় মঞ্জুরি কমিশনের (ইউজিসি) সর্বশেষ (২০১৯) প্রতিবেদন অনুযায়ী, দেশের ৪৩টি পাবলিক বিশ্ববিদ্যালয়ে প্রথম বর্ষে স্নাতক পাস/স্নাতক সম্মান ও সমমান পর্যায়ে ভর্তিযোগ্য মোট আসন রয়েছে মাত্র ৪৭ হাজার ১৭১টি। জাতীয় বিশ্ববিদ্যালয়ের বিভিন্ন কলেজে স্নাতক পর্যায়ে ভর্তিযোগ্য আসন রয়েছে ৮ লাখ ৭২ হাজার ৮১৫টি। ইসলামী আরবি বিশ্ববিদ্যালয়ে আসন রয়েছে ৬ হাজার ৭৫টি। সব মিলিয়ে ৪৬টি পাবলিক বিশ্ববিদ্যালয়ে আসন রয়েছে মাত্র ৯ লাখ ২৬ হাজার ৬১টি। এ ছাড়া ইউজিসির প্রতিবেদন অনুযায়ী, দেশের ১০৫টি বেসরকারি বিশ্ববিদ্যালয়ে স্নাতক পাস/ স্নাতক সম্মান ও সমমান পর্যায়ে ভর্তিযোগ্য মোট আসন রয়েছে ১ লাখ ৮৫ হাজার ১৫৭টি। সব মিলিয়ে সারা দেশে ১১ লাখ ১১ হাজার ২১৮ জন শিক্ষার্থীর ভর্তিযোগ্য আসন রয়েছে।\nবিশ্ববিদ্যালয়ে ভর্তির সুযোগ পাওয়া নিয়ে শিক্ষার্থীদের চ্যালেঞ্জের ব্যাপারে গতকাল ফল প্রকাশ অনুষ্ঠানে শিক্ষামন্ত্রী ডা. দীপু মনি সাংবাদিকদের বলেন, উচ্চশিক্ষার ক্ষেত্রে গত বছর যে সুযোগ ছিল, এবার স্বাভাবিকভাবে একটু বেড়েছে। সবাইকেই এ পর্যায়ে ভর্তি পরীক্ষা দিতে হবে, বিভিন্নভাবে এই পরীক্ষা অনুষ্ঠিত হবে। সেখানে নিজেদের মেধার পরিচয় দিয়েই ভর্তির সুযোগ পাবে তারা। মন্ত্রী বলেন, পাস করা সব শিক্ষার্থী ভালো বিশ্ববিদ্যালয়ে পড়ার সুযোগ না পেলেও ভর্তির সুযোগ রয়েছে।\nশিক্ষাসংম্লিষ্টদের অভিমত, স্বল্প আকারেও হলেও শিক্ষাবোর্ডগুলোর ছাত্র-ছাত্রীদের মূল্যায়ন পরীক্ষার ব্যবস্থা করা উচিত ছিল। পরীক্ষাবিহীন গণমূল্যায়নের কারনে মেধাবী ছাত্র-ছাত্রীদের মধ্যে শিক্ষার প্রতি হতাশা চলে আসতে পারে। এছাড়া ‘অটোপাশ’ বুলিং এর শিকার হয়ে শিক্ষার্থীদের মধ্যে মানসিক চাপ তৈরি হওয়ার কারণে দেশে মেধার সঙ্কট তৈরি হওয়ার সম্ভবনা প্রবল। সরকারের শিক্ষাসংশ্লিষ্টদের সিদ্ধান্ত গ্রহনে দৈন্যতার কারণে শিক্ষাবিভাগে এই ধরনের সঙ্কট তৈরি হয়েছে বলে মনে করছেন অভিজ্ঞমহল।


এবার নতুন লক্ষ্য জানালেন গণশিক্ষা প্রতিমন্ত্রী - শিক্ষা - Premier News Syndicate Limited (PNS)\n১৪ ফেব্র্রুয়ারী, ১০:০৭ রাত\nপিএনএস ডেস্ক : প্রাথমিক ও গণশিক্ষা প্রতিমন্ত্রী মো. জাকির হোসেন বলেছেন, সরকার সমাজের অনগ্রসর ও সুবিধাবঞ্চিত হতদরিদ্র শিশুদেরকে কারিগরি প্রশিক্ষণ প্রদানের মাধ্যমে আত্মকর্মসংস্থানের সুযোগ করে দিচ্ছে। প্রাথমিক শিক্ষার পাশাপাশি কারিগরি শিক্ষার সুযোগ সম্প্রসারণ, শিক্ষার গুনগত মানোন্নয়ন ও সবার জন্য কর্মসংস্থান সৃষ্টি করা বর্তমান সরকারের লক্ষ্য।\nপ্রতিমন্ত্রী শুক্রবার কক্সবাজারে রিচিং আউট অব স্কুল চিলড্রেন (রস্ক) প্রকল্পের প্রি-ভোকেশনাল দক্ষতা উন্নয়ন প্রশিক্ষণ বিষয়ক সমন্বয় সভায় প্রধান অতিথির বক্তৃতায় এসব কথা বলেন।\nতিনি বলেন, বাংলাদেশের জনসংখ্যার ১৭ ভাগ কারিগরি দক্ষতাসম্পন্ন। বর্তমান সরকার ২০২১ সালের মধ্যে এ সংখ্যাকে ২০ ভাগে উন্নীত করতে কাজ করে যাচ্ছে। এ লক্ষ্য পূরণে সেভ দ্য চিলড্রেনের কারিগরি সহায়তায় রস্ক প্রকল্প গুরুত্বপূর্ণ ভূমিকা পালন করছে।\nপ্রকল্পটি সারাদেশের ১৪৮ উপজেলাসহ ১০টি সিটি কর্পোরেশন এলাকার ৮-১৪ বছর বয়সের অনগ্রসর শিশুকে প্রশিক্ষণ দিচ্ছে। এছাড়া প্রকল্পটি শিক্ষার মূলধারা থেকে ঝরে পড়া শিক্ষার্থীদের শিক্ষার সুযোগ প্রদান, সমাজের সকল শ্রেণির মানুষের জন্য শিক্ষার সম-সুযোগ সৃষ্টি এবং প্রশিক্ষণ প্রদানের মাধ্যমে যোগ্য ও পেশাদার শিক্ষক সৃষ্টি করে চলেছে।\nপ্রতিমন্ত্রী আরো বলেন, ২০১৭ সালে রোহিঙ্গা জনগোষ্ঠী কক্সবাজার জেলায় আশ্রয় গ্রহণ করার ফলে স্থানীয় জনগোষ্ঠীর ওপর বিরূপ প্রভাব পড়ে। উদ্ভূত পরিস্থিতি থেকে স্থানীয় জনগোষ্ঠীকে সহায়তা করার লক্ষ্যে রস্ক প্রকল্পের মাধ্যমে কক্সবাজার জেলার ৮ টি উপজেলা এবং পার্শ্ববর্তী বান্দরবন জেলার নাইক্ষ্যংছড়ি উপজেলার যুবাদের প্রি-ভোকেশনাল প্রশিক্ষণ দেয়া হচ্ছে। এ প্রশিক্ষণের ফলে তারা বিভিন্ন চাকরি ও আত্ম-কর্মসংস্থানের সাথে নিযুক্ত হয়ে সমাজের সম্পদ হিসেবে নিজেকে গড়ে উঠছে এবং দেশের বেকারত্ব হ্রাস পাচ্ছে।\nরিচিং আউট অব স্কুল চিলড্রেন প্রকল্প পরিচালক মো. দেলওয়ার হোসেনের সভাপতিত্বে অন্যান্যের মধ্যে বক্তৃতা করেন প্রাথমিক ও গণশিক্ষা মন্ত্রণালয়ের অতিরিক্ত সচিব রতন চন্দ্র পণ্ডিত, কক্সবাজার জেলা প্রশাসক মো. কামাল হোসেন ও বিশ্বব্যাংকের টাস্ক টিম লিডার সায়েদ রাশেদ আল জায়েদ।\nএর আগে প্রতিমন্ত্রী কক্সবাজারের রামু উপজেলায় প্রি-ভোকেশনাল স্কিলস ট্রেনিং প্রোগ্রামের একটি ট্রেনিং সেন্টার পরিদর্শন করেন এবং প্রশিক্ষণার্থীদের মাঝে সনদ পত্র বিতরণ করেন। এ সময় স্থানীয় সংসদ সদস্য আলহাজ্ব সাইমুম সওয়ার কমল উপস্থিত ছিলেন।


জবাব দিলেন আলাপন, শাস্তি দেবে মোদী সরকার? | বিশ্ব | DW | 04.06.2021\nজবাব দিলেন আলাপন, শাস্তি দেবে মোদী সরকার?\nআলাপনকে নিয়ে প্রধানমন্ত্রী ও মুখ্যমন্ত্রীর বিরোধ তুঙ্গে।\nপশ্চিমবঙ্গের সদ্য সাবেক হওয়া মুখ্যসচিব আলাপন বন্দ্যোপাধ্যাকে নিয়ে প্রধানমন্ত্রী নরেন্দ্র মোদী ও মুখ্যমন্ত্রী মমতা বন্দ্যোপাধ্যায়ের মধ্যে বিরোধ অব্যাহত। আলাপনকে শো কজ করেছিল কেন্দ্রীয় সরকার। মোদী সরকারের নির্দেশ মেনে বৃহস্পতিবার রাতে শো কজের জবাব দিয়েছেন আলাপন। সেখানে তিনি বলেছেন, মুখ্যসচিব হিসাবে মুখ্যমন্ত্রীর নির্দেশ মানতে তিনি বাধ্য ছিলেন। মুখ্যমন্ত্রীর নির্দেশে তার সঙ্গে প্রধানমন্ত্রীর বৈঠকে গিয়েছিলেন। আবার তার নির্দেশেই তিনি বৈঠক থেকে বেরিয়ে এসেছিলেন।\nসংবাদসংস্থা এএনআই শুক্রবার কেন্দ্রীয় সরকারি সূত্রকে উদ্ধৃত করে জানাচ্ছে, কেন্দ্রীয় সরকার এখন জবাব খতিয়ে দেখছে। তারপরই তারা পরবর্তী পদক্ষেপ ঠিক করবে। রজ্যের বর্তমান মুখ্যসচিব হরিকৃষ্ণ দ্বিবেদীর কাছ থেকে কেন্দ্র জানতে চেয়েছিল, আলাপন এখন কী দায়িত্ব পালন করছেন? দ্বিবেদীও চিঠি লিখে জানিয়ে দিয়েছেন, আলাপনকে মুখ্য উপদেষ্টা হিসাবে নিয়োগ করেছেন মুখ্যমন্ত্রী। তিনি কী কাজ করবেন সেটাও জানিয়ে দিয়েছেন মুখ্যসচিব।\nএরপরই শুক্রবার কেন্দ্রীয় সরকার নির্দেশ দিয়েছে, অবসরের পর সরকারি কর্মকর্তাদের আবার নিয়োগ করতে হলে কেন্দ্রীয় ভিজিল্যান্স কমিশনের ছাড়পত্র চাই। আরো বলা হয়েছে, কোনো বিশেষ একজনকে নিয়োগ করা চলবে না। বিজ্ঞাপন দিতে হবে। অন্যদেরও সুযোগ দিতে হবে। আলাপন-কাণ্ডের জেরেই এই নির্দেশ বলে মনে করছে রাজ্য সরকার।\nতবে এখন প্রশ্ন হলো, আলাপনের জবাব পাওয়ার পর কেন্দ্রীয় সরকার কী করতে পারে? নাম প্রকাশে অনিচ্ছুক এক কেন্দ্রীয় সরকারের কর্মকর্তা ডয়চে ভেলেকে জানিয়েছেন, ''হয় এই জবাব পাওয়ার পর এই বিষয়ে আর না এগনোর সিদ্ধান্ত নিতে পারে কেন্দ্র। অথবা আলাপনের বিরুদ্ধে শাস্তিমূলক ব্যবস্থা নিতে পারে। তার পেনশন সহ অবসরকালীন সুযোগ-সুবিধা বন্ধ করতে পারে। অথবা বিপর্যয় মোকাবিলা আইন অনুসারে ব্যবস্থা নিতে পারে। কেন্দ্র ব্যবস্থা নিলে মামলা আদালত পর্যন্ত গড়াবে।''\nতবে সাবেক আমলাদের একাংশের মতে, আলাপনের বিরুদ্ধে ব্যবস্থা নিতে পারবে না কেন্দ্র। কারণ, এখানে তিনি মুখ্যমন্ত্রীর নির্দেশ মেনেছেন। সাবেক কেন্দ্রীয় সচিব এবং প্রসার ভারতীর সাবেক সিইও জহর সরকার আনন্দবাজারে প্রকাশিত একটি নিবন্ধে লিখেছেন, ''মুখ্যমন্ত্রী রাজ্য বিপর্যয় মোকাবিলা অথরিটির চেয়ারপার্সন। আর মুখ্যসচিব ওই আইনের ২০ নম্বর ধারা অনুযায়ী, সেই অথরিটির এগ্‌জিকিউটিভ কমিটির চেয়ারপার্সন। আগে দেখাতে হবে, তার কোন আদেশ রাজ্য বিপর্যয় মোকাবিলা অথরিটির চেয়ারপার্সন কিংবা এগ্‌জিকিউটিভ কমিটির চেয়ারপার্সন অমান্য করেছেন? সেই লিখিত আদেশ কোথায়?'' তার মতে, ''রাজ্যের সর্বোচ্চ নেতৃত্বকে লিখিত ভাবে এ ভাবে কাঠগড়ায় তোলা যুক্তরাষ্ট্রীয় কাঠামোয় প্রবল আঘাত।''\nআরো কিছু সাবেক আমলাও জহর সরকারের সঙ্গে একমত। আবার কিছু সাবেক আমলার মতে, বিপর্যয় আইন অনুসারে কেন্দ্রের নির্দেশই মানতে হবে। এই আইনকে কীভাবে ব্যাখ্যা করা হবে, তার উপরই বিষয়টি নির্ভর করছে। তবে কেন্দ্রীয়. কর্মকর্তার মতে, বিষয়টি এখন পুরোপুরি রাজনৈতিক হয়ে গেছে। সেই হিসাবেই সিদ্ধান্ত হতে পারে।\nকি-ওয়ার্ডস ভারত, পশ্চিমবঙ্গ, মুখ্যসচিব, আলাপন বন্দ্যোপাধ্য়ায়, নরেন্দ্র মোদী, মমতা বন্দ্যোপাধ্যায়, শাস্তি


আমার বিছানায় কার্তিককে দেখলে অবাক হব না! - আন্তর্জাতিক ও বাংলাদেশের খবর সবসময় | Dinajpur Trust News 24\nবলিউডে পা রাখতে চলেছেন পূজা বেদীর মেয়ে আলাইয়া ফার্নিচারওয়ালা। ‘জাওয়ানি জানেমান’ ছবিতে দেখা যাবে এই নায়িকাকে। তবে ছবি মুক্তির আগেই খবরের শিরোনামে চলে এলেন এক মন্তব্যের কারণে।\nJan 27, 2020 07:00\nবলিউডে পা রাখতে চলেছেন পূজা বেদীর মেয়ে আলাইয়া ফার্নিচারওয়ালা। ‘জাওয়ানি জানেমান’ ছবিতে দেখা যাবে এই নায়িকাকে। তবে ছবি মুক্তির আগেই খবরের শিরোনামে চলে এলেন এক মন্তব্যের কারণে। যেটা নিয়ে সোশ্যাল মিডিয়ায় চলছে তুমুল সমালোচনা।\nসম্প্রতি জুম টিভি-তে একটি সাক্ষাৎকার দিয়েছেন বলিউডের এই নতুন মুখ। সেই অনুষ্ঠানের একটি প্রমোতে দেখা যাচ্ছে, সঞ্চালক আলাইয়াকে প্রশ্ন করছেন, যদি তুমি ঘুম থেকে উঠে দেখো তোমার বিছানায় কার্তিক আরিয়ান? তুমি কী করবে? জবাবে আলাইয়া বলেছেন, ‘কিছুই না, আমি অবাক হব না।’ যদিও তার পরেই নিজের উত্তরের জবাবদিহি করে বলেন, ‘না না, আমি সেটা বলতে চাইনি।’ সঙ্গে সজোর হাসি।\nএখন ছবির প্রচারণার কাজ নিয়েই ব্যস্ত রয়েছেন আলাইয়া। বেশ কিছু সাক্ষাৎকারও দিয়েছেন। ‘জাওয়ানি জানেমান’ ছবিতে সাইফ আলী খানের বিপরীতে দেখা যাবে টাবুকে। এই ছবির হাত ধরেই বলিউডে পা রাখতে চলেছেন পূজা বেদীর মেয়ে আলাইয়া ফার্নিচারওয়ালা। নীতিন কক্কর পরিচালিত এই ছবিটি মুক্তি পাওয়ার কথা রয়েছে আগামী ৩০ জানুয়ারি।\nIn my bed Looking at Karthik\nঅবাক হব না


ফেসবুক ব্যবহার করলে পেতে পারেন চাকরি - The Dhaka Times\nOn Feb 13, 2016 Last updated Feb 9, 2016\nদি ঢাকা টাইমস্ ডেস্ক ॥ শুধুমাত্র বন্ধু বা আত্মীয় স্বজনদের সঙ্গে যোগাযোগ রক্ষা করায় নয়, এখন থেকে ফেসবুক ব্যবহার করলে পেতে পারেন চাকরি!\nবর্তমান সময়ে সবচেয়ে জনপ্রিয় যোগাযোগ মাধ্যম হলো ফেসবুক। এই মাধ্যমটিতে বর্তমানে যুবক থেকে শুরু করে বৃদ্ধরাও আকৃষ্ট। কারণ আত্মীয়স্বজনসহ বন্ধু বান্ধবদের সঙ্গে যোগাযোগ রাখাসহ এটি বিশেষ উপকারেও আসে। তরুণ-তরুণীদের সময় কাটানোর একটি বড় মাধ্যম হলো এই ফেসবুক।\nসংবাদ মাধ্যমের খবরে বলা হয়, শুধু পুরনো বন্ধুদের সঙ্গে যোগাযোগ রাখার জন্যই যে ফেসবুক ব্যবহার করা হয়, সে কনসেপ্ট এখন প্রায় অতীত। সোশ্যাল মিডিয়া-স্যাভিরা এখন চুটিয়ে চাকরিও করছেন।\nএকটি সংস্থার সামাজিক ভাবমূর্তি গড়ে তোলে সোশ্যাল মিডিয়া ম্যানেজাররা। কোনও সংস্থার প্রাক বাছাই করা টার্গেট অডিয়েন্সকে আকর্ষণ করতে বর্তমান সময়ে ফেসবুক পেজের জুড়ি নেই। ফেসবুকে সংস্থার সুনাম, ভাবমূর্তি গড়ে তোলা এবং ধরে রাখা, গ্রাহকদের সমস্যার উত্তর দেওয়া (কমেন্টে কিংবা মেসেজে), আকর্ষণীয় পোস্ট করাই একজন সোশ্যাল মিডিয়া ম্যানেজারের প্রধান কাজ। অপনি যখন কোনও জনপ্রিয়, ‘ভেরিফায়েড’ পেজ হতে ‘রিপ্লাই’ পান, মাথায় রাখবেন সেই ‘রিপ্লাই’ করছেন কোনও না কোনও সোশ্যাল মিডিয়া ম্যানেজার। এখন প্রশ্ন আসতে পারে কারা এই চাকরিতে যোগ দিচ্ছেন?\nএক সোশ্যাল মিডিয়া ম্যানেজার হেলেন ইসার বলেছেন, কলেজ ফ্রেশার্সরা দিনরাত ফেসবুক নিয়ে মেতে থাকে। তারা এটাকে চাকরি বলে ভাবতে পারেন না। তবে সদ্য স্নাতক, মহিলা এবং সদ্য মায়েরা এই চাকরিতে আগ্রহ দেখাচ্ছেন। মূলত বিজ্ঞাপনে যাদের আগ্রহ রয়েছে কিংবা কর্মরত রয়েছেন, তাদের কাছে আরও সুবিধাজনক হলো এই চাকরি। প্রতি মাসে ১৫ হতে ৫০ হাজার টাকা উপার্জন করা নাকি কোনও ব্যাপারই নয় এই চাকরিতে- এমনটিই জানানো হয়েছে এক খবরে।\nUsing Facebook to findajobচাকরিফেসবুকব্যবহার করলে\nব্রেকিং নিউজ: অনুর্ধ ১৯ বিশ্বকাপে বাংলাদেশ তৃতীয়


বিশ্বকাপ ট্রফি জুলে রিমে চুরির ইতিহাস: যে গল্পের নায়ক একটি কুকুর\nমার্চ, ১৯৬৬; মাত্র কয়েক মাস পরেই ইংল্যান্ডে অনুষ্ঠিত হবে ফুটবলের সবচেয়ে বড় আসর, বিশ্বকাপ। সামনে বিশ্বকাপ উপলক্ষে ওয়েস্টমিনিস্টারের মেথোডিস্ট সেন্ট্রাল হলে স্ট্যানলি গিবসন স্ট্যাম্পটেক্স স্ট্যাম্প প্রদর্শনীতে দর্শনার্থীদের জন্য বাড়তি আকর্ষণ বিশ্বকাপ ট্রফি জুলে রিমে। স্বভাবতই চারদিকে কড়া পাহারা।\nএমনিতেও লন্ডনের এই এলাকাটিতে প্রচুর পুলিশের আনাগোনা, কারণ কয়েকশ মিটার দূরেই সংসদ ভবন। সেন্ট্রাল হলের মধ্য দিয়ে হেটে যাচ্ছে পাতলা গড়নের এক মধ্যবয়সী, দশ জন থেকে আলাদা করার মতো কেউ নয়। ম্যাথিও পার্কার স্ট্রিটের গেট দিয়ে প্রবেশ করে হার্মার রুক স্ট্যাম্প স্ট্যান্ড হয়ে জুলে রিমের রাখা ক্যাবিনেটের পাশ ঘেঁষে বের হয়ে গেলো লোকটি। যতক্ষণে সবাই টের পেয়েছে, ততক্ষণে অনেক দেরি হয়ে গিয়েছে। লাপাত্তা হয়ে গিয়েছে বিশ্বকাপ আসরের সবচেয়ে মূল্যবান ও একমাত্র বস্তুটি; জুলে রিমে ট্রফি।\nজুলে রিমে ট্রফি; Source: sportsnerds.us\nজুলে রিমে চুরি\nসমর্থকদের অনুরোধে বিশ্বকাপের প্রাক্কালে ওয়েস্টমিনিস্টারে বিশ্বকাপ প্রদর্শনীর আয়োজন করে ইংল্যান্ড ফুটবলের নিয়ন্ত্রক সংস্থা ফুটবল অ্যাসোসিয়েশন (FA)। ফিফার তৎকালীন প্রেসিডেন্ট স্ট্যানলি রউসের তিনটি শর্ত পূরণ করে দর্শনার্থীদের জন্য জুলে রিমে ট্রফি প্রদর্শনীর সুযোগ করে দিয়েছিলো এফএ। শর্তগুলো ছিলো- খ্যাতিসম্পন্ন নিরাপত্তা ফার্মের মাধ্যমে ট্রফি স্থানান্তরিত করতে হবে, ট্রফিটি রাখতে হবে তালাবদ্ধ গ্লাসবক্সে, যা ২৪ ঘণ্টা পাহারায় থাকবে এবং ৩০,০০০ পাউন্ডের ইনস্যুরেন্স করতে হবে ট্রফিটির জন্য। সেই সময়ে ট্রফিটির মূল্য ছিলো উল্লেখিত অর্থের দশ ভাগের এক ভাগ, তাছাড়া ট্রফিটি যেসব স্ট্যাম্পের সাথে প্রদর্শিত হচ্ছিলো সেগুলোর মূল্য ছিল কম করে হলেও ৩ মিলিয়ন পাউন্ড।\nঠিক কিভাবে এত নিরাপত্তার মধ্য দিয়েও চোর ট্রফিটি নিয়ে পালিয়ে গিয়েছিলো তা নিয়ে এখনো যথেষ্ট ধোঁয়াশা বিদ্যমান। তবে যতটুকু আন্দাজ করা হয়, তা হলো, ২০ মার্চ সকাল ১ টা থেকে দুপুর ১২:১০, এই সময়ের মধ্যে চুরি হয় বিশ্বকাপ ট্রফিটি। হয়তো নিরাপত্তারক্ষীরা আশেপাশে ছিলো না, যদিও শর্ত ছিলো ২৪ ঘণ্টা কড়া নজরদারিতে থাকবে এটি। ধারণা করা হয়, প্রদর্শনী শেষ হয়ে যাওয়ার পরপরই নিচের তলায় চার্চের একটি কার্যক্রম সংগঠিত হয়। ঠিক এই হ-য-ব-র-ল সময়ে ও নিরাপত্তার খুঁতের সুযোগে পিছনের দরজা দিয়ে ঢুকে ট্রফি নিয়ে সবার নজর এড়িয়ে পালিয়ে যায় ফুটবল ইতিহাসের অন্যতম বিখ্যাত (!) চোর। পৃথিবীর সবচেয়ে জনপ্রিয় আসরের বিখ্যাত জুলে রিমে ট্রফি চুরির ঘটনা ছড়িয়ে পড়লে খুবই বিব্রতকর অবস্থায় পড়ে ইংল্যান্ডের ফুটবল সংস্থা, একই সাথে একরকম নাক কাটা যায় নামকরা লন্ডন মেট্রোপলিটন পুলিশেরও।\nএই কক্ষ থেকেই চুরি করা হয় জুলে রিমে ট্রফি; Source: fifa.com\nপ্রদর্শনীতে ট্রফিটির নিরাপত্তার দায়িত্বে ছিলো আলসা-গার্ড সিকিউরিটি সার্ভিসেস, যাদের দাবি তারা সব সময়ই ট্রফিটির সাথেই ছিলো। কিন্তু, ঠিক কিভাবে কী ঘটেছে, সেই ব্যাপারে তাদের কোনো ধারণাই ছিলো না। ফার্মটির একজন নিরাপত্তাকর্মী, যিনি ঐ কক্ষে দায়িত্বরত ছিলেন, তিনি বলেছিলেন, “আমাদের নিরাপত্তায় কোনো ত্রুটিই ছিলো না, ট্রফিটি শুধু চুরি হয়ে গিয়েছে।”\nযা-ই হোক, লন্ডন মেট্রোপলিটন পুলিশ হন্যে হয়ে খুঁজতে শুরু করে ট্রফিটি। চুরি হয়ে যাওয়া জুলে রিমে খুঁজে দিতে পারলে পুরস্কার দেওয়ার ঘোষণা দিয়েছিলো কিছু কোম্পানি। কয়েক মাস পরই ইংল্যান্ডের মাটিতে বিশ্বকাপ আয়োজন হতে যাচ্ছে, ঠিক এই মুহূর্তে ট্রফি হারিয়ে যাওয়ায় একদিকে যেমন বিব্রত ছিল গোটা ইংল্যান্ড, তেমনি ভীষণ বিরক্ত ছিল গোটা ফুটবল বিশ্ব।\nচুরির পর ট্রফিহীন ক্যাবিনেটের পাশে দাঁড়িয়ে রয়েছে একজন নিরাপত্তাকর্মী; Source: theguardian.com\nআঁধারে আলোর সন্ধান\nট্রফি চুরি যাওয়ার একদিন পর এফএ চেয়ারম্যান জো মেয়ার্সের সাথে অস্থির চিত্তের জ্যাকসন ছদ্মনামে এক ব্যক্তি যোগাযোগ করেন। মেয়ার্সের সাথে যোগাযোগের পর জ্যাকসন তাকে একটি পার্সেল পাঠায়, যেখানে ট্রফির একটি ক্ষুদ্র অংশ এবং কিভাবে দাবিকৃত ১৫,০০০ পাউন্ড তাকে ট্রফির বিনিময়ে পৌঁছে দিতে হবে সেই নির্দেশনা দেওয়া ছিলো। গভীর অন্ধকারে কিছুটা আলোর সন্ধান পায় মেয়ার্স ও মেট্রোপলিটন পুলিশ। নির্দেশনায় বলা হয়, ২৫ মার্চ শুক্রবারে মেয়ার্স নির্ধারিত অর্থ পৌঁছে দিলে পরদিনই ফেরত দেওয়া হবে ট্রফি। চোর নিজ উদ্যোগে যোগাযোগের পরেও কোনো কুল কিনারা করতে পারছিলো না পুলিশ, অবশেষে দাবি অনুযায়ী ট্রফিটির ‘মুক্তিপণ’ দেওয়ার সিদ্ধান্ত নেওয়া হলো।\nজ্যাকসনের কথা অনুযায়ী, দাবিকৃত অর্থ নিয়ে বেট্টেসি পার্কে যাওয়ার কথা মেয়ার্সের। কিন্তু অত্যধিক মানসিক চাপে অসুস্থ হয়ে পড়েন মেয়ার্স, জ্যাকসনের সাথে দেখা করার অবস্থায় তিনি আর তখন ছিলেন না। শেষপর্যন্ত পুলিশের গোয়েন্দা লেন বাগি মেয়ার্সের সহকারী পরিচয়ে নোটভর্তি সুটকেস নিয়ে নির্ধারিত স্থানে পৌঁছান। যদিও সুটকেসে ১৫,০০০ পাউন্ড মোটেই ছিলো না, ছিলো মাত্র ৫০০ পাউন্ড এবং পুরো সুটকেস ভর্তি করা হয়েছিলো খবরের কাগজ দিয়ে। পরিকল্পনা অনুযায়ী পার্কে ছদ্মবেশে অনেক পুলিশ ব্যাক-আপ হিসেবে পৌঁছে গিয়েছিলো। বাগি সেখানে পৌঁছানোর পর পুলিশের চোখে ধরা পড়ে যায় জ্যাকসন, বুঝতে পেরে পালানোর চেষ্টা করলেও শেষপর্যন্ত গ্রেফতার করা হয় তাকে।\nজ্যাকসনের আসল পরিচয় উন্মুক্ত হলেও যে বস্তুটির জন্য এত আয়োজন, তার কোনো হদিস বের করতে ব্যর্থ হয় পুলিশ। জ্যাকসনের আসল নাম ছিলো এডওয়ার্ড ব্যাচলি। অনেক চেষ্টা করেও সঠিক কোনো তথ্য বের করতে পারেনি পুলিশ, তবে ব্যাচলি জানায়, তাকে ‘দ্য পুল’ নামের কোনো এক ব্যক্তি ৫০০ পাউন্ড দিয়েছে এই কাজটির জন্য। ট্রফিটির ব্যাপারে তার বিন্দুমাত্র ধারণা নেই বলে জানায় পুলিশকে। আদালত ব্যাচলিকে দুই বছরের জন্য জেলে পাঠানোর শাস্তি ঘোষণা করলেও আসল চোরকে শনাক্ত করতে তখনো ব্যর্থ পুলিশ। মামলা চলাকালীন সময়ে অবশ্য ইংল্যান্ড দলের জন্য শুভকামনা করে নিজেকে সত্যিকার ফুটবলপ্রেমী হিসেবে প্রমাণ করতে ভুলেননি তিনি, “আমার শাস্তি যা-ই হোক না কেন, আশা করি ইংল্যান্ড যেন বিশ্বকাপ জেতে।”\nকরবেট ও তার পোষা কুকুর পিকলস\nচুরির এক সপ্তাহ পার হয়ে গেলেও তখনো জুলে রিমে ট্রফির কোনো সন্ধান বের করতে পারেনি পুলিশ। ইতিমধ্যে পত্রিকায় এই ঘটনা নিয়ে ভীষণ তোলপাড় শুরু হয়ে গিয়েছে। দারুণ গুরুত্বপূর্ণ বিষয়টি নিয়ে পুলিশের ব্যর্থতার এই পর্যায়ে সব সমস্যার একমাত্র সমাধান হয়ে আসে একটি কুকুর ও তার মালিক। ২৮ মার্চ করবেট তার কুকুর পিকলসকে নিয়ে বাড়ির পথে হাঁটছিলেন, করবেটের বাড়ির পাশের ঝোপের মধ্যে গন্ধ শুকতে শুরু করে কুকুরটি। পিকলসের দেখানো পথ ধরে ঝোপের মাঝে একটি খবরের কাগজে মোড়ানো প্যাকেট খুঁজে পান করবেট। বেশ বড় ও ভারী প্যাকেটটি হাতে তুলে নিয়ে ভিতরে ঠিক কী রয়েছে তা প্রথমে বুঝে উঠতে পারেননি করবেট। বোম ভেবে ভয় পেলেও মোড়ানো খবরের কাগজ খোলার পর ধীরে ধীরে ভেসে ওঠে ব্রাজিল, জার্মানি, উরুগুয়ের নাম। পুরোপুরি প্যাকেটটি খোলার পর চোখ কপালে উঠে যায় করবেটের, ভেতরে যে রয়েছে অমূল্য জুলে রিমে ট্রফি!\nএই ঝোপ থেকেই উদ্ধার করা হয়েছিলো ট্রফিটি; Source: theguardian.com\nস্থানীয় পুলিশ স্টেশনে হারানো ট্রফিটি পৌঁছে দিতে গিয়ে প্রাথমিক পর্যায়ে নিজেই বিপদে পড়েন করবেট। কারণ চুরির দায়ে পুলিশের সন্দেহের তীর তার দিকেই তাক করা হয়। অবশ্য ঘণ্টাখানেক জিজ্ঞাসাবাদের পর সন্দেহের তালিকা থেকে বাদ দেওয়া হয় করবেটকে। এরপর রীতিমতো তারকাখ্যাতি লাভ করেন করবেট ও তার কুকুর পিকলস। ট্রফি খুঁজে পেতে মূল ভূমিকা পালন করা পিকলস জাতীয় নায়কে পরিণত হয়। বেশ কিছু টেলিভিশন অনুষ্ঠান, এক বছরের খাবার, নগদ অর্থ ও রৌপ্যপদক দিয়ে সম্মানিত করা হয়েছিলো কুকুরটিকে। বিশ্বকাপ জয়ের পর আয়োজিত ভোজসভায়ও আমন্ত্রিত হয়েছিলো করবেট ও পিকলস। পিকলসকে ‘দ্য স্পাই উইথ কোল্ড নোজ’ নামের একটি মুভিতেও দেখা গিয়েছিলো সেই সময়ে।\nকরবেট ও পিকলস; Source: sport.bt.com\nপিকলসের খ্যাতির আড়ালে প্রায় ঢাকা পড়ে গিয়েছিলো করবেটের অবদান, শেষপর্যন্ত তাকে পুরষ্কার স্বরূপ ৬,০০০ পাউন্ড দেওয়া হয়, যা ছিলো ইংল্যান্ডের বিশ্বকাপজয়ী খেলোয়াড়দের পুরষ্কারের তুলনায় ঢের বেশি, যদিও শুরুতে মেয়ার্স করবেটের অবদান স্বীকার করতে রাজি ছিলো না। বিশ্বকাপজয়ী প্রতিটি খেলোয়াড়কে বোনাস হিসেবে দেওয়া হয়েছিলো ১,৩৬০ পাউন্ড। করবেট ও পিকলসের কল্যাণে ইংল্যান্ড ও তাদের ফুটবল সংস্থা কী বিশাল পরিমাণ মানহানির হাত থেকে রক্ষা পেয়েছিলো তা বলাই বাহুল্য, তবে কিছুটা ধারণা পাওয়া যায় খেলোয়াড়দের বোনাসের তুলনায় করবেটের পুরষ্কারের অর্থের পরিমাণ থেকে। ট্রফি চুরি যাওয়ায় বিশ্বকাপ শুরুর পূর্বেই ভীষণ বিপদের সম্মুখীন হওয়া ইংল্যান্ডের বিশ্বকাপ পর্ব শেষ হয়েছিলো তাদের একমাত্র বিশ্বকাপ জয়ের মধ্য দিয়ে অসাধারণভাবে।\nউদ্ধারের পর জুলে রিমে; Source: fourfourtwo.com\nআবারো ফিরে আসি ট্রফি চুরি যাওয়ার শুরুর সময়ে। ট্রফি চুরি যাওয়ার পর তৎকালীন ব্রাজিলিয়ান স্পোর্টস কনফেডারেশনের প্রধান আব্রেইন তেবেল বলেছিলেন, “এমনকি ব্রাজিলিয়ান চোরেরাও ফুটবল ভালোবাসে এবং তারা কখনোই এমন অপকর্ম করবে না। এরকম কিছু কখনোই ব্রাজিলে ঘটতো না।” ব্রাজিলিয়ানদের ফুটবলপ্রীতির উপর ভরসা থেকে এত বড় মুখ করে বলা আব্রেইনের কথা ভুল প্রমাণিত হয় বেশ কয়েক বছর পরই। তিনটি বিশ্বকাপ জয় করায় চিরদিনের জন্য জুলে রিমে ট্রফিটি ১৯৭০ নিজেদের করে নিয়েছিলো ব্রাজিল। কিন্তু শেষপর্যন্ত ধরে রাখতে পারেনি তারাও। ১৯৮৩ সালে ব্রাজিলিয়ান ফুটবল সংস্থার সদর দপ্তর থেকে চুরি হয়ে যায় জুলে রিমে ট্রফিটি। কিভাবে হারিয়ে গেলো এবং এখন কোথায় রয়েছে জুলে রিমে ট্রফিটি? শেষপর্যন্ত কী ঘটেছে ট্রফিটির ভাগ্যে? সেই গল্প তুলে ধরা হবে পরবর্তী পর্বে।\nফিচার ইমেজ- FIFA


স্টাফ রিপোর্টার | প্রকাশের সময় : ১২ সেপ্টেম্বর, ২০১৯, ৪:২৪ পিএম\nAnwar ১২ সেপ্টেম্বর, ২০১৯, ৭:০৭ পিএম says :00\nবিএনপি ক্ষমতায় থ্যাকলে উন্নয়ন 100 '/. আরো বেশী হতো । বিএনপি ক্ষমতায় থ্যাকলে উন্নয়ন 100 '/. আরো বেশী হতো । বিএনপি ক্ষমতায় থ্যাকলে উন্নয়ন 100 '/. আরো বেশী হতো । বিএনপি ক্ষমতায় থ্যাকলে উন্নয়ন আরো বেশী হতো । Cureption চুরি কম হতো ।


হাঁটু গেড়ে বিয়ের প্রস্তাব কেন? | Puji Bazar Report\nহাঁটু গেড়ে বিয়ের প্রস্তাব কেন?\nপ্রচ্ছদ » লাইফস্টাইল » হাঁটু গেড়ে বিয়ের প্রস্তাব কেন?\nপুঁজিবাজার রিপোর্ট ডেস্ক : আমাদের সংস্কৃতিতে না হলেও, পশ্চিমা সংস্কৃতিতে বিয়ের ঐতিহ্যবাহী প্রস্তাব এমন হয়- নারীর সামনে পুরুষ হাঁটু গেড়ে বসে বিয়ের প্রপ্রোজ করেন, এ সময় উপহার হিসেবে থাকে আংটি। কিন্তু এক হাঁটু গেড়ে বসে কেন বিয়ের প্রস্তাব দেওয়া হয়?\nদুর্ভাগ্যক্রমে, এই রোমান্টিক অঙ্গভঙ্গির ইতিহাস বা উৎপত্তি সম্পর্কে কেউই একমত নন। কিন্তু কয়েকটি তত্ত্ব থেকে এই ভঙ্গির বিষয়ে প্রতিশ্রুতির ধারণা পাওয়া যায়।\nমধ্যযুগে, সৌজন্যতা তখনো ছিল। আধুনিক বিয়ের প্রস্তাবের ভঙ্গিকে মধ্যযুগীয় শ্রদ্ধার রীতির সংস্করণ বলা যেতে পারে। সেসময় অনেক আনুষ্ঠানিক ধর্মানুষ্ঠান এবং শেষকৃত্য অনুষ্ঠানে হাটুঁ গেড়ে বসার রীতি ছিল। মধ্যযুগীয় অনেক শিল্পকর্ম এবং সাহিত্যে দেখা যায়, শ্রেষ্ঠ যোদ্ধা হিসেবে পরিচিত নাইটরা শাসকের প্রতি এভাবে শ্রদ্ধা ও সম্মানের নিদর্শন প্রকাশ করতো অথবা অভিজাত নারীর সামনেও এভাবে হাটুঁ গেড়ে বসে শাশ্বত বশ্যতা ও শ্রদ্ধা প্রকাশ হিসেবে ‘ভদ্র ভালোবাসা’ প্রকাশ করতো।\nতবে মধ্যযুগীয় আচারঅনুষ্ঠানই শুধুমাত্র এর সম্ভ্যাব্য ব্যাখা নয়, ধর্মও এখানে গুরুত্বপূর্ণ ভূমিকা রেখে থাকতে পারে। বিভিন্ন ধর্ম যেমন ইসলাম ধর্ম এবং খ্রিস্টান ধর্মে স্রষ্টার প্রতি আনুগত্য প্রকাশ এবং অনন্ত শ্রদ্ধা প্রদর্শনের জন্য হাঁটু গেড়ে বসে প্রার্থনা রয়েছে।\nতাই যখন আপনার প্রিয়জন আপনাকে সম্মুখে এক হাঁটু গেড়ে বসে আংটি দিয়ে প্রপোজ করে, সেখানে শুধু সে আপনার ‘হ্যাঁ’ বলার প্রত্যাশাটুকু করে না। এভাবে বসে সে আপনাকে আরো জানায় যে, আপনি যোগ্য সম্মানের অধিকারী, শ্রদ্ধা এবং এই ভালোবাসা অনন্তকালের।\n<< অস্কারে সেরা মৌলিক গান সিটি অব স্টারস\n>> আগামী বাজেট ৪ লাখ ২০ হাজার কোটি টাকার: অর্থমন্ত্রী